
Pratarmė. 


1917 metais, pasauliniam karui dar nepasibaigus, susi- 
rinkę Vilniuje įvairių lietuviškų organizacijų ir daugumos 
valsčių delegatai išrinko Tautos Tarybą, kuri 1918 m. va- 
sario 16 dieną, taip jau Vilniuje, garsiai ir griežtai paskelbė 
pasauliui, jog lietuvių tauta yra pasiryžusi būti laisva ir at- 
statyti nepriklausomą Lietuvos valstybę su savo senąja soS- 
tine Vilniumi. Tauta savo darbais tuojau patvirtino, kad tai: 
tikrai yra jos troškimas. Dėdama ant laisvės aukuro kilnių 
savo vaikų-savanorių gyvybę, tauta apgynė savo žemių bran- 
duolį nuo gausingų priešų, vienu sykiu besiveržusių Lietu- 
von, atstatė nepriklausomą valstybę ir, palyginti, trumpu laiku 
gerokai aptvarkė visą savo gyvenimą. 

Nesenai Lietuva minėjo savo nepriklausomo gyvenimo 
10-ties metų sukaktuves. Tąja proga buvo minimi ir verti- 
nami nudirbtieji darbai ir padaryta patenkintų bei nepaten- 
kintų valstybės ir tautos reikalų apžvalga. 

Ši Lietuvos šventė beveik sutampa su liūdnomis Vil- 
niaus okupacijos sukaktuvėmis. Tiesa, Lietuvos sostinės 
kryžiaus keliai yra anksčiau prasidėję. Dar prieš 1918 m. 
Vilnius drauge su visa Lietuva vilko sunkų kariškosios vo- 
kiečių okupacijos jungą. Nuo 1918 m. ėjo pakaitomis kita 
po kitos įvairios okupacijos: tai Vilnių buvo užėmę lenkų 
legionai, tai Rusijos raudonarmiečiai, tai vėl Lenkijos ka- 
riuomenė, tai antrąkart raudonarmiečiai. Buvo švystelėjusi 
1920 m. viltis, kad nelaimingas miestas pagaliau liks tuo, 
kuo turi būti — Lietuvos sostine. Tačiau mūsų piktas kaimy- 
nas apgaulingu būdu pagrobė jį ir lig šiol laiko savo rankose. 

Darant visokeriopą Lietuvos laimėjimų ir pralaimėjimų 
apžvalgą, privalu kiekvienam jos piliečiui gerai suprasti ir: 


ar 
No 
įsidėti atmintin Vilniaus. pagrobimo įtaka mūsų valstybiniam 
ir tautiniam gyvenimui. Dera pasiaiškinti ir tai, ką atnešė 
šis įvykis pačiam Vilniui, kaip paveikė įo ir viso okupuoto 
krašto gyventojų padėjimą bei valstybinį nusistatymą ir kurių 
išvadų reikia padaryti mūsų dabarties ir ateities veikimo 
atžvilgiu. Tuos visus klausimus kiek galint trumpai, su- 
glaustai nušviesti yra šio veikalėlio uždavinys. 
* . is * 

Vilniaus klausimas, jeigu jis ir būtų išspręstas prielan- 
kiausiu Lietuvai būdu, ilgai nenustos buvęs vienu svarbiausių 
mūsų valstybinio gyvenimo klausimų. Dabar jis yra įgijęs 
ypatingo aktualumo. Susidariusiomis tarptautinėmis sąly- 
gomis kova del Vilniaus labai paaštrėjo. Mūsų tautai reikia 
turėti daug politiško nusimanymo ir patvaros, kad galėtų 
atsispirti visokiems sprendimo siūlymams, nesuderinamiems 
su tautos: ir valstybės garbe ir gyviausiais reikalais.  Delto 
manome, kad šiuo momentu yra svarbu dar kartą prisi- 
minti, kas yra mums Vilnius ir kas turėtų būti tuojau, arti- 
miausioj ateity ir nuolatos daroma, kad okupuotieji Lietu- 
vos Rytai greičiau grįžtų Lietuvos valstybei ir vėl kuo ge- 
riausia su jąja suaugtų. 

* Ž 2 

Gal ne vienam, pažįstančiam autorių, kils visai supran- 
tamas klausimas: kodel gi vienu svarbiausių ir gal sunkiausių 
šios dienos politinių klausimų ėmėsi rašyti žmogus nepo- 
litikas, nediplomatas ir net neistorikas. 

Pasiaiškinsime. | 

Svarbiausia priežastis yra ta, kad lietuvių kalba trūksta 
knygos, kuri trumpai, suprantamai paliestų kiek galint visus 
klausimus, susijusius su pagrindine Vilniaus problema. To- 
kios knygos trūkumą labai jaučia kiekvienas, kas tų arba 
kitų priežasčių dėliai susiduria su Vilniaus reikalais arba 
bent labiau domisi Lietuvos Rytais. Autorius, yra kūnu ir 
krauju vilnietis: Vilniaus krašte gimęs, augęs, pirmuosius 


Likti 


mokslūs ėjęs, keletą metų pries karą Vilniuje gyvenęs, dir- 
bes. Kaune jam taip pat tenka visą laiką dalyvauti visuo- | 
meninėse organizacijose, kurių vyriausias uždavinys yra pa- 
laikyti santykius su Vilniaus krašto lietuviais ir remti jų 
kultūriškąjį darbą. Anksčiau jam teko būti Lietuvos Rytų 
komisijos pirmininku, plačiau "domėtis ir vyriausybę intor- 
muoti apie Vilniaus reikalus. Teko nemaža rašinėti tuo 
klausimu laikraščiuose, išleisti keletą brošiūrų lenkų kalba 
geresniam lenkiškai kalbančios visuomenės informavimui 
apie Lietuvos valstybės raikalus bei teises ir laikyti paskaitų 
per radio ir įvairiuose susirinkimuose. Tuo titulu ir draugų 
vilniečių raginamas autorius ėmėsi drąsos šį veikalėlį rašyti, 
kad bent laikinai būtų užkimšta kalbamoji spraga. 

Knygelė visiškai nesiekia garbės būti rimtu mokslišku 
veikalu, neklaidingų arba bent labai visapusiškai pamatuotų 
nuomonių išdėstymu. Tokį veikalą galėtų parašyti tik gilūs 
istorikai, politikai ir ekonomistai ir tai ne taip greitai. Tuo tarpu 
momentas yra svarbus ir reikalas skubus. Reikia kad ir labai 
stambiais bruožais nupiešti vis ą Vilniaus problemos vaizdą 
ir sukelti kritiką, ginčus. Juose visas klausimas galės būti 
specialistų geriau nušviestas ir visapusiškiau apsvarstytas. 
Jei tai atsitiks, veikalėlio tikslas bus visai pasiektas. 

* Ą * 

Kai kam gali kilti neaiškumų ir del veikalėlio pavadi- 
nimo. Jis galima suprasti dvejopai: 19 kaip paaiškinimą, ką 
reiškia Vilnius Lietuvai ir Lietuva Vilniui ir 20 kaip pa- 
siaiškinimą, ką privalo daryti arba kaltas Vilnius Lie- 
uvai ir atvirkščiai. 

' Ir vieną ir antrą prasmę autorius norėjo įdėti į veika- 
lėlio pavadinimą. 


* * 


Autorius prašo gerb. kalbininkų ne labai barti jį už 
kalbą, kuri ne visur laikosi jų nustatytų formų ir taisyklių. 
Autorius norėjo bent kiek kelti aikštėn ir savo krašto tarmę, 

turinčią šiokių tokių skirtingų savybių. Pav., ji nevengia 
būdvardžių taip, kaip gerb. kalbininkai to reikalauja; nevar- 
toja įvairių „enybių“ (brangenybės, keistenybės ir kit.), kaip, 
pagaliau, ir pati rašomoji kalba dažnai jau nevartoja jų ten, 
kur dar nesenai vartodavo, kaip antai: dabar sakoma Jo 
Didybė, Šventybė vietoje vartotų: Jo Didenybė, Švente- 
nybė ir kit. 

I. Vilnius Lietuvai. 


1. Vilnius — Lietuvos sostinė. 


. Kiekvienam yra aišku, kuo yra valstybei sostinė, kad 
ir nebūtų joje sosto. Jon subėga visi svarbieji valstybės 
politiniai, administraciniai, kultūriniai ir ekonominiai reikalai. 
Jiems rūpinti ir tvarkyti įkuriamos vyriausios valstybinės ir 
visuomeninės, dažnai ir privatinės įstaigos. Joje gyvena 
valstybės valdovai, vyriausybės nariai ir kiti aukštieji valdi- 
ninkai, kurie aukščiausių įstaigų pagalba valdo ir tvarko 
visą valstybę. 

Delto sostinės paprastai rūpestingai taikomos tam 
svarbiam vaidmeniui. Joms įkurti parenkamos geriausios, 
visais atžvilgiais patogiausios vietos. Jų saugumui laiduoti 
jos būdavo sutvirtinamos mūrais, apstatomos iš arti fortais, 
iš tolo tvirtovėmis ir t. t. Valdovams gyventi ir vyriausybės 
įstaigoms pasidėti jose pastatoma daug visokių rūmų. Ne- 
maža išdygsta bažnyčių, mokyklų, gyvenamųjų namų. 
Sostinėje susikuria svarbiausios prekybinės įstaigos, pradeda, 
paprastai, augti ir pramonė, kad kartais lyg ir nebūtų ten 
objektyvių sąlygų jai plėtotis. Pavyzdžių tam yra daug, 
paimsime, kad ir Berlyną arba Paryžių: jų apylinkės visiš- 
kai neturi kokių ypatingų gamtos turtų, tačiau jų pramonė 
aukštai pakilo, nes šie miestai nuo senai yra sostinės. 

Visi tie sostinių pažymiai per ilgus amžius kaupėsi 
Vilniuje nuo tos valandos, kai jis prieš, šešius su viršum 
šimtus metų (1323 m.) tapo Lietuvos sostine. Iš nežymaus 
anų laikų miestelio — sodžiaus jis virto svarbiausia Lietuvos 
vieta. Valstybė pastatė ant kalno (Pilies kalnas) tvirtą pilį, 
pakalnėje gražius rūmus kunigaikščiams ir daug įvairių kitų 
trobesių valstybės reikalams, o nuo priešų apsaugoti apstatė 

miestą tvirta mūro siena. Vėliau imta kita po kitos statyti 
didžiulės gražios bažnyčios, milžiniški vienuolynai, ruimingos 
mokyklos, ligoninės, prieglaudos ir t. t. Miestu rūpintasi kaip 
nė viena kita vieta Lietuvoje. Gana priminti kad ir šie 
faktai, kurie anais laikais buvo labai nepaprasti: Vilnios upė 
senovėje tekėjusi dabartine Katedros aikšte (Šventaragio slėniu 
vadinta) nukreipta kitur į tam tyčia iškastą tarpukalnėje 
kanalą, 0 jos pirmykščiose žiotyse imta statyti rūmai, baž- 
nyčios, miesto siena. Miestui nusausinti įtaisyti požeminiai 
mūriniai kanalai, kurių liekanos ligi šių dienų išliko ir kana- 
lizaciją tvarkant prieš pat karą gerai buvo matomi. Nesi- 
tenkinta kanalizacija, bet vietomis buvusi įrengta ir vandens 
įvado sistema. Pav., gatvelėje Lataku . vadinamoje (rusai 
vadino „Lotok“ ir tvirtino, kad tai esąs rusiškas žodis, nors 
jo reikšmė visai netiko gatvelės pobūdžiui nė jos vaidmeniui 
miesto gyvenime) užtikta prieš karą gana giliai paslėpti 
išgręžti ąžuoliniai ir pušiniai rąstai, kuriais vanduo varyta 
iš vienų namų į kitus, skersai gatvę. Gatvės imta tvarkingai 
grįsti, daryta trotuarai, gatvės kelta, lyginta.  Geresniam 
miesto gynimui įvairūs sienų bokštai ir pilis bei svarbiausieji 
trobesiai įjungta mūrytais požeminiais koridoriais, išlikusiais 
ligi šių laikų. Kad tai daryta labai plačiu mastu, daug darbo 
padėta, liudija gyvas ligi šių dienų padavimas ir žmonių 
įsitikinimas, esą toks koridorius jungęs Vilniaus pilį su 
Trakų pilimi, kuri yra Trakų ežero saloje, toliau kaip 20 
kilometrų nuo Vilniaus. 

Visa tai darė Vilniuje ir Vilniui ne vieni miestiečiai, bet 
visa valstybė; visi jos gyventojai dėjo čia turtą ir savo kru- 
viną prakaitą. Autorius savo ausimis girdėjo tėviškėje (Šven- 
tėnų apskrity) senus žmones pasakojant, matyt, visiems įsi- 
dėjusią atmintin Švento Petro bažnyčios statymo istoriją. 
Bajorui Pociui pradėjus statyti Vilniuje vieną puikiausių ir 
brangiausių bažnyčių, Pociaus baudžiauninkai (jų ainiai lig 
šiol kartais vadinami  „pociškėnais“, nors Pocių jau nebe- 
liko) buvo būriais varomi apie 150 verstų Vilniun į staty- 
bos darbą, kur didelį vargą turėdavę vargti, bausmes pa- 
kelti už mažiausį apsileidimą ir net už nuovargį. Kiti to 

„paties krašto sodiečiai, priklausę šv. Katrynos vienuolynui 
Vilniuje, krovė ir gabeno Vilniun turtus, iš kurių vienuoly- 
nas augo, turtėjo, bažnyčią puošė. Tokiu pat būdu Vilnius 
įsiturtino daugybe visokių puikių rūmų, statytų kruvinu pra- 
kaitu mūsų sodiečių nuo Utenos, Vilkamergės, nuo Kėdainių 
(Radvilų baudžiauninkai) ir iš toliau. Žodžiu sakant, Vil- 
niun suplaukė iš visos Lietuvos didžiausi materialiniai turtai. 
Greta su tuo buvo naudojami ir dvasiniai krašto gyventojų 
turtai tam pačiam Vilniui išgarsinti ir pagražinti. 

Lietuvai nustojus nepriklausomybės, Vilnius vis delto 
liko svarbiausiu Lietuvos miestu, su visais jos sostinės pa- 
žymiais. Jame vėl susimetė svarbiausios didelio krašto 
administracinės, tikybinės ir bendrai kultūrinės įstaigos. Ten 
.pat koncentravosi krašto prekyba ir ėmė kurtis pramonė. 
Delto miestas nesustojo ir toliau didėjęs. Jis labai spar- 
čiai augo prieš pat karą, kai visas kraštas prieš Rusijos 
valdovų intencijas pradėjo dideliais žingsniais žengti priekin, 
kultūrėti. ; 

Taigi matome, kad Vilnius išdygo ir išbujojo visai ne 
savo vidujinėmis pajėgomis, bet visos Lietuvos sutartiniu 
darbu, jos vaikų kruvinu prakaitu. Tai rodo ir tas faktas, 
kad krašto ekonominis suvargimas veikdavo blogai ir Vil- 
nių, ir atvirkščiai, krašto ekonominis bei kultūrinis pakili- 
mas sužadindavo didesnį ir Vilniaus augimą. Antra vertus, 
galima sakyti, kad ir Vilnius iš savo pusės ėmė labai veikti 
krašto ūkį, kuris labai dzrinosi prie svarbiausio visos Lie- 
tuvos centro. 

Iš pasakyto aišku, kad Lietuva turi šventų nenuginči- 
jamų teisių į tą amžiais sukauptą didžiausią brangumyną — 
Vilnių, į tą savo tikrąjį vaiką, kuriam išauginti tiek darbo, 
kraujo ir visokio turto yra padėjusi. 

Negali nugriauti tų teisių visi mūsų nedraugų aiškini- 
mai, esą Lietuva neturinti jokių pirmenybių Vilniaus atžvil- 
giu del to, kad jis buvęs sostine kur kas didesnei Lietuvos 
valstybei, kaip kad mes dabar ją suprantame ir teisėta lai- 
kome. Nurodoma, kad lygių teisių į Vilnių esą turinti ir 
visa Gudija (Baltgudija) ir net Ukrainos dalis. To tvirtini- 

mo silpnumas tuojau aiškėja, prisiminus, kad kalbamieji 
kraštai turėjo savo atskirus stambius administracinius, eko- 
nominius, kultūrinius ir tautinius centrus, daugeliu atžvilgių 
ne menkesnius už Vilnių (Minską, Kievą), ir tų kraštų 
gyvieji interesai mažai sijo su Vilniumi. Tie kraštai del to 
negali turėti didelių teisių į Vilnių, lygiai kaip Lietuva ne- 
sisavina, pav., Petrogrado, kuris taip pat juk buvo ilgą laiką 
ir Lietuvai sostinė. 


2. Vilnius — Lietuvos susisiekimo centras. 


Pradėjus pirmiau kalbėti apie Vilniaus, taip sakant, 
materialinę svarbą Lietuvai, tenka įsidėmėti tai, kad jis anksti 
tapo svarbiausiu Lietuvos susisiekimo centru. 

Jau gilioje senovėje per Vilnių ėjo labai svarbūs pre- 
kybos keliai, kurie jungė Europos rytus, pietryčius ir pietus 
su visu Pabaltiju ir net iš dalies Užbaltiju — Skandinavija. 
Vėlesniais laikais jame susimezgė didelis mazgas svarbiausių 
kelių, jungusių turtingus Rusijos pietus ir pietvakarius su 
Pabaltiju ir Rusijos sostine Petrogradu (keliai: Odesa, Kievas 
— Vilnius — Liepojus, Ryga, Petrogradas); jame mezgėsi ir 
keliai, jungę Rusijos šiaurę ir sostinę su Vakarų Europa 
(Petrogradas—Vilnius—Kaunas—Berlynas) ir centrinę Rusiją 
su Baltijos jūra (Romnai—Vilnius—Liepojus). 

Tomis pagrindinėmis linkmėmis amžiais ėjo per Vilnių 
svarbiausieji krašto vieškeliai. Vėliau jomis buvo nutiesti 
geležinkeliai, sudarę pagrindines ir svarbiausias Lietuvos 
susisiekimo arterijas. Iš Vilniaus ėjo šeši geležinkeliai į visas 
Lietuvos puses, sudarydami bendrą mazgą, kaip voratinklio 
centrą, Vilniuje. 

Vilnius buvo atatinkamai pritaikytas tam savo vaidme- 
niui. Pastatyta . didžiausia Lietuvoje geležinkelio stotis su 
keliomis dešimtimis trobesių. Įrengtos milžiniškos geležin- 
kelių dirbtuvės, depo, sandėliai; pastatyta (tiesa, ne valstybės 
lėšomis) milžiniški namai geležinkelių valdybai ir t.t. Visa 
tai davė galimumo ne tik lengvai ir patogiai valdyti visus 
Lietuvos geležinkelius, bet lengvai ir greitai rūpinti juos 
visu kuo: riedamąja medžiaga, kuru, remontu, personalu. 

Tomis linkmėmis, kur trūko Vilniui tiesioginio susisie- 
kimo geležinkeliais su svarbesnėmis Lietuvos vietomis (pav., 
Ašmena, Vilkamerge, Utena), išvesti svarbūs dideli vieškeliai, 
sudarą drauge su kitais keliais taip pat didžiulį mazgą 
Vilniuje. 

Daugumas kitų Lietuvos vieškelių prisitaikė pagrindi- 
nėms susisiekimo linijoms — geležinkeliams, ėjusiems iš 
Vilniaus. Tą rodo liūdnas šių dienų faktas, kad ištisi dideli 
dabartinės Nepriklausomosios Lietuvos kraštai ekonomiškai 
labai kenčia, neturėdami savo keliams natūralaus išėjimo į 
geležinkelius, kurie yra likę vietomis tik už 3—5 kilometrų 
anapus demarkacinės linijos (žymios dalys apskričių: Zarasų, 
Utenos, Vilkamergės, Trakų, Alytaus). .Kiti dideli plotai gavo 
išėjimą į geležinkelius, kurie, taip sakant, „ne tan galan“ 
dabar eina; pav., šiaurrytinė ir pietrytinė Lietuvos dalys, 
užuot susisiekusios artimiausiu keliu su Vilniumi, turi visiškai 
kita linkme susisiekti su tolesniu už Vilnių Kaunu. 

Visa tai sudaro dabartinei nepriklausomajai Lietuvai 
dideliausių nepatogumų susisiekimo ir krašto valdymo bei 
gynimo atžvilgiu. Likusi be Vilniaus, Lietuva priversta būtų 
pertvarkyti iš pagrindų savo susisiekimo sistemą ir sudaryti 
naują centrą Kaune, o tai gresia valstybei ne tik dideliais 
nepatogumais, bet ir milžiniškomis išlaidomis. 


3. Vilnius — ekonominis Lietuvos centras. 


Patogiausios sąlygos, į kurias visa Lietuva pastatė Vilnių, 
kaip savo sostinę ir svarbiausią viso susisiekimo centrą, 
nulėmė ir ekonominę jo reikšmę. 

Sutraukęs savin beveik dešimtą dalį gyventojų nemažo 
krašto, kurį mes dabar laikome natūraline ir teisėta Lietuvos 
valstybės teritorija, Vilnius virto didžiausiu Lietuvos produktų 
vartotoju. Pats Vilniaus kraštas gana neturtingas, nepajėgė 
išmaitinti didelio miesto, todel iš visos Lietuvos plaukė maisto 
produktai ir kiti krašto gaminiai Vilniun, kur rasdavo labai 
gerą rinką, neturėjo reikalo būti pusdykiai gabenami užsienin 
ir nebijojo užsieninės rinkos kaprizų bei tarptautinių politinių 
kombinacijų. 


2 

Dar didesnės svarbos įgijo Vilnius kaip tarpininkas viso 
krašto prekybai. Ne tik jo jomarkai buvo didžiausi visoje 
Lietuvoje, bet jame susikūrė svarbiausios nuolatinės preky- 
binės įstaigos. Didelės firmos, stambieji pirkliai susispietę: 
Vilniuje ir iš ten per savo agentus, padėjėjus ir skyrius vedė 
prekybą beveik su visa Lietuva; tik kai kurie jos tolesnieji 
pakraščiai buvo saviep traukiami atsidūrusių dabar svetimose: 
teritorijose centrų, kaip pav., Daugpilis, Liepojus. 

Vilnius nesitenkino tuo, kad buvo“ svarbiausiu centru, 
kuris tvarkė ir vedė viso krašto vidujinę prekybą. Jis tapo 
centru, per kurį ėjo beveik visa užsieninė krašto prekyba.. 
Krašto produktai, išvežamieji užsienin, jei ir ne visi ėjo per 
patį Vilnių, o buvo „siunčiami artesniais keliais stačiai 
užsienin, vis delto buvo eksportuojami daugiausia Vilniui 
tarpininkaujant, nes jis palaikė glaudžiausius santykius su 
užsieniu. Kiekvienam mūsų yra aišku, ką reiškia prekybai, 
ypač užsieninei, turėti pastovūs santykiai. Jų nustojus ir naujų 
beieškant tenka daug vargo padėti, daug nuostolių turėti ir 
tiesioginių išlaidų pakelti, pav., visokių agentų siuntinėjimui 
į užsienį, reklamai ir t. t. 

Įvežamosios Lietuvon iš užsienio prekės ėjo taip pat 
daugiausia per Vilnių arba bent jam tarpininkaujant. Jame 
koncentravosi didžiausios ir turtingiausios firmos, iš kurių 
prekės plačiai plito po Lietuvą. 

Savaime suprantama, kad Vilnius tomis sąlygomis turėjo 
tapti ir krašto finansų apyvartos centru. Daugiausia krašto 
finansinių operacijų (buvo daroma Vilniuje,kur tam reikalui 
buvo įsisteigę keliolika didesnių bankų bei stambesnių kre- 
dito įstaigų ir daugybė smulkesnių finansų įstaigų ir Oorga- 
nizacijų, kaip štai: bankiniai namai, kontoros, savitarpio kre- 
dito draugijos, taupomosios, skolinamosios kasos ir kitos 
tolygios institucijos. 

Kaipo natūralinėje krašto sostinėje ir svarbiausiame 
susisiekimo bei prekybos centre ėmė sparčiai augti ir pra- 
monė. - Pradedant smulkiomis dirbtuvėlėmis, kurių gaminiai 
plačiai sklido po visą Lietuvą ir net toli už jos sienų, 
baigiant didžiulėmis įmonėmis, pav., spaustuvėmis su 

šimtais darbininkų, medžio apdirbimo dirbtuvėmis ir geležies 
iabrikais miesto apylinkėse, pramonė diena dienon augo 
turtėjo ir tvirtėjo, sutraukdama vis didesnius krašto ir iš 
šalies kapitalus ir duodama miestui vis didesnes apyvartas 
ir pelną. 

Trumpai tariant, Vilnius, ilgai buvęs Lietuvos sostine 
ir iki paties pasaulinio karo buvęs svarbiausiu jos adminis- 
traciniu ir komunikaciniu centru, virto viso Lietuvos ekono- 
minio gyvenimo svarbiausiuoju centru. Visos Lietuvos 
pastangomis jis padidėjo, pralobo ir turi ateity visų galimumų 
plėtotis, kai bus grąžintas į savo tikrąją padėtį, t. y. kai 
vėl liks Lietuvos sostine. Sunku ir negalima tiksliai apskai- 
čiuoti, kurio didumo piniginių apyvartų darė Vilnius kas 
metai prieš karą ir kelintą sudarė tai dalį visos Lietuvos 
apyvartų (Lietuvos teritorija nebuvo išskirta į kokį vieną 
vienetą). Tačiau apytiksliais skaičiavimais tai įkainuojama 
arti pusės visos krašto apyvartos. Tokios kasmetinės apy- 
vartos išbraukimas iš krašto ūkio, suprantama, yra jam la- 
bai skaudi operacija. 

Tenka čia pastebėti ir tai, kad ne tik Vilnius prisitaikė 
tam svarbiam vaidmeniui, kuris buvo jam istorijos skirtas— 
būti visokeriopu Lietuvos centru, bet ir krašto ūkis labai 
taikėsi Vilniui. Vilniaus reikalavimai tų ar kitų krašto 
gaminių vertė gamintojus, pirma eile ūkininkus, atatin- 
kamai sutvarkyti savo ūkius. Reikalas kuo patogiausiai 
susis lekti su Vilnium vertė tinkamai priderinti kelius ir t. t, 
Dideliame, kelių dešimtų kilometrų spindulio rate krašto 
ūkis dar glaudžiau suaugo su miesto reikalais ir gyvenimu; 
net savo trobesius ūkininkai labai taikė miesto reikalavi- 
mams (pav., vasarnamiams, už kuriuos gaudavo nemaža 
pelno). Viso krašto ūkis turėjo ir tos naudos iš Vilniaus, 
kad jis paskutiniais laikais buvo sudaręs didelę darbo rinką, 
kurioje daugelis atliekamų sodžiaus gyventojų gaudavo 
nuolatinių arba atsitiktinių uždarbių privatinėje tarnyboje, 
susisiekimo įmonėse, statyboje ir kit. 

Netekus vilties atgauti Vilnių, Lietuvai tektų gerokai per- 
tvarkyti kai kurios savo ekonominio gyvenimo šakos ir sukurti 

naujas ekonominis centras. Tai pareikalautų daugelio dešimt- 
mečių sunkaus darbo ir didžiulių nenašių išlaidų. Kad tai 
nėra perdėtas dalykas, supranta kiekvienas ūkininkas, kuris 
gavo arba bent panorėtų perkelti savo ūkio centrą — 
sodybą kiton vieton: atsiranda daugybė netikėtų, nenumatytų 
išlaidų, daug nepatogumų, nuostolių ir, pagaliau, kartais 
keliolika metų tenka gydyti ūkio žaizdos po padarytos 
nelengvos operacijos. Ką ir bekalbėti apie viso krašto 
ekonominio centro perkėlimą. 


4. Vilnius — tikybinis ir kultūrinis Lietuvos centras. 


Gyvenimas rodo ir istorija mus moko, jog yra pa- 
sauly nemateriališkų, neapčiuopiamų turtų, kurie. negali 
būti nei apskaičiuoti nei artutinai įkainoti skaičiais, tačiau 
ištisoms tautoms turi nepaprastos, sprendžiamos reikšmės 
ir svarbos. Tai kategorijai priklauso tikybiniai, bendrai kul- 
tūriniai ir tautiniai žmonių reikalai. Del jų žmonės ne tik 
žodžiu ir raštu ginčijasi ir susirinkimuose pešasi, bet dažnai 
pasiduoda kankinami, žudomi; del jų tautos dešimtmečius 
ir amžius žiauriai kaujasi, vienos kitas naikina. 

Ir šios kategorijos vertybių atžvilgiu Vilnius turi nepa- 
prastos svarbos mūsų tautai, gal dar didesnės, nekaip 
aukščiau kalbamais sumetimais. 

Nuo neatmenamų laikų Vilnius virto plačiajai Lietuvos 
liaudžiai didžiausia tikybine šventybe. Dar prieš atkeliant 
iš Trakų Lietuvos sostą Vilniun, ten jau buvo susikūręs 
svarbus stabmeldiškosios Lietuvos tikybinis centras. Šven- | 
taragio slėny, ten, kur dabar stovi nuostabiai graži Vilniaus 
katedra -bazilika, buvo įkurta šventykla, kurioje vaidilų ir 
vaidilučių buvo palaikoma amžinoji ugnis --žinyčia. Ten 
turėjo savo būstinę ir vyriausias Lietuvos kunigas, krivė. 
Miesto apylinkėse—Antakalny ir kitur—buvo laikomi šven- 
tieji miškai su atatinkamomis bažnyčiomis, į kurias plaukė 
maldingųjų lietuvių minios iš tolimų Lietuvos kampų. 

Kai Lietuvoje jau oficiališkai buvo įvesta krikščionybė, 
Vilniuje sukūrė sau būstinę pirmieji ir vieninteliai Lietuvos 
vyskupai ir vėliau— faktiškai vyresnieji jos vyskupai. Prie 

jų susikūrė pirmoji mokykla kunigams visai Lietuvai auklėti, 
ilgainiui prisidėjo jėzuitų kolegija, virtusi garsiu Vilniaus 
universitetu. Tad iš čia daugiausia skleidėsi tikybinė kultūra 
į kitas Lietuvos šalis. 

"Vilniuje susikoncentravo didžiausios visos Lietuvos 
katalikams šventybės: Aušros Vartų stebuklingasis pa- 
veikslas, Šv. Kazimiero, Lietuvos kunigaikščio, relikvijos, 
Vilniaus Kalvarija ir kitos šventos katalikams vietos. Čia 
pastatyta įstabiai gražios bažnyčios, kaip garsioji Vilniaus 
katedra, Šv. Jono, Šv. Petro, Šv. Onos ir keliolika kitų 
išgarsėjusių savo gražybėmis ir šventybėmis bažnyčių. Delto 
nenuostabu, kad šimtai tūkstančių maldininkų kas metai 
plaukte plaukė Vilniun iš toliausių Lietuvos kampų, stiprino 
Vilniuje savo tikybinius jausmus ir grįžę namo įkvėpdavo 
juos namiškiams ir kaimynams, kuriuose taip pat žadindavo 
giliausią pagarbą Vilniaus tikybinėms šventybėms ir karštą 
meilę pačiam miestui. 

Reikia dar ir tai pastebėti, kad ne tik lietuviams kata- 
likams Vilnius buvo didžiausia šventybė, nelyginant kaip 
Mekka muzulmonams—mahometonams: ir gausingi Lietuvos 
žydai laikė ir laiko Vilnių Lietuvos Jeruzale. 

"Lietuvos pravoslavams Vilnius turi tolygios reikšmės, 
kaip ir katalikams: ten visą laiką buvo jų vyriausias vys- 
kupas, didžiausios ir gražiausios jų bažnyčios ir vienuolynai 
ir visų svarbiausia—relikvijos artimiausių jų patronų, vietinių 
šventųjų: Antonijaus, Joanno ir Eustatijaus. 

Tapęs Lietuvos sostine, Vilnius greitai virto svarbiausiu 
ne tik tikybinės, bet ir bendrai dvasinės kultūros centru. 
Jai augti, kaip žinoma, reikia tam tikrų prielankių materia- 
liškų sąlygų: tyruose ir balose kultūra neišaugs, kad ir 
kaip išmintingų žmonių ten atsirastų. 

Vilniuje iš pat pradžios susidarė prielankios sąlygos 
visokiai dvasinei kultūrai augti. Jis tapo didžiausiu ir tur- 
tingiausiu Lietuvos miestu. Jame susikoncentravo veikliau- 
sias, daugiausia iškilęs valstybėje gaivalas. Krašto valdymas 
reikalavo mokytų žmonių. Jiems paruošti kurta mokyklos, 
kolegija, pagaliau—Vilniaus universitetas. Centralinės vals- 

tybinės įstaigos, valdančiųjų sluoksniai, o labiausiai mokyklos, 
suspietė Vilniun kultūringiausias krašto pajėgas. Atsiradus 
reikalo statyti ir puošti įvairius rūmus, gausingas bažnyčias 
ir vis daugėjusius privatinius didelius namus, atvyko iš svetur 
nemaža prityrusių menininkų (statytojų —architektų, tapytojų, 
skaptorių), sukūrusių Vilniuje didžiausį Lietuvos meninės 
kultūros centrą, ir išauklėjusių tose meno srityse tokių 
vietinių papėdininkų, kaip pav., tapytojas Smuglevičius, pa- 
likęs garsius paveikslus Šv. Petro ir kitose bažnyčiose, 
architektorius Gecevičius, pastatęs dabartinę Vilniaus ka- 
tedrą (vietoje senosios apdegusios) ir kiti. Susikūręs Vilniuje 
nepaprastai galingas kultūros židinys skleidė spindulius 
ne tik visoje Lietuvoje, bet ir toli už jos sienų. 

Rusijos viešpatavimo pradžioje, kad ir nustojęs savo 
pirmykščios valstybinės politinės reikšmės, Vilnius kultūros 
srity dar aukščiau buvo iškilęs. Priežastis buvo gal ta, kad 
aukštesnieji Lietuvos valdantieji sluoksniai, bajorai, kurie 
buvo pirmiau labai apsikrėtę vyravusia Lenkų bajoruose 
demoralizacija ir politinio savivaliavimo liga, bet iš esmės 
turėjo sveikesnį moralinį pagrindą ir tvirtesnį būdą, Rusijai 
uždėjus savo leteną ant Lietuvos, greitai pajuto savo anksty- 
vesnio blogo elgesio vaisius ir griebėsi taisytis. Tuo mo- 
mentu kaip tik iškilo iš Lietuvos bajorų tokie garsūs žmo- 
nės, kaip karžygys Tadas Kosciuška, mokslininkai ir krašto 
švietėjai: Sniadeckis, Jundzila, Počobutas, poetai ir idealistai 
Mickevičius, Tovianskis ir ištisa ilga eilė kitų įžymių žmonių, 
troškusių ir pasiryžusių taisyti tai, kas jų bočių ir prabočių 
buvo apleista, grąžinti kraštui jų tėvų padarytas skolas ir 
gelbėti tėvynę. || 

Šis, kad ir pavėluotai užėjęs pasitaisymo ir krašto gel- 
bėjimo ūpas įkvėpė Lietuvos kultūringiesiems sluoksniams 
daug energijos. Geresnysis jaunimas dideliu karščiu grie- 
bėsi mokslo, vyresnieji tą mokslą jam teikė ir patys tolyn 
jį varė. Tokiomis sąlygomis pirmais Rusijos viešpatavimo 
dešimtmečiais Vilniaus universitetas išgarsėjo savo darbais 
visoje Europoje, o Vilnius ne veltui buvo pramintas šiaurės 
Atėnais. 

Rusai, tiesa, neglostė Vilniaus ir nebuvo suinteresuoti 
jo augimu. Neilgai trukus po visos Lietuvos pagrobimo 
Rusų valdžia uždarė Vilniaus universitetą (1832, -pas- 
kutinį, medicinos, fakultetą 1841 m.). Ėjęs Vilniuje aukštąjį 
mokslą Lietuvos jaunimas išsisklaidė, profesūra taip pat 
daugiausia išvažiavo, mokslo priemonių dauguma liko išvežtos 
Peterburgan, Kievan ir kitur. Tačiau kultūrinės universiteto 
tradicijos ir įtaka reiškėsi Vilniaus ir Lietuvos visuomenėje 
ligi mūsų laikų. 

Prieš pat karą visas kraštas buvo vėl sukrutęs atgai- 
vinti Vilniuje universitetą. Šiaipjau Vilnius liko ir Rusų 
viešpatavimo laikais stambiausiu visoje Lietuvoje kultūriniu 
centru. Jo įvairiausių mokyklų skaičius prieš pat karą buvo 
nepaprastai padidėjęs. Mokyklos buvo visų krašto mo- 
kyklų didžiausios, geriausiai mokslo priemonėmis aprū- 
pintos, geriausių pedagogų vedamos ir aptarnaujamos. Ten 
pat buvo visų mokyklų vyriausioji vadovybė. 

Mokyklų, pedagogų, įvairių kitų inteligentinių profesijų 
žmonių gausybė nuolatos krovė Vilniui didelius kultūrinius 
turtus ir gamino dideles kultūrines vertybes, kurios yra 
išlikusios ligi šių dienų, nežiūrint įvairių karo audrų, lan- 
kančių Vilnių nuo 1915 metų. Turtingiausi muziejai, kny- 
gynai archyvai ir kiti neišsemiami turtai Lietuvos praeičiai 
tyrinėti yra sukaupti Vilniuje greta su tokiomis - aktingomis 
kultūrinėmis įstaigomis-įmonėmis, kaip antai: knygų leidimo, 
spausdinimo bei prekybos firmomis, laikraščių redakcijomis ir 
kit. Visa tai spietėsi Vilniuje, bet buvo sukurta ne vienų mies- 
tiečių darbu ir ištekliais, o padaryta visos Lietuvos pastan- 
gomis, iš jos dvasinių ir. materialinių turtų išaugo. 

Lietuva turi šventą teisę neatsisakyti nuo visų tų Ssu- 
kauptų Vilniuje kultūrinių brangybių ir nenutraukti tra- 
dicijų, kuriomis jis apsuptas, kaip tikybinis ir kultūrinis 
visos Lietuvos centras. Negali ginčyti tos teisės Vilniaus. 
gyventojai, nes, kaip. jau sakyta, visos tos brangybės ne 
jų vienų, bet daugiau visos Lietuvos geriausių kultūrinių 
pajėgų ir didelių materialinių išteklių sukurtos ir paga- 
mintos. Jų kėsinimasis prieš Lietuvos teises būtų tolygu, 

kaip kad, pav., kurio miestelio gyventojai sumanytų pasi- 
savinti bažnyčias, mokyklas ir kitus viso valsčiaus arba 
parapijos trobesius. Pagaliau, vilniečiai neturi intereso tą 
mūsų teisę ginčyti. Kiek žinome, jų žymi dauguma, be 
apjakėlių-endekų ir jų sukiršintų žmonelių, tų Lietuvos 
teisių ir neginčija. i 


5. Vilnius — tautinis lietuvių centras. 


Gal ne vienam skaitytojui, ypač, jei jis gauna pasi- 
skaityti neprielankios Lietuvai spaudos ir nepakankamai su- 
sipažinęs su Vilniumi ir Vilniaus kraštu, pasirodys ne visai 
suprantama, kaip gali būti laikomas tautiniu lietuviu centru 
miestas labai mišria gyventojų sudėtimi ir gana nelietuvišku 
paviršiniu pavidalu.  Nestinga neprielankių mums klai- 
doistorikų, kurie stengiasi net įrodyti, esą Vilnius ir nie- 
kuomet nesąs buvęs lietuviškas, esą visas Vilniaus kraštas 
esąs slavėnų gyventojų (lenkų, gudų) apgyventas nuo ne- 
atmenamų laikų. . 


Žinoma, tai yra grynai tendencingas tolesnės ir visai 
netolimos praeities iškraipymas ir vengimas skaitytis net 
su dabarties faktais. 


Vilniaus teritorija nuo neatmenamų laikų buvo lietuvių 
apgyventa ne tik į vakarus bei pietus, bet toli į šiaurę ir 
į rytus. Tai patvirtina archeologiniai duomenys, kurie rodo, 
jog senų laikų vietos gyventojai buvo vienodos giminės su 
lietuvių tauta; jų aprėdai, įrankiai, laidojimo būdas buvo 
toks pat, kaip ir pas kitus lietuvius. 


Vilniaus k rašto“ gyventojų seną lietuviškumą rodo išlikę 
gyvenamųjų vietų ir kitų geografinių dalykų grynai lietuviški 
pavadinimai, išlikę po didelių nesąmoningų ir sąmoningų 
kraipymų, kai jie imta rašyti lotyniškai, lenkiškai, rusiškai 
ir stengtasi savaip iškreipti, kad vardai turėtų slaviškesnį 
skambesį (pav., visokių „Koncypolių“ atsiradimas vietoje 
„Galalaukių“, „Pastuškų“— vietoje „Piemenų“, „Zabločyznų“ 
vietoje Ažubalių“, „Gototylce“ — vietoje „Galatilčiai“ ir 

tolygu'). Miestų, miestelių, ir kaimų pavadinimai, nežiūrint 
minėtų kraipymų, yra išlikę dauguma lietuviški ne tik į 
vakarus ir pietus nuo Vilniaus, kur ir dabar keliolika kilo- 
metrų nuo jo gyventojai tik lietuviškai kalba, bet ir į rytus 
bei šiaurę, kur daugiausia kalbama maišyta „tuteiša“ („čio- 
nykščia“) kalba, sulipdyta iš rusiškų, lenkiškų, gudiškų bei 
lietuviškų žodžių, sujungtų lietuvių kalbos sintakse. Ir tuose 
kraštuose geografiški vardai grynai lietuviški, kaip štai: 
Ašmena („Ošmiany“), Lovariškis, Karkožiškis, Žodiškis, 
Graužiškis, Trobos („Traby“), Salos, Gervėčiai, bei Var- 
nėnai ir t. t. ir tt tt Daugely tų vietų žmonės lietuviškai 
supranta, o kitose net dauguma jų lietuviškai kalba ir labai 
priešinasi nutautinimo pastangoms. 

Pačiame Vilniuje tiek daug yra išlikusių lietuviškų vardų, 
kad jo pirmykščias grynas lietuviškumas negali kelti jokių 
abejonių. Štai, pav., miesto pavienių dalių, priemiesčių ir 
artimiausių vietų vardai: Antakalnis, Snipiškis, Lukiškis, 
Burbiškis, Kučkuriškis, Verkiai, Šaltupis (,„Szaltupka“), Bal- 
tupis („Boltupie“, rusų praminta Belmont), Panėrio kalnai 
(„Ponary“), Šeškiniai kalnai („Szeszkinie gėry“, rusų iškreipta 
net „Šyškiny gory“) ir kit. Vilniaus teritorijos seną lietu- 
viškumą patvirtina ir gausūs folkloriškieji (tautotyros) duo- 
menys, išlikę ten gyventojuose, pavyzdž., papročiai, pa- 
davimai, burtai, dainos, melodijos, parėdai, dirbiniai ir kit. 
Žmonių būdas lig šiol yra išlikęs lietuviškas, nežiūrint to, 
kuria kalba arba teisingiau kalbų mišiniu jie kalbėtų. 

Neginčijamų faktų suteikia istorija, kuri sako, kad dar 
XVIII amžiuj ir praėjusio XIX amžiaus pradžioje ir į rytus. 
nuo Vilniaus gyventojai kalbėję lietuviškai. 

Kad ir senovėje Vilniaus kraštas buvo perdėm lietu- 
viškas, numanu iš šių istorinių faktų. 

Kaip jau minėta, dar prieš perkeliant iš Trakų Vilniun 
Lietuvos sostą, susikūręs ten buvo lietuvių stabmeldžių tiky- 
binis centras. Stabmeldybė anais laikais (XIV amžiaus 
pradžioje) buvo išimtinai lietuviška. Galėjo jau atsirasti 


!) Pavadinimai paimti iš autoriaus gimtinio krašto, Šventėnų 
apskr., Tverečiaus apyl. 

lietuvių krikščionių, bet kad būtų buvę nelietuvių stabmeldžių 
gudų, rusų, lenkų, totorių, žydų, tai buvo negalimas daly- 
kas ir to nebuvo. Būtų nesąmonė manyti, kad lietuvių 
stabmeldžių kunigai būtų galėję kurti tikybinį centrą ir per- 
nešti amžinąją ugnį ten, kur gyventojai buvo krikščionys, 
su kuriais tie kunigai atkakliai kovojo. Taip jau negalimas 
būtų buvęs dalykas, kad išmintingi Lietuvos kunigaikščiai 
stabmeldžiai būtų kėlę savo sostą vieton, apsupton iš visur 
svetimo tautiniu ir tikybiniu atžvilgiu gaivalo. 

Visi šie sumetimai ir ką tik paminėtieji faktai įtikina: 
mai sako, kad Vilniaus teritorija ir visas Vilniaus kraštas 
senovėje buvo perdėm lietuviškas. 

Tiesa, dar prieš Vilniui virtus Lietuvos sostine, pirmas 
Lietuvos karalius Mindaugas išvedė valstybę iš izoliacijos 
nuo kitų kaimynų, ėmė su jais plačiau bendrauti ne tik ka- 
rinių politinių, bet ir ekonominių bei kultūrinių reikalų 
srityse. Toks bendravimas nesiliovė po -Mindaugo ir jau 
Vilniaus gyvenimo pirmaisiais laikais jis buvo gana gyvas. 
Tai, žinoma, sutraukdavo sostinėn nemaža politinių svečių 
ir pirklių iš kaimyninių kraštų, pirma eile iš rytų, Su 
kuriais Lietuva turėjo nemaža bendrų reikalų. Gudų ir rusų 
įtaka pirmiausia ėmė reikštis Vilniuje dar ir del to, kad kai 
kurie kunigaikščiai buvo vedę ruses kunigaikštytės, su ku- 
riomis atkeliaudavo nemaža jų palydovų dvariškių ir kunigų. 
Kunigaikščių rūmuose ir tarp dvariškių buvo įsigalėjęs pa- 
protys slavėniškai (gudiškai — rusiškai) kalbėtis, o vėliau 
imta toji kalba ir oficiališkai valstybiniuose dokumentuose 
vartoti. Tačiau negalima tai laikyti Lietuvos dvariškių ir 


bajorų nutautimu, galutiniu surusėjimu: jie buvo pasilikę lie- 


tuviais stabmeldžiais, kaip ir patys kunigaikščiai, vedę krikš- 
čiones ruses. Pravartu prisiminti tai, jog anais laikais ir 
keliais šimtais metų vėliau visur buvo įsigalėjęs paprotys— 
mada, kad pradedant karaliais ir kunigaikščiais, visi valdan- 
tieji luomai vartodavo svetimas kalbas (gal kad labiau at- 
siskirtų nuo valdomųyjų, įgytų jų akyse daugiau autoriteto). 

Ne kitaip buvo anais laikais, pav., ir Lenkijoje, kur karaliai, 
magnatai ir paprastieji bajorai vartojo žodžiu ir raštu lotynų 

kalbą, beveik visus dokumentus ir įstatymus lotyniškai rašė, 
nekalbant jau apie istoriją bei mokslo turinio veikalus. Len- 
kai net savo dailiąją literatūrą buvo sukūrę lotynų kalba. 
Tačiau niekas nelaikė to ir nelaiko lenkų diduomenės „Ssu- 
lotynėjimu“ ar „suromėjimu“. 

Kol Lietuva oficiališkai buvo stabmeldiška, kultūriška 
tikybiška rytų įtaka negalėjo būti tvirta ir nepajėgė įsiskverbti 
į žmonių mases: tikybų skirtumas trukdė. Delto rusy— gudų 
įtaka galėjo išlikti ilgesniam laikui tik valdančiųjų sluoksniuose. 


Krikščioniškąją tikybą oficiališkai įvedė Lietuvon Jogaila, 
pats priėmęs ją iš lenkų. Katalikybę skleisdamas jis nau- 
mis sąlygomis, suprantama, greta su katalikybe skverbėsi 
Lietuvon ir lenkų kultūros įtaka. 


Lenkų įtaka Lietuvoje nerado tokios prielankios dirvos, 
kaip anksčiau atėjusi rusų — gudų įtaka. Lietuvos bajorai 
labai priešinosi Jogailos planams artimiau sujungti Lietuvą 
su Lenkija. Jie griežtai palaikė kovoje prieš Jogailą Lietu- 
vos didvyrį Vytautą, kurisbuvo didelis susijungimo priešininkas 
ir norėjo išlaikyti galingą nepriklausomą Lietuvos valstybę, 
iškeldamas ją į karalijos laipsnį. Ši mūsų bajorų kova prieš 
lenkų skverbimąsi Lietuvon tęsėsi ištisus amžius. Čia, ži- 
noma, galėjo reikštis paprastas mūsų bajorų instinktyvus ne- 
noras įsileisti naujų ponų ten, kur jie vieni norėjo viešpa- 
tauti. Tačiau faktas lieka faktu (jis turėjo Lietuvos valsty- 
biškumo idėjai palaikyti nemažos reikšmės), kad mūsų ba- 
jorai ilgai ir atkakliai priešinosi visokiai lenkų įtakai. Delto 
nenuostabu, kad ir katalikybę Lietuvon įvedus, bajorai gal 
iš dalies iš įpratimo, bet, tur būt, daugiau politiškais sumeti- 
mais priešinosi ir kultūrinei lenkų įtakai. Tad, nors katali- 
kybė atkeliavo Lietuvon iš Lenkijos ir pirmieji kunigai buvo 
vien lenkai, tačiau lenkų kalba ir tautybė negalėjo labai 
greit skleistis, nes aukštesuiuose sluoksniuose gavo kovoti 
su kita kultūrine įtaka, o platesnieji sluoksniai ilgai buvo 
priešingi pačiai katalikybei, kad ir buvo oficiališkai katali- 
kiški. Pagaliau anais amžiais ir pati lenkų tautinė idėja 

nebuvo labai aktinga: lenkams kunigams daugiau rūpėjo 
tikyba ir lenkiškoji politika, ne tiek lenkų kalba ir tautybė. 
Aišku, kad tokiomis sąlygomis lenkybė Vilniuje ir visoje 
Lietuvoje negalėjo daug sekėjų surinkti. 

Atėjusi XVI amžiuj Lietuvon ir pradėjusi griežtą kovą 
su gerokai apsileidusiais anų laikų katalikų dvasininkais, 
reformacija griebėsi kaip tikriausios kovai priemonės— 
spausdinto lietuviško žodžio, greta plačiai vartoto gyvojo. 
Buvo išleista daug tikybinio turinio didesnių ir mažesnių 
knygų, lietuvių kalba rašytų, uoliai platinta jos visoje Lietu- 
voje ir Vilniaus krašte, o dalis ir spausdinta Vilniuje. 
Reformacijos pasisekimas buvo labai didelis. 

Katalikų dvasininkai buvo priversti išeiti iš lenkiško 
skraisto ir ėmėsi tokio pat ginklo kovai su reformatais. 
Kaip to įrodymas buvo daugelis labai žymių tikybinio po- 
būdžio raštų, katalikų kunigų išleistų anuo metu (XVI, 
XVII amž.) Vilniuje lietuvių kalba. 

Šis faktas taip pat rodo, kad Vilnius ir jo kraštas tuo- 
met buvo dauguma lietuviškas ne tik valstybiniu, bet ir 
kalbos atžvilgiu. Tatai patvirtina ir vėlesnės žinios, kad 
XVIII amžiaus pabaigoje Vilniaus bažnyčiose dar buvo lie- 
tuviški pamokslai, nors gerai žinome, kad anų laikų Lietu- 
vos katalikų kunigai, nusiraminę po reformacijos nugalėjimo, 
vėl buvo pasidavę hierarchiškai politiškai lenkų įtakai ir 
jau mokėjo verstis be lietuviškų pamokslų net ir ten, kur 
dvasinės avelės, gal išskyrus tik bajorus, nesuprato kitos 
kalbos, kaip tik lietuvišką. 

Keista, bet tai yra faktas, kad lenkybės įtaka pradėjo 
labai tvirtėti Lietuvoje Rusams ją pagrobus prieš pusantro 
šimto metų. Kai Rusų valdžia ėmė visur brukti rusiš- 
kumą ir pravoslaviją, mūsų žmonės ėmė ieškoti paramos 
katalikybėje. Nuo to katalikų kunigų autoritetas ir įtaka 
žmonėse labai padidėjo, o kartu su tuo sutvirtėjo ir len- 
kybės veikimas, nes kunigai, kaip jau sakyta, daugiausia 
buvo pasidavę lenkų įtakai. 

Drauge su katalikų kunigais persekiojamųjų rolėje 
atsidūrė ir Lietuvos bajorai. Jei juose dar kiek buvo likę 

rusiškos gudiškos kultūrinės įtakos liekanų, tai naujos po 
litiškos sąlygos vertė jas išgaruoti. Lietuviškoji tautinė 
kultūra, susijusi su lietuvių kalba, nebuvo prieš tai paga- 
vusi mūsų bajorus. Delto ir bajorai nuėjo kunigų pėdo- 
mis, ėmė lenktis („hotdowač“)lenkybei ir ieškoti joje apsi- 
gynimo nuo rusų. 

Ši lenkybės Jvasia gyviausiai pasireiškė Vilniaus uni- 
versitete, sutvirtinusiam jos įtaką ne tik pačiame mieste, 
bet ir bendrai Lietuvos Rytuose ir net visoje Lietuvoje. Ei- 
damas ten mokslus mūsų bajorų jaunimas labai persisunk- 
davo lenkiškomis idėjomis ir skleisdavo jas visame krašte. 


Vilniaus universitetas XIX amžiaus pirmam ketvirty 
buvo ne tik įžymiausioji aukštoji mokykla visoje buvusios 
lenkiškos lietuviškos valstybės teritorijoje, bet buvo plačiai 
išgarsėjęs savo darbais ir Europoje. Įžymūs mokslo žmo- 
nės, kaip aukščiau minėtieji: Sniadeckis, Počobutas, Jun- 
dzila, Lelevėlis ir eilė kitų turėjo nepaprastai didelės įta- 
kos suvažiavusiam iš visos Lietuvos ir iš Gudų dalies 
jaunimui. Nesveikomis politinio gyvenimo sąlygomis, kai 
pagrobę Lietuvą Rusai ėmė persekioti visa, kas ne rusiška, 
geresnysis jaunimas, mokytojų-profesorių raginamas, bū- 
rėsi į slaptus ir pusiauslaptus ratelius, kurių tikslas buvo 
visokeriopai tobulinti narius ir rengti juos kovon Rusų jungui 
numesti. Rateliuose ( „filaretai“, „filomatai“, „šubravcai“) lietu- 
viai ir lenkai bajoraičiai ugdė savyje keršto Rusijai jausmus 
ir išsivadavimo troškimą. Laisvės atgavimas vaizdavosi tam 
jaunimui, kaip ir vyresniajai krašto šviesuomenei, ne kitaip, 
kaip griežta kova suburtomis lietuvių ir lenkų pajėgomis 
prieš Rusų viešpatavimą. Toji bendros kovos prieš Ru- 


" siją dvasia labiausia patraukė lietuvius bajoraičius ir jie 


tuo būdu gana greitai pasidavė lenkiškų politinių ir kultū- 
rinių idėjų įtakai. Ne gana to. Jie tiek buvo pagauti tų 
idealų, kad net sukūrė vadinamą lenkišką mesianizmą (sva- 
onę apie lenkų tautos ypatingą pasaulio „atpirkimo“, gel- 
bėjimo pasiuntinybę). (Gana priminti, kad didžiausias len. 
kiškojo mesianizmo ideologas ir skleidėjas buvo lietuvis 
bajoras Andrius Tovianskis (Taujėniškis). Dideliu mesia- 

nizmo garbintoju buvo, ypač studentu būdamas, ir poetas 
Adomas Mickevičius; jis lenkėsi prieš Tovianskį, kaip prieš 
kokį pranašą ir visą savo gyvenimą ne labai galėjo atsi- 
palaidoti nuo tos įtakos. 

Tačiau, greta lenkiškųjų idealų ugdymo XIX amžiaus 
pirmais keliolika metų Vilniaus universitetinės jaunuomenės 
ir profesūros tarpe ėmė greitai reikštis ir lietuviškų idealų 
įtaka. Anksti pasireiškęs Vilniaus universitete atkeliavęs iš 
Vakarų Europos romantizmas pagavo jautrų Lietuvos jau- 
nimą ir vertė jį giliau pažvelgti į žmonių mases, labiau su- 
sidomėti jų dvasinėmis ir moralinėmis savybėmis bei lie- 
tuvių tautos praeitimi. Rimtesnės istorinės studijos atskleidė 
tam jaunimui Lietuvos praeities naujus nepaprastai didingus 
lietuvių tautos istorijos faktus, kurie savo kilnumu buvo 
ne mažesni už išgarsintuosius graikų bei romėnų didvyriš- 
kumo bei dorybės aktus. Adomas Mickevičius savo 
nepaprastai gražiais, nuoširdžiais veikalais, kaip „Gražina“, 
„Konradas Valenrodas“ ir mažesniais, buvo didžiausiu aks- 
tinu jaunimui studijuoti didingą lietuvių tautos praeitį. 

A. Mickevičiaus parodytu keliu nuėjo daug jaunimo. 
Atsirado tokių, kurie savo gyvenimo tikslu pasistatė studi- 
juoti Lietuvos praeitį. Vienas ankstyvesniųjų, Teodoras Nar- 
butas, parašė nepaprastai plačią (18 knygų, 9 dideli tomai) 
Lietuvos istoriją, kurion įdėjo tiek karštos meilės Lietuvai 
ir lietuvių tautai, tiek išidealizavo ją, kad šaltam, ramiam 
istorikui net netiko taip užsidegti. Tais pačiais keliais 
nuėjo ištisa eilė kitų labai įžymių kultūros kūrėjų, 
pav., vienas įžymiausių rašytojų J. Ign. Kraševskis, poetas 
Liudv. Kondratavičius (VI. Syrokomlia) ir kiti. J. Ign. Kra- 
ševskis, prirašęs bene kelis šimtus tomų, daugely savo vei- 
kalų („Litwa“, „Kunigas“, ,„Vitolio rauda“ ir nemaža kitų) 
nepaprastai garbino lietuvių praeitį, o Vitolio raudoje 
jis pasakė savo herojų lūpomis tiek piktos teisybės apie 
Lenkiją, kad tik didelis lietuvis karštuolis galėjo tai padaryti. 

Po pirmojo susipažinimo su gražia lietuvių tautos pra- 
eitimi imta domėtis ir jos dabartimi. Atsirado žmonių, 
kurie panorėjo giliau išstudijuoti jos kalbą, papročius, meną, 


dirbinius. Ėmė reikštis gilus lik 
karštas tautiškumas. Atėjo laika i“ mu 
Lietuvos istorikui ir karštam frėtuvių a g 
ir jos garso kėlėjui Simanui Daukantui pasirodyti. S. Dau- 
kantas, kaip žinome, buvo Vilniaus universiteto auklėtinis. 
Ne jis vienas tuo keliu nuėjo, bet ištisa eilė karštų tautos 
mylėtojų (kaip Klementas, Daukša-jaunesnysis ir kiti), kurie 
pradėjo lietuvių tautos kėlimo iš mirusiųjų darbą. Kitas 
įaunimas, kad ir nenuėjęs griežtos lietuvybės keliu, išsinešė 
iš Vilniaus universiteto romantizmo laikų daug Lietuvos 
ir lietuvių tautos meilės. Tos tradicijos ilgai viešpatavo 
geresniuosiuose lietuviškuose bajoruose. Paminėtasis Kra- 
ševskis, . kaip žinoma, net ragino lietuvius karščiau imtis 
savo kalba raštus rašyti, laikraščius leisti. 

Taigi matome, kad Vilniaus universiteto žydėjimo lai- 
kais (1815-1830 m.m.) ėmė griežtai reikštis Vilniuje lietu- 
viškoji tautinė idėja, prasidėjo tikrasis tautinis atgijimas, 
pagavęs didelę dalį mūsų bajorų. Nelemtoji Rusijos letena 
užgniaužė Vilniaus universitetą kaip tik tuo „metu, kai jame 
prasidėjo gyvai reikštis tautinis lietuvių atgijimas. Nesusku- 
busį sutvirtėti lietuvybės centrą Vilniuje rusai išardė ir vėl 
pastūmė mūsų bajorus lenkų didesnėn įtakon. 

Lenkų sukilimai 1831 ir 1863 metais įtraukė savo ver- 
petan ir Lietuvos bajorus, kurie net patvariau už pačius 
lenkus kovojo už jų skelbtuosius tautiškus politiškus idealus. 
To vaisiai buvo tokie, kad Lietuva daugiau nukentėjo už 
Lenkiją. 

Rusų žiaurus elgesys su sukilimų dalyviais ir dažnai 
su visai nekaltais, tik įskųstais žmonėmis katalikais, kuriuos 
rusai visus laikė lenkais — miatiežnikais, uždėjo lenkybės 
šalininkams kankinių vainiką žmonių akyse. Mūsų bajorai, 
dauguma labai nukentėję del sukilimų, nepaprastai garbino 
kankinius, šelpė juos kaip įmanydami ir tai labai surišo juos 
su lenkybe bendrų iškentėtų nelaimių ir bendros neapy- 
kantos rusams ryšiais. 

Sukilimų vaisiai buvo labai nelaimingi lietuvių tautai 
ne tik tuo, kad jos šviesuomenė—-bajorai labiau nukrypo 

lenkybėn ir ėmė svetimiems dievams tarnauti. Lietuvos 
išgamos bajoro d-ro Mikulskio patariamas, Muravjovas- 
Korikas ėmėsi prieš lietuvius žygio, kurio karčius vaisius. 
mums dabar tenka skinti kad ir nelaiminguoju Vilniaus. 
klausimu. Jis uždraudė bepradėjusią jau augti ir plėstis. 
lietuvių spaudą. Šis negirdėto pasauly barbariškumo aktas, 
užčiaupė lietuviams burnas kaip tik tuo metu, kai visame 
pasauly ėmė galingai reikštis didesniųjų ir mažesniųjų tautų: 
atgijimas, neaplenkęs mūsų artimiausių kaimynų latvių bei 
estų ir prasidėjęs pas mus dar anksčiau. 

Lietuviškos knygos buvo uždraustos. Už nekalčiausius 
raštus: kalendorius, maldaknyges, dvasiško bei ūkiško, 
praktiško turinio knygeles žmonės buvo smarkiausiai bau- 
džiami, varinėjami po kalėjimus, tremiami iš tėvynės. Apie: 
reguliarišką laikraščių skleidimą, be kurių platesnis tautinis. 
darbas yra neįmanomas, negalėjo būti nė kalbos, nes kas gi ga- 
lėjo laikraščius reguliariškai atgabenti kontrabanda iš užsienio? 

Lietuvių kultūros darbui per 40 metų draudimo (1864- 
—1904 m.) padaryta neapsakomai daug nuostolių. Bet ir 
politiniu atžvilgiu draudimo rezultatai nepaprastai sunkūs.. 
Kuomet nekalčiausios lietuviškos knygelės buvo griežčiausiai 
uždrausta laikyti ir parsisiųsdinti, lenkiškos knygos ir laik- 
raščiai gausiai plaukė Lietuvon, galutinai lenkindami mūsų: 
šviesuomenę ir atstumdami ją nuo lietuviškosios liaudies. 
Negana to, sekdama bajorų bei aplenkėjusių kunigų pavyzdžiu. 
ir skatinimais liaudis daugely vietų, ypač kur buvo daugiau 
dvarų arba didesni miestai, ėmė taip pat pasiduoti nutau- 
tinamosioms tendencijoms. 

Nors sodžius, bendrai sakant, žymiai mažiau pasidavė 
toms tendencijoms, tačiau kai kuriose Lietuvos vietose 
atsirado, lyg kokios salos, teritorijos, kuriose vietiniai gyven- 
tojai ėmė pamažėle pasisavinti svetimą kalbą. Dažnai nebuvo. 
tai tikroji lenkų kalba, o tik tam tikra vietos šnekta („gwara“ 
—kaip patys lenkai vadina), susidariusi iš lenkiškų, lietu- 
viškų ir rusiškų žodžių, paprastai surištų lietuviškosios 
sintaksės dėsniais. Toks nutautėjimas ypač žymus pasidarė. 
Vilniuje ir artimose jo apylinkėse. 

Tačiau ir nutautėjusių gyventojų fizinės ir dvasinės 
būdo savybės liko nepakeistos, lietuviškos. Žmonių tipai, 
'būdas, papročiai—visa žmonių siela liko ta pati kaip ir 
buvus, kad ir reiškiasi kitos kalbos garsais. Tai savaime 
suprantama, nes kaip matėme, nuo amžių gyvena tuose 
kraštuose gryni lietuviai. Kokio svetimųjų masinio antplūdžio 
Vilniaus kraštan istorija nežino. Būtų galėję tai įvykti, jei 
Lenkija būtų bent kada užkariavusi Vilniaus kraštą ir išnai- 
kinusi arba išvariusi iš ten lietuvius, o būtų atgabenusi lenkų 
mases. Tačiau to nebuvo ir negalėjo būti, nes Lietuva ne 
karais, bet moterystės ryšiais ir diplomatinėmis pinklėmis 
buvo įtraukta unijon su Lenkija, ilgai prieš tai kovojo ir 
nebuvo visai nustojusi savo autonominių teisių Lenkijos— 
Lietuvos valstybėje. Savo įstatymais Lietuva buvo apsisau- 
gojusi nuo lenkų veržimosi Lietuvon. Lenkijos piliečiai 
(„koroniažai“—kaip juos su tam tikru pašiepimu ir net 
neapykantos atspalviu vadino mūsų bajorai ligi paskutinių 
laikų) galėdavo įsigyti Lietuvoje nekilnojamojo turto tik 
išimtinais atsitikimais, lygiai kaip ir užimti čia valstybines 
tarnybas. Rusų viešpatavimo laikais lenkų masinis plūdi- 
mas Lietuvon iš Lenkijos taip pat buvo negalimas. Rusai 
neleisdavo lenkams pirktis žemės Lietuvoje, o į valstybines 
wietas nuo seniai ėmė sodinti vien tik rusus. 

Tuo būdu lenkiškasis gaivalas Vilniaus krašte, kaip 
lygiai ir kai kuriose Nepriklausomos Lietuvos vietose yra 
grynai vietinės kilmės gaivalas, tik pasisavinęs lenkų kalbą, 
kartais dargi labai negryną, sudarančią savotiškas tarmes. 

Net labiausiai aplenkinti Lietuvos bajorai labai maža 
turi lenkiško kraujo, o ištisos giminės neturi jo nė lašelio. 
Jei kada nors viena antra bajorų šeimyna įsileidė naują 
marį, kilusį iš Lenkijos „koroniaž'ą“, tai žinomais gamtos 


„ „dėsniais, visiems gyviams taikomais, jo vaikų ir vėlesnių 


kartų kraujas prasiskiedė lietuvišku iki neapčiuopiamai ma- 
žos dalelės. Turėjo įvykti natūralinė aklimatizacija, įgiji- 
mas lietuviškų fizinių savybių, su kuriomis eina dar gal 
greičiau ir dvasinių savybių įgijimas. Taip pat atsitiko, 
pav., su prancūzais, vokiečiais ir lietuviais, nuo kelių kartų 

apsigyvenusiais Lenkijoje ir susigiminiavusiais su vietiniais 
gyventojais. Ne kitaip esti ir su lenkais, emigravusiais į 
kitus kraštus: ir jie nutautėjo ir virto prancūzais, vokiečiais 
ir kitokiais, ką rodo nemaža lenkiškų pavardžių, kurias 
nešioja kartais dideli lenkų priešai. Kas kita, žinoma, 
vokiečių baronai, nuo keleto amžių apsigyvenę kai kuriuose 
Pabaltijo kraštuose kaip užkariautojai — valdovai, gyvenę 
savo atskiru gyvenimu, nesigiminiavę su vietiniais gyventojais, 
kaip valdiniais—baudžiauninkais. Išimtį sudaro ir izraelitai, 
kurie gyvendami įvairiuose kraštuose, giminiuojasi tik savi- 
tarpy ir tuo būdu išlaiko rasės grynumą. Bet ir jie žymiai 
pasiduoda vietinio klimato ir kitų gamtos salygų veikimui ir 
sudaro įvairiuose kraštuose gana įvairius tipus skirtingomis 
ir dvasinėmis savybėmis. Tie žydai, kurie susigiminiavo 
su kitų tautybių asmenimis, antroje — trečioje kartoje visiš- 
kai nutolo nuo savo pirmykščio kilimo. 


Vadinasi, ir Lietuvos bajorų gyslose plaukia grynas 
liutuviškas kraujas. Jie tai visą laiką gerai jautė ir žinojo, 
visuomet griežtai atsiskirdavo savo būdu ir simpatijomis 
nuo „koroniažų“ ir iki paskutinių laikų vadindavo save 
lietuviais, kad ir lenkiškosios kultūros žmonėmis. Tik 
prasidėjęs smarkus lietuvių tautos atgijimas, įgavęs iš pat 
pradžios, jų nuomone, formų ir perdaug demokratinio, ir 
net revoliucinio pobūdžio, atbaugino nuo savęs daugumą 
bajorų, labiau linkusių konservatizmmnui. Prasidėjo kartais 
kurti, paslėpta, kartais vieša ir garsi kova tarp tų abiejų 
pažiūrų, ir bajorai, kurie nenuėjo su lietuvių atgijimu, 
užsispyrė savo lenkiškume ir pradėjo vadinti save lenkais. 


Iš viso, kas pasakyta, aišku, kad Vilniaus krašto, kaip 
ir mūsų bajorų lenkiškumas yra gana nesenos datos reiš- 
kinys ir nėra perdaug gilus. Tačiau jis yra rimtas faktas, 
gana natūraliniu keliu įvykęs. Visi išmintingi lietuviai turi 
su įuo skaitytis ir elgtis su juo taip, kad jis ne tik nebūtų 
žalingas mūsų tautai ir valstybei, bet kad galėtų būti tei- 
giamai suvartotas jų naudai; kas Ejo tam tikromis sąlygomis 
visai galimas dalykas. 

Rusų viešpatavimo paskutiniais dešimtmečiais Vilniaus 
paviršutinis lenkiškumas buvo ėmęs žymiai mažėti. Rusai 
buvo griežtai pasiryžę rusinti miestą, ne tiek kreipdami 
akis į sodžių. Vilniun buvo sutraukta nemaža kariuomenės, 
į kurios dalis vietos žmonės nerusai nebuvo skiriami. Keli 
tūkstančiai valdininkų ir karininkų rusų su šeimomis 
sudarė ganą rimtą rusiško gaivalo masę. Jo padedami ir 
rusų valdžios visokiomis subsidijomis gausiai remiami ir 
visaip palaikomi ėmė labai skverbtis Vilniun rusai kapita- 
listai, pirkliai ir pramonininkai. Jie drauge su rusais valdi- 
ninkais ėmė sistematiškai supirkinėti nejudomus ir kitus 
turtus nuo nustumto į šalį ir gana vargingai gyvenančio 
vietinio gaivalo. 

Visos rusų politikos rezultatai buvo tie, kad prieš 
karą žymi dalis nejudomojo turto Vilniuje, greta žydų, buvo 
jau rusų rankose. Paėmus galvon didelį rusinamąjį veikimą 
per valstybines įstaigas ir mokyklas, lengva bus suprasti, 
del ko Vilniaus miesto vaizdas ir bendras pobūdis buvo 
daugiau rusiškas, ne kaip lenkiškas ar kitoks. Prisidėjo, 
žinoma, ir tai, kad stipriausias skaičiaus atžvilgiu miesto 
gyventojų sluoksnis — žydai, praktiškais patogumo sume- 
timais buvo gerokai įpratę tarp savęs vartoti rusų kalbą. 
Žinoma, visi tie paviršutiniški rusiškumo pažymiai dar 
nerodė, kad miestas tikrai buvo likęs rusiškas, kaip lygiai 
vyravę pirm to lenkiškumo pažymiai nerodė jo tikro Ien- 
kiškumo. 

Atėjo didysis pasaulinis karas ir drauge su juo vokiečių 
kariškosios okupacijos treji metai. Rusų kariams ir valdi- 
ninkams su šeimynomis pasitraukus iš Vilniaus, miesto 
rusiškumas tuojau garuote išgaravo. Jo vietą užėmė pla- 
ningai, kietai spaustas Vilniun vokiškumas. Sutraukta mies- 
tan daugelis karių, policininkų ir kitokių valdininkų vokiečių, 
paskui juos ėjo jau ir pirkliai vokiečiai. Visi viešieji užra- 


-šai, visi dokumentai, oficialūs raštai, susižinojimai su vietos 


gyventojais buvo daromi tik vokiečių kalba. Tai vertė 
gyventojus skubotai mokytis vokiečių kalbos ir ją viešai 
vartoti. Žydai, kurių -vartojamoji kalba yra labai artima 

vokiškai, pirmiausia pramoko okupantų kalbos ir praktiškais 
sumetimais ėmė ją net tarp savęs vartoti. Žmonės gerai 
pažinę Vilnių prieš karą, bet nebuvę jame vokiečių okupa- 
cijos metu, grįžę negalėjo atsistebėti, kaip greit miestas 
buvo apvokietėjęs. Tenka manyti, kad jei vokiečiai būtų 
pavaldę miestą ne trejus, bet trisdešimts metų, ir vokiečių 
šovinistai būtų galėję šaukti apie būtiną reikalą inkorporuoti 
Vokietijon grynai „vokišką“ miestą. 

Vokiečiams pasitraukus, kelis mėnesius Vilniuje vieš- 
patavo atėję iš Rusijos su raudonąja armija bolševikai. 
Kad ir buvo Vilnius paskelbtas „Litbielo“ (Lietuvos—Gu- 
dijos) vyriausybės būstine ir toji vyriausybė vis delto buvo 
lietuvių ir gudų sudaryta, tačiau rusiškumas buvo vėl grįžęs 
ir žymiai sustiprėjęs, Oo buvusio vokiškumo nė dulkių 
neliko. 

Nestiprus buvo ir šio neorusiškumo viešpatavimas. 
Gana buvo ateiti lenkų kariuomenei ir nuo rusiškumo maža 
teliko. 

Kaip Rusijos laikais Vilnius buvo sočiai prikimštas rusų, 
taip jis dabar yra prisotintas lenkų. Lenkų kariuomenės 
Vilniuje labai daug. Karininkų su šeimomis taip pat, žinoma, 
nemaža. Bendros valstybinės įstaigos apsodinta valdininkais 
. daugiausia atvežtiniais: varšaviakais, poznančikais ir „gali- 
leušais“ (taip vietiniai gyventojai vadina atgabentus iš Ga- 
licijos valdininkus, galiciečius). Mokytojai, policininkai, įstaigų 
sargai—ir tie dauguma atgabenti iš Lenkijos. Vietiniai lenkai 
į valdžios įstaigas ne labai priimami, o į atsakomingas vietas 
neskiriami, arba labai retai skiriami, žinoma, aprūpinus 
juos ištikimų tikrųjų lenkų priežiūra. Priežastys yra tos, kad 
vietos lenkai yra ne labai ištikimi Lenkijai. Jie jaučia savo 
skirtumą nuo tikrųjų lenkų, nesutinka su jais savo būdu 
ir nemoka to paslėpti. Pavojingiausia Lenkijai yra tai, 
kad vietiniai lenkai dažnai turi pažinčių, draugiškumo ir dažnai 
net giminiškumo santykių su lietuviais; kiti jų turi savo 
giminių Nepriklausomoje Lietuvoje, kartais patys turi ten 
turto ir nenorėtų perdaug pyktis su Lietuva. Delto Lenkų 
valdžia laiko tokius vietinius lenkus, išskyrus jau aiškius 

šovinistus arba jai parsidavusius, ne visiškai ištikimais ir 
neduoda jiems didelės valdžios, bijodama, kad jie nepanau- 
dotų jos susiartinimui su Lietuva. 

Kita priežastis, del kurios vietiniai lenkai gerokai nustumti 
šalin nuo krašto valdymo, yra ta, kad Lenkijos valdžia 
visokiais būdais stengiasi sutvirtinti lenkiškąjį gaivalą oku- 
puotuose Lietuvos Rytuose. Tuo tikslu gabenami iš Lenkijos 
kariai, policininkai, žandarai, valdininkai ir mokytojai; tais su- 
metimais susipratę vietos lietuviai, gudai, žydai arba rusai visai 
nepriimami į valdiškas tarnybas. Patikimais liudijimais, net 
skirstant bedarbius viešiesiems darbams atsižiūrima tautybės: 
kas nelenkas, nustumiamas tolesnėn eilėn. Dvarų parce- 
liacija pamažėle daroma, bet, žinoma, žemė duodama tik 
atgabentiems iš Lenkijos legionininkams, esą buvusiems 
savanoriams. Vietiniai gyventojai lietuviai ir kiti nelenkai 
planingai verčiami emigruoti, kad jų šiokia tokia nuosavybė 
tektų lenkams, atgabentiems iš Lenkijos. . 

Visas tas dirbtinis lenkiškojo gaivalo tvirtinimas tikrai 
suteikia Vilniui lenkiškumo vaizdą. Nors tokis miesto pobūdis 
daugiau turi paramos platesnėse gyventojų masėse, nekaip 
ankstybesnis rusiškumas, vokiškumas, tačiau ir jis nėra visai 
tvirtas ir įgimtas. Įvykus didesnei politinei atmainai, tas 
lenkiškumas, žinoma, visiškai neišnyktų, bet atsistotų savo 
tikrojon vieton ir Vilniui vėl grįžtų jo tikroji gana margo 
tautybiniu atžvilgiu miesto išvaizda, nes gyventojų sudėtis 
yra labai mišri. Net masės, kurios laikomos lenkiškomis, 
vis delto kaip matėme, nėra savo kilimu lenkiškos, bet tik 
lietuviškos. Atsargiai prie jų priėjus, nelaužydama jų jau 
susidariusių papročių ir tradicijų, Lietuvos valstybė lengvai 
įsigys jų simpatiją ir ištikimybę. 

Nėra tai tuščias spėliojimas, bet gilus įsitikinimas, pa- 
remtas netolimos praeities gyvais faktais. 

Atsiradę Vilniuje dar prieš 1905 m. keli susipratę lie- 
tuviai inteligentai, pradėję burti aplink save lietuvius, rado 
didelio pritarimo žmonių masėse. Prasti žmoneliai: darbi- 
ninkai, tarnai, tarnaitės ir moksleiviai ėmė noriai burtis 
į kuopeles, į draugijas. Į darbą ėmė įsitraukti nenutraukę 

= E ai 
ryšių su lietuvybe vietos inteligentai, kartais net nemokėję 
lietuvių kalbos. Lietuvių tautinis atgijimas ėjo Vilniuje labai 
spa,čiai priekin, nežiūrint nepaprastai neprielankių sąlygų, 
kuriose teko pirmiesiems atgijimo apaštalams Vilniuje dirbti 
(Lietuvių spauda dar buvo uždrausta). 


Kai 1905 m. išėjo Vilniuje pirmieji lietuviški laikraščiai 
ir lietuviai gavo galimumo viešai pasirodyti, jų darbai susi- 
laukė didžiausio pritarimo plačiuose gyventojų sluoksniuose. 
Lietuviškieji vakarai pritraukdavo tokias miestelėnų niases, 
kad ir didžiausios salės negalėdavo sutalpinti norinčių į 
juos patekti. Žmonės ir nemoką lietuviškai pasijuto esą 
lietuviai arba bent rodė didžiausią simpatiją lietuviams. Ku- 
nigai lietuviai ėmė surašinėti tuos katalikus, kurie save 
laikė lietuviais ir norėjo, kad būtų įvestos lietuviškos pa- 
maldos Vilniaus bažnyčiose. Tuojau susirašė keliolika tūks- 


tančių žmonių, reikalavusių tokių pamaldų. Tautinis susi- | 


pratimas ėmė sparčiai augti ir žadėjo didelių rezultatų neto- 
limai ateičiai. 


Matydami gresiantį pavojų, subruzdo organizuotis ir 
lenkiškojo gaivalo vadovai. Ligi tol jie buvo gana neveiklūs, 
katalikiškųjų masių surusėjimo nebijojo, nes tikyba buvo 
joms geriausia apsauga. Lenkinimas ėjo beveik savaime. 
Nesant lietuviškų raštų ir maldaknygių, mažiau susipratę 
lietuviai katalikai, kunigų patariami, naudojosi lenkiškomis 
knygomis, kaip vienintelėmis katalikiškomis, kalbėjo Ien- 
kiškus poterius ir t. t. Lenkų kalba, kaip panašesnė į vals- 
tybinę rusų kalbą ir drauge su tuo „katalikiška“, buvo lai- 
koma gana naudinga vartoti ir todel lietuviškoji iš esmės 
liaudis ėmė pamažėle pasiduoti lenkybei. Beveik vieninteliai 
jos šviesesnieji vadovai—kunigai buvo sulenkinti ir sąmo- 
ningai tvirtino lietuviuose kalbamąjį nusistatymą ir gana 
gudriai lydino draugėn katalikybės sąvoką su lenkybės są- 
voka. To rezultatas—daugumas prastų žmonelių, šiaip lyg 
ir gerų katalikų, giliai buvo įsitikinę, kad „polska wiara“ 
(„lenkiškoji tikyba“) yra vienintelė katalikiška, o kitų kata- 
likų tikyba, pavyzdž., lietuvių, vokiečių, tai yra ne kata- 

likiška, bet kažin kokia kita, kartais net stabmeldiška („po- 
ganska wiara“). 


Pajutę pavojų iš lietuvių pusės, kunigai lenkininkai 
pirmieji subruzdo organizuoti savo eiles apsigynimui ir 
kontratakai. Prie jų prisidėjo daug dievobaimingų poniučių, 
nusistačiusių prieš „stabmeldžius“ lietuvius. Atsirado jų 
eilėse ir šiaip inteligentų, įžiūrėjusių lietuviškoje akcijoje 
rusų arba net vokiečių intrigą, apie kurią nesidrovėjo ne- 
paliaujamai skelbti šovinistiškieji lenkų laikraščiai nuo to 
laiko, kai pasirodė pirmasis atgijusių lietuvių laikraštis. 
„Auszra“. Tolygūs šmeižtai buvo dvidešimt su viršum metų 
skleidžiami, neatsižiūrint į regimą jų nesąmoningumą tuo 
metu, kai rusai persekiojo nekalčiausius lietuviškus raštus! 


Visi šie žmonės ir „argumentai“ susibūrė prieš at- 
gyjančius Vilniuje lietuvius ir pradėjo energingiausią ak- 
ciją. Lietuvių pašiepimai, niekinimai, bauginimai priverstinu 
jų krikštijimu pravoslavijon, pravardžiavimai atskalūnais, 
stabmeldžiais („poganie“) — vėrtė silpnesniuosius dvasia ir 
mažiau susipratusius žmonelius atasčiau laikytis nuo lietuvių. 
Kurie nenorėjo pasiduoti tokiai moralinei presijai, buvo 
stačiai grasinami mušimais, ir tai nebuvo tušti žodžiai: kai 
kuriose Vilniaus bažnyčiose priėjo ligi riaušių, peštynių, ku- 
riose to nesitikėję ir būdami labiau nedrąsūs bažnyčioje 
lietuviai buvo apstumdyti ir išstumti (pav., garsios riaušės 
šv. Jono bažnyčioje). Šias priemones prieš lietuvius paty- 
įomis laimino, o gal net pati organizavo perdėm lenkiškoji 
katalikų dvasinė vyresnybė. Taip bent buvo galima spręsti 
iš jos prielankumo šovinistams kunigams, vadovavusiems 
riaušėse prieš lietuvius arba bent joms pataikavusiems. 


Tokis dvasininkų, net ir aukščiausių, elgesys, žinoma, 
veikė mažiau susipratusius lietuvius gana neigiamai, bet 
susipratę ėmė dar energingiau kovoti del savo teisių, reika- 
lauti lietuviškų pamaldų: Nežiūrint didžiausio dvasinės vy- 
resnybės neprielankumo lietuviams, prieš karą daugely Vil- 
niaus bažnyčių buvo jau įvestos pridedamosios pamaldos ir 
lietuvių kalba, kas rodė didelį lietuvių laimėjimą. 

Lenkybės aktyvieji vadai ėmė energingai organizuoti 
plačiąsias žmonių minias į įvairias lenkiškas tikybines, lab- 
daringas ir protesines organizacijas. Tačiau jie neturėjo 
labai didelio pasisekimo del to, kad jų akcija negalėjo atsi- 
palaidoti nuo tam tikro aristokratiškumo atspalvio: kunigai, 
ponai ir ponios, dalyvavę tose organizacijose ir joms vado- 
vavę, stengėsi globoti liaudį ir laikyti ją prie pavadžio, gal 


sąmoningai nenorėdami leisti jai pačiai tvarkytis, organi- 


zuotis. Liaudis instinktyviai tai jautė, pamažėle slydo jiems 
iš rankų, būrėsi į nepriklausomas profesines ir partines 
organizacijas; ištikimesnės pasiliko sukurstytos prieš lietu- 
vius davatkos. 

Lietuvių veikimas turėjo visiškai kitokį pobūdį. Jo vado- 
vai pasauliečiai inteligentai ir kunigai buvo žmonės labai 
artimi liaudžiai, patys dauguma iš jos kilę ir dar nesutraukę 
artimų ryšių su jąja. Jų veikimas buvo vedamas tikro, nuo- 


širdaus noro palaikyti tuos ryšius su liaudimi, kelti ją, 


kultūrinti ir ugdyti joje savarankumą, sąmoningumą. 

Liaudis instinktyviai tai jautė ir todel jos prielankumas 
lietuviams sparčiai didėjo ir visas lietuvių veikimas labai 
greit augo, plėtėsi ir įgijo Vilniuje visų pripažinimą ir net 
nusistebėjimą. Lietuvių organizacijos dygo Vilniuje kaip 
grybai po lietaus, greit augo, pradėjo bujoti. Lietuvių Mokslo 
Draugija, įsteigtoji 1907 m., prieš karą jau buvo išaugusi į 
didžiulę organizaciją, suspietusią savy ligi 1000 narių, kurių 
labai daugelis buvo vilniškiai ne tik inteligentai, bet ir šiaip 
susipratę lietuviai. Tos draugijos metiniai suvažiavimai, kurie 
tęsdavosi po keletą dienų ir sutraukdavo šimtus žmonių, buvo 
virtę tikromis tautiškomis lietuvių manifestacijomis, stebinu- 
siomis vilniečius ir "dariusiomis jiems didžiausią įspūdį. 

Ne mažesnės reikšmės turėjo antroji didžiulė lietuvių 
kultūrinė organizacija Lietuvių Dailės Draugija, susikūrusi 
taip pat 1907 m. rudenį. Dailės parodomis, kurias ji rengė 
kas metai Vilniuje, negalėjo atsistebėti kitų tautybių žmo- 
nės, o ir patiems lietuviams jos buvo didelis siurprizas. Jos 
akyvai rodė visiems, kad lietuviai turi didelių meno talentų 
ir kad tas lietuvių menas yra labai savaimingas, turi ryškų savą 

veidą, skiriantį jį nuo kitų tautybių meno. Tos parodos 
iškėlė ir dar vieuą charakteringą dalyką — nepaprastai dailų 
lietuvių liaudies meną. Išstatytieji parodose garsūs lietuvių 
kryžiai ir lietuvaičių išaustieji audeklai, kilimai, žiurstai, įuos- 
tos. — ypač tos juostos, — buvo tikra nauja Amerika kita- 
taučiams. Tų liaudies dirbinių nepaprastas tobulumas ir 
gražumas rodė, kad lietuvių tauta, išlikusi šiaudinėse pasto- 
gėse, yra išsaugojusi nuo senovės laikų ir naujai išsiugdžiusi 
labai ištobulintą dailės skonį ir sukūrusi tikrą dailųjį meną. 
Ne mažiau žavėjo visus ir įstabiai gražios, švelnios ir kuk- 
lios lietuvių liaudies dainos, dainuotos koncertuose, vaka- 
ruose, gegužinėse. 

Visa tai diena dienon kėlė ir kėlė tautinį vilniečių 
susipratimą ir vertė juos vis veikliau dėtis prie tautinio 
darbo. Lietuvių Dailės Draugija, turėjusi šiaip apie 600 narių, 
viename Vilniuje turėjo jų arti 100. Tuo tarpu, kita veikusi 
Vilniuje tarptautybinė Vilniaus Dailės Draugija, kurion spie- 
tėsi visų kitų tautybių menininkai, meno mėgėjai ir rėmėjai, 
turėjo vos ligi 40 narių. Ji vargais negalais suruošdavo, 
ir tai ne kas metai, parodas, kurios išeidavo dažnai silp- 
nesnės už lietuviškas ir neturėjo kokio ypatingo veido, 
kokį turėdavo L. D. Dr-jos rengtosios parodos. Bendrai, 
ši draugija, turėjusi savo tarpe net daugiau dailininkų kaip 
L. D. Draugija, neįstengė nuveikti ir dalies to didelio darbo, 
kurį yra nuveikusi mūsų draugija, nežiūrint didelės energi- 
jos, darbštumo ir takto, kurį yra parodęs tos tarptautybinės 
draugijos pirmininkas, visų mylimas p. Rybakov. Šis gilus 
menininkas ir išmintingas žmogus, palygindamas tų dviejų 
draugijų veikimą ir simpatijas visuomenėje, yra kartą (1914 m.) 
pasakęs šio veikalėlio autoriui daug maža taip: „Nė viena 
kuri vietinė tautybė ir nė visos drauge negali tiek nuveikti 
Vilniuje, kiek jūs, lietuviai, nuveikėte trumpu laiku. Iš to 
aš matau, kad jūs jaučiatės čia tikri šeimininkai ir įums 
priklausys miesto ir krašto ateitis. Mes kiti čia pradedame 
jaustis laikini žmonės, svečiai, ir todel negalime parodyti 
savo darbe tiek energijos. Dieve padėk jums, nes esate 
tikrai to verti“! 

Lietuvių tautinis ir kultūrinis darbas Vilniuje ėjo vis 
platyn ir gilyn. Greta lietuviškųjų organizacijų, atsirado 
Vilniuje nemaža lietuviškų laikraščių. Trumpu laiku 
11905—1914) lietuviai turėjo jų tiek, kiek nė viena tautybė 
neturėjo. Iš čia ėmė plačiai plisti po visą Lietuvą taip pat 
ir knygos. 

Žodžiu sakant, Vilnius vėl, kaip ir senovėje, pasidarė 
lietuvių tautinio judėjimo centru, iš kurio plėtėsi organizuo- 
tas tautiškosios kultūros darbas į visus Lietuvos kraštus. 
Vilnius virto lietuvių tautai tikra širdimi, kurios plakimas 
jautėsi visoje Lietuvoje, gaivino ją idėjomis ir įkvėpimu. 

Bet ir pačiame Vilniuje labiau pradėjo jaustis lietuvių 
ne tik tautinės, bet ir valstybinės minties įtaka. Nekalbant 
jau apie pačius lietuvius, visą laiką be svyravimų laikiusius 
Vilnių visos Lietuvos natūraliniu centru, net lenkiškojoje 
visuomenėje atsirado stipri srovė vadinamųjų „krajovcų“, 


pripažinusių ir skelbusių, kad Vilniaus likimas yra ir turi | 


būti surištas su Lietuvos, bet ne kurio kito krašto (supr. 
Lenkijos) likimu; kad visos vietinės tautybės turi burtis drau- 
gėn ir drauge rūpintis Vilniaus ir viso šio, ne kito kurio 
krašto reikalais. Tolygių tendencijų, pav., turėjo ir įtakinga 
buvusi anais laikais Vilniuje Lietuvos Socialdemokratų 
Partija. 

Visos trumpai paminėtos sąlygos sudarė pačiame Vil- 
niuje ir tarp nelietuvių prielankų Lietuvai nusistatymą. Jis 
gyvai pasireiškė 1920 m., kai Lietuvos kariuomenei ir val- 
džios organams teko trumpą laiką būti Vilniuje. Greta 
gyvų simpatijų, kuriomis lietuviai buvo sutikti žydų, gudų 
ir net rusų, lenkiškoji Vilniaus visuomenė bendrai neparodė 
kokios neapykantos, elgėsi labai korektingai, nežiūrint to, 
kad mūsų valdininkai ne visi parodė prideramą tos visuo- 
menės psichikos supratimą ir nevisuomet išlaikė reikiamą 
taktą. Iš vienos ir iš antros pusės buvo pradėjęs reikštis 
nepasitikėjimas tada, kai atėjo žinių, kad lenkai, nežiū- 
rėdami vedamų su Lietuva derybų, rengiasi ją pulti. Nebūtų 
to fakto buvę, visas gyvenimas būtų greit įėjęs į savo nor- 
mališką vagą. 

Suglaudus visa, kas pasakyta apie lietuvių tautinių ir 
valstybinių idealų reiškimąsi Vilniuje nuo seniausių iki mūsų 
laikų ir apie tą aktingą vaidmenį, kurį suvaidino lietuvių 
tautos istorijoje Vilnius, bus kiekvienam aišku, kad pasa- 
kymas— Vilnius yra tautinis lietuvių centras — nėra tai tuš- 
čias pasakymas, bet tikra, šventa tiesa. Kiekviena tauta 
turi tą ar kitą savo, taip sakant, fizinį centrą, kur ugdėsi 
ir kaupėsi praeity ir turi kauptis ateity jos tautiškoji mintis, 
tautiški idealai. 

Tokiu centru lietuvių tautai, kaip matėme, visuomet ir 
ligi šių laikų buvo Vilnius. Buvo trumpas laikas, lietu- 
viškų raštų draudimo metu, kada ir Tilžė buvo įgijusi lie- 
tuviams didelės tautiškos reikšmės. Tačiau pilnai susifor- 
mavo naujieji lietuvių tautiški idealai, išdygo ir subrendo 
Lietuvos valstybiška mintis ir išdavė vaisius — ne kur kitur, 
tik Vilniuje. Jis, ne kitas kuris miestas, buvo lietuvių lai- 
komas tautiniu centru, ir jan skris visų tikrų Lietuvos sūnų 
tautiškos svajonės ir geriausios pastangos. 

Niekis, kad Vilniuje šiuo metu susipratę lietuviai yra 
užstelbiami atgabentų ir vietinių nelietuvių, sudaro mažumą. 
Nesenas laikas, kai patys lenkai Varšuvoje sudarė mažiau, 
kaip pusę gyventojų (rodos, apie 4500, o daugumą sudarė 
žydai, rusai, vokiečiai); jei jie būtų sudarę ir visai nežymią 
„koloniją“, ir tai jie būtų laikę Varšuvą savo tautiniu centru, 
nes nuo amžių ji yra juo virtusi. Neseni laikai, kai da- 
bartinė Čekoslovakų sostinė Praha ir Latvių sostinė Ryga 
buvo labai vokiški miestai, tačiau jie nenustojo būti tų 
tautų tautiniais centrais ir liko jų sostinėmis. Taip buvo 
ir iš dalies yra su Helsinkiu, kuris nesenai buvo labai šve- 
diškas, tačiau dabar yra Suomių sostinė ir visuomet buvo 
laikomas suomių tautos centru. 

Ne kitaip bus ir su Vilniumi. 


Santrauka. 


Suglaudęs aukščiau kalbamą, kiekvienas nešališkas žmo- 
gus turės pripažinti, kad lietuvių tautos ir Lietuvos valsty- 

bės teisės į Vilnių yra neginčijamos moraliniu ir istoriniu 
atžvilgiu, nes: 

a) Vilnius yra ne kieno kito, tik lietuvių iš nieko su- 
kurtas, Lietuvos liaudies rankomis ir kruvinu prakaitu sta- 
tytas, Lietuvos vaikų krauju kiek kartų gintas; jis yra nely- 
ginant vyriausias ir brangiausias Lietuvos vaikas, kuriam 
išauginti visa mūsų tėvynė yra padėjusi didžiausius turtus, 
atitraukdama juos nuo kitų savo vaikų. 

b) Negali sugriauti tos teisės nurodymai, kad ir gudai 
(baltgudžiai) turį lygių teisių į Vilnių; Gudija mažai prisidėjo 
prie Vilniaus išaukštinimo, nes ji turėjo savo atskirus cent- 
rus, O gudų gyvenama teritorija dar nesenai visiškai nesusi- 
siekė su Vilniumi. 

c) Lenkija nėra padėjusi kurti ir išaukštinti Vilnių; at- 
virkščiai, ji turėjo intereso ir stengėsi atatraukti nuo Vil- 
niaus geriausias kultūrines ir visuomenines pajėgas, — stip- 
rinti jomis pačią Lenkiją, kaip ir dabar daroma. Vadinasi, 
ji neturi moralinių ir istorinių teisių į Lietuvos sostinę. 

d) Vietiniai gyventojai, kurie laiko save lenkais, nuo 
senų laikų, tiesa, dalyvavo Vilniaus įturtinimo ir išaukšti- 
nimo darbe, bet tik lygiai su visais kitais Lietuvos vaikais, 
tat negali už visą Lietuvą vieni spręsti Vilniaus likimo. 

e) Vilnius Gudijai arba Lenkijai būtų užkampio mies- 
tas, turįs svarbos tik kaip įrankis grumoti Lietuvai ir versti 
ją visokiems nusileidimams. Lietuvai Vilnius yra sostinė, 
susisiekimo ir ekonominis centras, be kurio Lietuvai nega- 
lima būtų plėtotis, ramiai gyventi ir tektų didžiausius nuo- 
stolius pakelti. 

f) Vilnius visą laiką buvo lietuvių tautos dvasinis cen- 
tras, sukaupęs savy didžiausias tautines šventybes. Čia 
yra senųjų lietuvių tautos didvyrių Vytauto Didžiojo, Algirdo, 
Gedimino, Kęstučio kūnai arba bent amžinai atmintini dar- 
bai; čia pasirinko amžino poilsio vietą ir mūsų laikų tautos 
didvyris, jos atgijimo pranašas Jonas Basanavičius; čia 
ilsisi ištisa eilė ir kitų garbingų lietuvių tautos vaikų. 

g) Pagaliau, čia šimtus metų koncentravosi Lietuvos 
valstybinė idėja, kurios gyvas reiškėjas ir simbolis visuomet 

buvo Vilnius. Čia pagaliau išaugo ir subrendo mūsų nau- 
josios valstybės idėja ir užgimė pati valstybė. 

Tokių tautinių brangybių neturi ir neturės Vilniuje nė 
viena kita tauta. Todel ir nė vienai tautai Vilnius negali 
būti tiek brangus, kiek jis yra brangus lietuvių tautai. 


I. Lietuva Vilniui. 


Vilnius Lietuvai, kaip matėme, turi nepaprastai didelės“ 
reikšmės. Bet ir atvirkščiai: Lietuva Vilniui sveria be galo 
daug, galima drąsiai sakyti, daugiau, nekaip Vilnius Lietuvai. 

Kad tai geriau suprastume, gana prisiminti tos realios 
sąlygos, kuriomis susikūrė ir išaugo Vilnius. Kraštas, ku- 
riame jis buvo įsteigtas, neturi įokių ypatingų turtų: nei iš- 
kasamųjų, nei paviršinių nei kokių ypatingų įėgos šaltinių 
(pav., kriokliai, naftos versmės ar kas kita). Krašto žemė 
gana neturtinga. Tiesa, aplink Vilnių ir prieškariniais laikais 


dar buvo daug miškų (dabar jie įvairių okupantų gerokai ' 


paretinti). Senovėje miškų būta dar daugiau. Bet anais 
laikais miškai nebuvo laikomi tokiu turtu, kaip dabar, ir grei- 
čiau trukdė, nekaip padėjo miestui plėtotis, nes del jų buvo 
mažiau gyventojų artimose apylinkėse. Pro tą vietą, kur 
pradėta kurti Vilnius, tizsa, teka gana didelė Neries upė, 
tačiau ji nėra tinkama susisiekimui, nes perdaug srauni. 
Senovėje ji buvusi patogesnė tuo atžvilgiu, vis delto nega- 
lėjo susilyginti, pav., su Nemunu. Vadinasi, susisiekimo at- 
žvilgiu vieta taip pat nebuvo ypatingai patogi, ir svarbieji 
krašto susisiekimo ir užsieniniai keliai lengvai galėjo būti 
sumegzti ir kitoje Lietuvos vietoje, pav., Kaune, Gardine. 


Vis delto Vilnius išaugo ir virto visokeriopu Lietuvos 
centru. Priežastis, kaip aukščiau kalbama, buvo ta, kad 
Vilniun buvo perkeltas didžiųjų Lietuvos kunigaikščių sostas, 
Vilnius tapo Lietuvos sostine (1323 m.). Del to jan buvo 
traukiami iš visos Lietuvos įvairiausi turtai, šimtus kilo- 
metrų buvo siunčiami tūkstančiai darbininkų bažnyčioms, 
vienuolynams, rūmams statyti. Jame šimtus metų buvo 
kaupiami greta materialinių ir dvasiniai turtai bei meno 

'brangybės. Su jo reikalais ir reikalavimais beveik visa Lie- 
+uva derino savo ūkį ir visokius kitus reikalus. Trumpai 
“sakant, visa Lietuva sukūrė, išugdė, praturtino Vilnių ir su- 
darė jam visokių patogumų. 

Lietuvai patekus Rusijos valdžion, Vilnius nustojo būti 
sostine, bet, savaime suprantama, tapo svarbiausiu admi- 
nistraciniu visos Lietuvos ir Gudijos dalies centru. Jan vėl 
:subėgo svarbiausieji viso krašto reikalai. Vyriausios valsty- 
binės įstaigos, aukščiausieji krašto valdininkai, vyriausieji 
visuomeninių institucijų centrai, daugybė mokyklų, svarbiau- 
sios firmos, stambiausioji krašto prekyba ir žymi dalis pramo- 
„nės buvo sukoncentruota Vilniuje. Geležinkelių linijos visos 
subėgo Vilniun, sudarydamos mazgą, iš kurio lengva buvo 
pasiekti visi Lietuvos kampai. 

Ir vėl visa tai buvo daroma visos Lietuvos pastango- 
mis, rūpesčiais, darbu ir turtais. Net geležinkeliai, aišku, ne 
"tam buvo statyti, kad vien Vilnių aptarnautų, bet kad aprū- 
pintų viso mūsų krašto reikalus. Ne Lietuvos (kaip mes 
„dabar ją suprantame) kraštai ne labai padėjo palaikyti ir 
jturtinti Vilnių, nes jie, -kaip nurodėme, turėjo savo arti- 
mesnius, natūralinius centrus, kad ir buvo formališkai pri- 
skirti Vilniaus general-gubernatūrai. 

Tų visų prielankių Vilniui sąlygų dėka, kas metai atva- 
žiuodavo jan iš visos Lietuvos šimtai tūkstančių žmonių 
įvairiais reikalais į įvairias valstybines ir privatines institu- 
cijas. Taja proga dauguma svečių darydavo įvairius užsa- 
kymus, pirkimus, patys parduodavo, pagaliau sustodavo 
"viešbučiuose ir t.t. Nuo to Vilniaus ekonominiai santykiai 
su visu kraštu darėsi glaudesni, artimesni, 0 miestan su- 
plaukdavo daug visokio turto, ir nemaža žmonių miestiečių 
gaudavo sau uždarbio. Trumpai sakant, miestas gyveno 
artimu su visu kraštu gyvenimu. Kraštas turtėjo—ir Vilnius 
turtėjo; kraštas jautė kokių materialinių sunkumų, įausdavo 
tai ir Vilnius. 

Vilniaus miesto gyventojai pirmiau gal to gerai nesu- 
prato, nes rimtai apie tai negalvojo. Jų daugumui rodėsi, 
daugeliui gal ir dabar dar rodosi, kad jie įturtino kraštą. 

Dabartinis nenormalus miesto padėjimas privertė daugelį 


pagalvoti apie jo priežastis. Daugumas gyventojų, kuriems. 
Lenkija yra svetima savo būdu ir savo visais interesais, + 


suprato priežastis. Bet dar yra nemaža žmonių vietinėje 
lenkiškoje visuomenėje, kurie negali suprasti, iš ko susidaro 
nepakenčiamas Vilniaus padėjimas. Jie vis dar mokomi ir 
linkę manyti, kad kaltas esąs nesuprantamas „užsispyrimas“ 
Lietuvos, nenorinčios užmegzti normalinių santykių su. 
Lenkija. 

Dabartinis miesto padėjimas pasidarė tikrai nepaken- 
čiamas. Visose gyvenimo šakose jaučiamas džiūvimas. Visur 
stoka kapitalų, trūksta uždarbių. Firmų piniginės apyvartos. 
visai sumažėjo. Ištisa eilė net ir senu, tvirtų firmų susiban- 
krutavo, likviduojasi. Bene tris kartus bankrutavo, pav., 
net brolių Jablkovskių varšaviškės firmos vilniškis skyrius, 


nežiūrint, kad pati firma, esą, laikosi Varšavoje labai gerai. 


ir galinti palaikyti savo skyrių net ir grynai patriotiškais. 
sumetimais. Bet, matyt, perdaug menkai eina Vilniuje inte- 
resai, kad galima būtų dėti didesni kapitalai firmos gar- 
bei apsaugoti. 

Pramonės įmonės, kurių prieš karą buvo susikūrę jau: 
gana apsčiai, dauguma neveikia, likviduojasi del lėšų, žalia- 
vos ir rinkų stokos. Pav., garsioji visoje Lietuvoje ir už jos. 
teritorijos ribų Zavadzkio spaustuvė, kuri ištvėrė Vilniuje: 
sunkiausius rusų valdymo laikus ir anais laikais vis tiek 
augo, plėtėsi, progresavo, dabar, lenkų valdžioje, kai rodosi 
turėtų jaustis kaip tik geriausiai, ėmė mažėti, trauktis. Del 
darbo stokos dauguma mašinų liko išgabenta Lenkijon. 
Kodel taip atsitiko? Pasirodo, Vilniuje dabar spausdinami 
tik vietiniai laikraštėliai, o šiaip knygos ir kitoki raštai 
plaukia iš Varšavos, kur jie spausdinami didesnėmis masė- 
mis, del to ir pigiau išspausdinami. Be to, nuskurdusi vietinė: 
visuomenė negali įpirkti daugelio spaudinių. 

Miesto sunykimo pažymiai kiekvienam veria akį. Gat- 
vėse judėjimas kur kas mažesnis, kaip prieš karą. Nekalbant 
jau apie pravažiuojančius pro Vilniaus geležinkelio stotį, 
atvažiuojančių miestan skaičius yra daug daug mažesnis už. 

prieškarinį, ir kelis kartus mažesnis, kaip atvažiuojančių 
dabar Kaunan, kuris prieš karą turėjo gyventojų net tris kartus 
mažiau už Vilnių ir buvo apmiręs provincijos miestas. 

Kitaip negali būti ir nebus, kol Vilnius yra nenatūra- 
liškai, prieš sveiko proto argumentus, atskirtas nuo savo 
gimtojo krašto ir maitintojo — Lietuvos. Iš miesto, skirto 
dideliam istoriniam ir ekonominiam vaidmeniui — Lietuvos 
sostinei — jis paverstas dabar užkampio, beveik apskrities, 
miestu. Savaime suprantama, jog ir įstaigų skaičius, ypač jų 
didumas, turėjo sumažėti, kad ir kaip Lenkijoje dideli visur 
„etatai. Sumažėjus Vilniaus administruojamai teritorijai bent 
kelis kartus, sumažėjus įstaigoms, sumažėjo ir kiekis inte- 
resantų, lankančių Vilnių. 

Miestas metai metuosna vargsta, mažėja, skursta. 
Turėdami labai daug gražių didžiulių rūmų, miesto 
gyventojai ir pats miestas neturi lėšų jiems tinkamai 
palaikyti, remontuoti. Del to daugelis rūmų, bažnyčių 
ir privatinių namų stovi nuo karo pradžios neremontuoti ir 
genda. Kiti savininkai iš paskutinio palaiko trobesius, dė- 
«dami gyvą kapitalą, o nuo to ir šiaip labai kuklūs kapitalai 
ima dar sparčiau tirpti. Priemiesčiuose nemaža namų stovi 
tušti, o mediniai dažnai parduodami kurui. 

Žinoma, Vilniaus miesto, lygiai kaip ir visos Lietuvos, 
ekonominį padėjimą labai pablogino didysis karas, po kurio 
daugelis kraštų ir miestų nesuskubo dar visai atsigauti. Ta- 
<iau Lietuva, palyginti, geriau susitvarkė ir atsigavo po 
karo, nekaip nelaimingasis Vilniaus kraštas. Jo vargo prie- 
„žastis — tai kalbamasai atskyrimas be prasmės nuo Lietuvos; 
sutrukdyti prigimtiniai santykiai tarp Vilniaus ir jo užnu- 
gario (hinterlando) — Lietuvos; užrištos gyslos, kuriomis 
visokios prekės ir kiti materialiniai ir net dvasiniai turtai 
cirkuliavo tarp Lietuvos ir jos centro, Vilniaus. Ir viena 
ir antra pusė labai kenčia nuo to, bet reikia pripažinti, kad 
Vilnius labiau kenčia. 

Tai verčia ir didžiausius lenkų endekus jausti ir pripa- 
žinti, kad tokis padėjimas yra nepakenčiamas ir ilgai tverti 
negali. Iš to susidarė visuotinė Vilniaus krašte nuomonė, 

kad šis padėjimas yra laikinas ir kad greit ateis pastovi 
tvarka („Kiedyž nakoniec przyjdzie porządek?“!) — kaip 
dažnai tenka išgirsti kalbant vilniškėje net ir lenkiškoje 
liaudy). 

Dažnai pasklysta Vilniuje gandai, arba jaučiasi pasi- 
ruošimo, kad Lenkija puls Lietuvą, arba kad Vilniaus kraštą 
ketina pulti Lietuva arba Rusija. Iš to kyla dažnai didelis 
subruzdimas.  Baikštesni žmonės, ypač tie, kurie jaučiasi 
labiau nusidėję Lietuvai, ima skubiai rengtis iškeliauti, likvi- 
duoja savo reikalus ir t. t. Tas verčia daugelį firmų, įmonių 
ir bendrai visokius kapitalus bėgti, plaukti iš Vilniaus. Apie 
naujų kapitalų pritraukimą Vilniun tokiomis sąlygomis ne- 
gali būti nė kalbos, nes kapitalas nemėgsta eiti ten, kur jo 
rytojus yra neaiškus ir netikras. 

Trumpai suglaudus, Vilniaus ir viso jo krašto ekonc- 
minis padėjimas nepagerės, kol kraštas lieka nenormališ- 
kose politinėse sąlygose. Krašto gyventojai nenusikratys ' 
rytojaus baime ir netikrumu, kol junta ir jus, kad krašto 
likimas dar teisingai neišspręstas, kad ne šiandien, tai rytoj, 
poryt jis vėl ir vėl bus keliamas tarptautinėse institucijose, 
kad jis gali būti net ginkluotų konfliktų priežastimi ir t. t. 


* 
* * 


Visiškai kas kita bus su Vilniumi, kai jis pagaliau grįš 
Lietuvai ir vėl taps jos sostine. 

Persikėlus Vilniun centrinėms valstybės įstaigoms, be 
to, dar žymiai padidėjusioms drauge su valstybės padidė- 
jimu beveik jos puse, miesto gyventojų skaičius žymiai pa- 
ūgės. Miesto gyvumas keleriopai padidės, nes vėl ims 
šimtai tūkstančių žmonių iš visos Lietuvos plaukti įvairiau- 
siais reikalais Vilniun. 

Ekonominis Vilniaus padėjimas žymiai pagerės, ir jis 
vėl taps didžiausiu valstybėje ekonominiu centru. Padės ir 
tai, kad Vilniuje vėl atgis dabar visiškai apmiręs susisie- 

kimo mazgas. Padidės bent iki prieškarinės normos prekių 
ir keleivių tranzitinis judėjimas iš Rusijos Vakarų Europon 
ir iš ten Rusijon per Vilnių, kurio vieta tuo atžvilgiu lieka 
tiek pat patogi, kaip ir prieš karą, nes tam yra kaip tik 
taikyta. Dabar tas judėjimas yra sumažėjęs ligi minimumo, 
nes tiesusis kelias iš Europos šiaurryčių į vakarus per da- 
bartinę demarkacinę liniją tarp nepriklausomosios Lietuvos 
ir okupuoto Vilniaus krašto yra uždarytas. Jeigu toji linija 
ir būtų dabar atidaryta, jis vis tiek būtų silpnas, nepelnin- 
gas ir Vilniui ir visai Lietuvai, nes keleiviams ir prekėms 
tektų keliauti per įvairių valstybių valdomas teritorijas, rei- 
kėtų perkirsti daugiau sienų. Visa tai, kaip žinoma, yra 
susiję su daugeliu nereikalingų nepatogumų, laiko gaiši- 
nimu visokiems formalumams ir gana nemažomis išlaido- 
mis vizoms, susižinojimams, skirtingiems tarifams ir t. t. 
Tik Vilniaus grįžimas Lietuvai pašalins daugumą visų tų 
kliūčių ir nukreips žymios dalies Rusijos susisiekimą su 
Vakarų Europa per Vilnių. Tai bus labai pelninga pir- 
miausia pačiam Vilniui, paskiau visai Lietuvai, o ir Rusijai 
bei susisiekiantiems su jąja kraštams bus labai patogu. 
Pastovus politinis padėjimas, pagyvėjęs prekybinis susi- 
siekimas tarp Europos Vakarų ir Šiaurės Rytų pritrauks 
Vilniun daug kapitalų ne tik iš Lietuvos, bet ir iš svetur. 
Vieni Amerikos lietuviai, kaip girdėti, yra pasiruošę dėti 
didelius kapitalus, kad tuo palaikytų jų mylimą Lietuvos 
sostinę, O ir patiems kapitalams užtikrinti naudingą ir pel- 
ningą vietą.  Užsieniniai kapitalai noriai eis Vilniun, kur 
jiems yra tikrai daug darbo: miesto tvarkymas, plėtimas, 
elektros tramvajaus, kanalizacijos, vandentiekio įvedimas 
arba plėtimas, sunaikintos ir apmirusios pramonės atstaty- 
mas ir atgaivinimas, prekybos plėtimas ir t. t. ir t. t. 
Tokiomis sąlygomis Vilniaus ekonominis padėjimas 
greitu laiku žymiai pagerės, pasieks prieškarinį padėjimą ir 
neabejojamai jį praneš. Miesto gyventojų masėms ir naujiems 
darbo žmonių būriams susidarys plati ir gera dirva darbui 
ir uždarbiams. Daugiausia, žinoma, laimės nejudomųjų turtų 
- (pamų, plecių, sodų) savininkai, nes jų turtas keletą kartų 

padidės: kainos pakils, butų nuoma pašoks, visko vartoji- 
mas padidės. Gyvenimas, žinoma, turės šiek tiek pabrangti, 
palyginti su dabartiniu laiku, bet žymiai geresnės darbo 
ir uždarbio sąlygos keleriopai atsvers mažo pabrangimo 
nepatogumus. 

Persikėlęs Vilniun žymiai padidėjusios valstybės poli- 
tinis centras sutrauks ten ne tik aukščiausias valstybės ins- 
titucijas: prezidentūrą, ministerių kabinetą, ministerijas, bet 
ir svetimų valstybių. atstovybes. Jų skaičius ir didumas žy- 
miai paūgės, palyginti kiek jų dabar yra Kaune, nes sujung- 
tos Lietuvos valstybės ir jos sostinės Vilniaus tarptautinė 
svarba keleriopai padidės: Vilnius, jo geografinės padėties 
dėka, taps vienu labai svarbių tarptautinės politikos centrų. 

Visa tai grąžins Vilniui įo buvusį „žibesį, kaip ir anais 
laikais, kai jo garsas buvo plačiai pasklidęs Europoje, ojo . 
šviesos ir galybės spinduliai gausiai skleidėsi visusuosna Lietu - 
vos kraštuosna ir už jų sienų. 

Vilniaus gyventojai gana gerai tą supranta ir jaučia. 
Dauguma jų trokšta ir svajoja apie tai, kad Vilnius tikrai 
susijungtų vėl su Lietuva. Lenkijai tas labai nepageidaujama, 
ir del to jos valdžia vartoja visokias priemones gyventojams 
atbaidyti nuo Lietuvos. Kaip svarbiausioji priemonė varto- 
jama — jos papirktos spaudos skleidžiamieji gandai apie 
tariamuosius nelietuvių piliečių žiaurius persekiojimus ne- 
priklausomoje Lietuvoje ir apie tariamąjį jos ekonominį 
skurdą. Žmonės nustoja tikėję daug kartų tikrybės nugriau- 
tiems kaltinimams, tačiau vis delto baimės lieka nemaža. 


III: Lietuva be Vilniaus ir Lietuva 
su Vilniumi. 


Kiekvienam mūsų yra aišku, kad Lietuvai be Vilniaus 
stačiai negalima gyventi. Šūkis „Mes be Vilniaus nenurim- 
sim!“ nėra tuščias žodis susipratusiems lietuviams. Gali jų 
nuomonės skirtis del Vilniaus atgavimo kelių, priemonių ir 
etapų, vadinasi, taktikos klausimais, bet apie Vilniaus reika- 
lingumą Lietuvai nėra dviejų nuomonių. 

Tačiau kartais ir labai svarbūs ir aiškūs idealai, kai jie 
nėra tuojau pasiekiami, nustoja gyvai traukę saviep jų 
sekėjus arba nešiotojus. Gali atsirasti ir abejonių, ar siektini 
toki idealai, ar negalima ir be jų gyventi. 

Turime rūpintis, kad taip neatsitiktų su Vilniaus sie- 
kimu. Jau aštuoneri metai praėjo, kai Lenkija vylinga 
pagrobė Lietuvos sostinę. Jos atvadavimo troškimas ir 
akcija kaip ir nieko lig šiol nepadarė, o ateity laukia mus 
sunki kova del Vilniaus, jei jo patvariai sieksime. Tokiomis 
sąlygomis kai kam gali kilti abejonių, ar reikia ir ar „išsi- 
moka“ (valstybiniu atžvilgiu) jo siekti? Ar ne geriau kartais 
"būtų atsisakyti nuo Vilniaus už taikų ir žmonišką sugyvenimą 
su Lenkija ir visomis jėgomis stengtis gerai susitvarkyti 
dabartinės nepriklausomosios Lietuvos viduje? 

“ Tai yra galimi ir rimti klausimai. Jei mes jų sau 
neužduodame, tai iš šalies mums juos užduoda ir mes turime 
gerai pagalvoti, ką turime taip klausiami atsakyti. 

Aukščiau buvo minėta, odauguma mūsų ir beto gerai žino, 
kad Vilnius yra lietuvių tautos ir Lietuvos valstybės didžiausia 
brangybė: jis slepia savyje brangiausius dvasinius ir mate- 
rialinius turtus, kuriuos mūsų bočiai ir prabočiai šimtus metų 
krovė ateičiai, visos Lietuvos garbei ir jos vaikų naudai. 

Ar gali tauta ir valstybė atsisakyti nuo tokio pirmesnių 
kartų palikimo ? : 

Svarstydami klausimą visiškai šaltai, grynai formališkai, 
turime pripažinti, jog esti atsitikimų, kad tikrai atsisakoma 
ir nuo tokių brangybių. Tai gali atsitikti: 10 kai už tas 
brangybes gaunama tiek pat vertos kitos brangybės, kitaip 
sakant, kai įvyksta mainai arba pardavimas, ir 29 kai vals- 
tybės arba tautos esti priverstos tai padaryti, gelbėdamos 
savo gyvybę. 

Grįždami prie Vilniaus likimo turime pripažinti, kad 
Lietuvos atsisakymas nuo jo nebūtų atlygintas jokia kita 
realia vertybe: negi galime laikyti tokia vertybe demarka- 
cinės linijos atidarymą laisvam keleivių ir prekių susisieki- 
mui, kuris pirmiausia Lenkijai, ne mums, yra reikalingas 
ir naudingas. Negalime laikyti tokia vertybe nė Lenkijos 
siūlymosi užmegzti gerus kaimyninius santykius su Lietuva: 
su blogu, vylingu kaimynu geri santykiai yra negalimas arba - 
nenaudingas dalykas. 

Lieka antra pasirinkti: atsisakyti nuo Vilniaus, kitaip 
Lenkija, esą, galinti pulti Lietuvą ir atimti jai gyvybę. 

Ar galėtų Lietuva tokiomis sąlygomis atsisakyti nuo 
“ Vilniaus? Šaltai pagalvoję turime atsakyti, jog tikrai esti 
atsitikimų, kad valstybės būva priverstos pripažinti įvykusius 
faktus, kaip antai savu laiku (1871 m.) Prancūzija buvo 
pripažinusi Elzaso ir Lotaringijos pagrobimą, kaip plėšikų 
užpultas tamsiame miške arba nakty keleivis, jusdamas peilio 
ašmenis prie savo gerklės, priverstas esti „atsisakyti“ ir nuo 
brangiausių jam vertybių, kad tik apsaugotų vienintelį liekantį 
jam brangumyną — gyvybę... 

Taip, jei tikrai jau susidarytų Lietuvos valstybei 
tokios nelaimingos sąlygos, kad ji atsidurtų ano keleivio 
padėjime ir negalėtų iš niekur laukti pagalbos, ji gal ir 
priversta būtų pripažinti įvykusį faktą. Bet lietuvių tauta 
vis delto neturėtų teisės išsižadėti Vilniaus, ir ji jo niekuomet 
neišsižadės. Juk prancūzų tauta nebuvo nė valandėlei 
išsižadėjusi išplėštų jai kraštų. Keturiasdešimt su viršum 
metų prancūzai ugdė savyje pasiryžimą atgauti juos, vertė 

valstybę ruoštis jiems vaduoti ir nežiūrėdama milžiniškų 
aukų savo žemes atvadavo. 


Mūsų tauta supranta, kad Lenkija yra pasiryžusi suparali- 
žuoti svarbiausią Lietuvos organą — širdį ir siekia pagrobti 
ir užmušti visą organizmą — valstybę ir tautą. Delto lietu- 
vių tautos žūtbūtinė kova už savo gyvybę yra neišvengiama, 
jei Lenkija neatsisakys nuo Vilniaus ir drauge su tuo nuo 
savo toli siekiančių planų Lietuvos atžvilgiu. 


Kokiame padėjime atsidurtų be Vilniaus Lietuvos vals- 
tybė? Apie tai daug netenka kalbėti, nes jo sunkumą mes 
jau dabar skaudžiai įaučiame, kaip kokią sunkią, nepake- 
liamą naštą. Kantriai ją nešame, nes esame įsitikinę, kad tai 
dedasi tik laikinai. Viliamės, jog Vilnius grįš Lietuvai, tada ir 
toji našta palengvės. Tąja viltimi nesikuriame kaip reikiant 
Kaune, nors visam mūsų valstybiniam ir visuomeniniam 
darbui sąlygos susidaro nepakenčiamos. Išsižadėjus vilties 
atgauti Vilnių, Lietuvos valstybė priversta būtų visu platumu 
pritaikyti Kauną naujam vaidmeniui valstybėje, kuriam jis 
dabar taikomas tik maža dalimi. Pirmiausia, ekonominiais 
ir valstybės saugumo sumetimais tektų labai daug pajėgų ir 
krašto turto padėti Kauno susisiekimui su visa Lietuva pa- 
plėsti ir patobulinti. Dabartinis padėjimas gali būti kenčiamas 
tik kaip laikinas. Šiaip juk yra nenormalu, kad valstybės 
sostinė liktų surišta su trimis ketvirtadaliais savo teritorijos 
(buv. Kauno gubernija) vienu vieninteliu geležinkeliu (Kau- 
nas— Jonava— Radviliškis), be to, dar einančiu per vienintelį 
didelį, aukštą (Jonavos) tiltą. Jam sugedus susisiekimas gele- 
žinkeliu su didžiąja svarbiausia valstybės dalimi galėtų būti 
sustabdytas ilgesniam laikui kartais labai svarbiu ir spren- 
džiamu momentu. Ne geresnis yra ryšys su antra svarbia 
valstybės teritorijos dalimi —Sūduvos (Suvalkų) kraštu: Kauną 
jungia su juo per vienintelį tiltą taip pat tik vienas geležin- 
kelis (Kaunas — Virbalis), kuris drauge su tuo yra mūsų 
svarbiausias susisiekimo kelias su Vakarų Europos valsty- 
bėmis ir be to turi, kad ir aplinkiniais keliais, aptarnauti 
žymią Vilniaus krašto dalį (linija Alytus— Varėna). 

Tokis padėjimas, pakartojame, yra nenormalus ir, jei 
nebūtų vilties jam greit pasikeisti, valstybei tektų griebtis 
priemonių—naujus geležinkelius tuojau statyti. Turėtų būti 
skubotai nutiesti geležinkeliai iš Kauno maždaug šiomis pa- 
grindinėmis linkmėmis: 1. Kaunas — Raseiniai —- Klaipėda; 
2. Kaunas — Kėdainiai —Panevėžys— Biržai, Rygos linkui; 3. 
Kaunas—Vilkamergė— Zarasai — Gryva su šakomis į pafrontę 
ir tur būt—4. Kaunas—Alytus ar Kaunas—Varėna. Pirmie- 
siems dviem, 0 gal trims geležinkeliams sujungti su kitais 
geležinkeliais, žinoma, tektų pastatyti Kaune atskiras didžiulis 
tiltas per Nerį. Padarius tuo būdu Kauną susisiekimo centru 
tektų žymiai paplėsti geležinkelių dirbtuvės ir visoki depo. 

Kad tai nėra autoriaus fantazija, rodo faktas, jog mūsų 
vyriausybių, seimų, nekalbant įau apie susisiekimo ministe- 
riją, tie klausimai ne kartą buvo rimtai svarstyti ir iš dalies . 
jau vykdomi. Įgyvendinimas tokio būtino plano (jei būtų 
visiškai atsisakyta nuo Vilniaus) pareikalautų iš valstybės 
milžiniškų aukų, kurios reikėtų skaičiuoti ne dešimtimis, bet 
šimtais milijonų litų. Suprantama, toki geležinkeliai atneštų 
ir naudos tiems kraštams, per kuriuos jie eitų, vis delto 
valstybei būtų perdaug sunki ir skaudi našta, nes, Vilnių 
atgavus, tas pats tikslas lengvai būtų pasiektas išvedus vieną— 
antrą esamų geležinkelių šaką arba net dar pigesniu būdu— 
pagerinus privažiuojamuosius į esamas stotis kelius. Ši 
našta, be to, būtų be galo skaudi ir moraliniu atžvilgiu: 
visas tas aukas tektų valstybei dėti tuo metu, kai esamas 
Vilniuje prieš karą įrengtasis milžiniškas geležinkelių maz- 
gas su visomis didžiulėmis dirbtuvėmis ir toliau, kaip dabar, 
žolėmis želtų, niekais eitų ir kai gyventojai didžiulių terito- 
rijų Trakų, Vilkamergės, Utenos ir Zarasų kraštuose, turėdami 
už 10—15 kilometrų, kartais ir arčiau, geležinkelį —Daugpilis 
— Vilnius — Gardinas, negalėtų juo naudotis, nes jis liktų 
Lenkijos pagrobtas... 

Kaunas prieš karą buvo nedidelis gubernijos miestas. 
Jis net nebuvo tos gubernijos geografiniu centru ir tas 
gerokai trukdė jo augimą. Svarbiausia kliūtis Kaunui plėstis 
buvo ta, kad jis buvo rusų paverstas pirmaeile tvirtove, 

buvo uždrausta plėsti miestas į apylinkes, statyti aukštesni 
kaip dviejų trijų aukštų namai ir t.t. Suprantama, tokiomis 
sąlygomis nė prekyba negalėjo normališkai augti, kapitalai 
bijojo Kaunan eiti. Tenka tik stebėtis, kaip dar galėjo susi- 
kurti tokiame padėjime gana stambi mūsų kraštui pramonė. 

Šiokios ar tokios buvo priežastys, faktas lieka faktu, 
kad Kaunas yra visiškai nepritaikytas tam vaidmeniui, kurį 
jam dabar tenka vaidinti — būti kad ir nedidelės valstybės 
sostine. Jis turi tik mažą dalį trobesių, reikiamų valstybinėms 
įstaigoms ir jų tarnautojams. Del to centrinės ir vietinės 
valstybinės bei visuomeninės įstaigos yra atsidūrusios visiš- 
kai nepakenčiamam padėjime patalpų atžvilgiu. Ištisa eilė 
didelių ir plačių įstaigų pasidėję netinkamuose joms ir bran- 
giai mokamuose privatiniuose namuose, kaip štai: vidaus 
reikalų ministerija, teisingumo m-ja, užsienio reikalų m-ja, 
susisiekimo m-ja, geležinkelių valdyba, plentų ir vandens 
kelių valdyba ir ištisa eilė kitų administracinių įstaigų bei 
mokyklų. Nemaža kitų įstaigų pasidėję ne joms skirtuose 
ir nepritaikytuose trobesiuose. Taip, pav., buvo su seimu, 
taip ir dabar yra su universitetu: turėdamas 3.500 studentų, 
jis lig šiol neturėjo nė vienų jam statytų ir speciališkai pri- 
taikytų trobesių. Tenka nemaža pinigų išleisti taikant įstai- 
goms kartais visiškai netinkamus jų reikalams trobesius, 
Patalpų aukštumas labai trukdo įstaigų darbą, mažina jų 
darbingumą. Įstaigų vedėjai dažnai verčiami daug energijos 
eikvoti patalpoms paplėsti, pagerinti arba... nuo kitų įstaigų 
pasikėsinimų apginti. 

Įstaigų tarnautojai gyvena dar labiau susikimšę. Ne 
naujiena, kad žemesniųjų kategorijų valdininkai ištisomis 
šeimynomis gyvena pavieniuose kambariuose, 0 ir aukštes- 
niųjų laipsnių valdininkai reta kuris turi pakenčiamą butą. 

Visa tai verčia valstybę susirūpinti statyba, kad bent 
kiek palengvintų sunkumą. Vienai kitai įstaigai bei jos tar- 
nautojams jau pastatyti arba baigiami statyti nauji trobe- 
siai. Pastatyta tik maža dalis to, ko reikėtų, įei būtų nu- 
stota vilties atgauti Vilnius, o jau viename Kaune valstybinei 
statybai išleista, rodos, daugiau kaip 20 milijonų litų valsty- 

bės lėšų. Ištikus reikalui galutinai sukurti Kaune valstybės 
sostinę, tektų išleisti statybai dar kelis kartus tiek, kad ga- 
lėtume tik taip įsitaisyti, kaip yra įsitaisiusios net mažesnės 
už Lietuvą valstybės, pav., Latvija, Estija. 

Vadinasi, ir vėl tektų išleisti didžiausi krašto turtai naujai 
statybai tuo metu, kai milžiniški trobesiai, viso krašto pa- 
jėgomis per šimtus metų mūsų tėvų statyti, tuštautų Vil- 
niuje ir nyktų .. .*) 

Taip pat yra su privatine statyba. Kad ir sunku mūsų 
kraštui su pinigais, kurių vis dar mažoka, kad ir nėra ga- 
lutinai sutvirtėjęs po karo krašto ūkis, reikalingas visokių 
kreditų atsistatymui ir pagerinimams, tačiau. Kauno gyven- 
tojai priversti didžiausius pinigus krauti namų statybai, 
nes butų sąlygos yra be galo sunkios. Del to Kaune jau 
pastatyta kelios dešimtys didelių mūrinių namų miesto vi- - 
dury ir keli tūkstančiai mažesnių, daugiausia medinių namų | 
miesto pakraščiuose. 

Tiesa, nuo tos visos statybos Kaunas yra labai spar- 
čiai paūgėjęs, pagražėjęs. Atsirado gana gražūs miesto kvar- 
talai ten, kur prieš 5—6 metus buvo tušti laukai arba ne- 
išbrendamos balos. Bet už visa tai brangiai sumokėta. Su- 
„dėta ton statybon bent kelios dešimtys milijonų litų, kurie, 
jei ne statyba, būtų buvę įdėti žemės ūkin, pramonėn ir tuo 
būdu būtų labai pakėlę tas krašto ūkio šakas. Ir tai tenka Lie- 
tuvos piliečiams daryti tuo metu, kai Vilnius skundžiasi iš- 
tuštėjimu, kai jo priemiesčiuose nemaža medinių namų ku- 
rui suvartota. Vadinasi, daroma dviguba kruvina skriauda 
Lietuvos gyventojams. : 

Žinant, kad Vilnius Lietuvai negrįš, tektų. mūsų kraštui 
„padaryti Kauną nauju ekonominiu centru. Iš to, kas čia 
buvo nurodoma, ką reiškia kraštui jo ekonominis centras, 


*) Apie tų trobesių. didumą galima suprasti iš šio palyginimo: 
teismo įstaigos rūmai prie Lukiškio aikštės Vilniuje bus bent du 
tris kartus didesni už dabar statomus Kaune teisingumo ministerijos 
rūmus; Vilniaus mokslo apygardos valdybos rūmai yra bent tris ke- 
turis kartus didesni už mūsų švietimo ministerijos dabar užimamus 
namus ir t. t. ir t. t. 


kia Cia 


a ML R 5 A aka 


55 


aišku bus, kad ir naujo ekonominio centro galutinis įkūri- 
mas Kaune pareikalautų iš to paties krašto vėl didelių ma- 
terialinių aukų, kurių dydis sunku būtų net ir artutinai 
apskaičiuoti. 

Tuo būdu atsisakymas nuo vilties atgauti Vilnių ir su- 
sijęs su tuo būtinas reikalas susikurti naują nuolatinę sos- 
tinę Kaune neštų Lietuvos valstybei ir jos gyventojams mil- 
žiniškus materialinius nuostolius, uždėtų kraštui neapsako- 
mai sunkią naštą daugeliui dešimtmečių. 

Lietuvos valstybei ir jos piliečiams tektų patirti ir ki- 
tokio pobūdžio sunkumų. Vilniuje, kaip žinome, šimtus 
metų koncentravosi visos svarbiausios krašto valstybinės 
įstaigos. Jose sukaupta begalės įvairiausių dokumentų, lie- 
čiančių visos Lietuvos ir jos gyventojų reikalus. Įstaigų ar- 
chyvuose surinktos žinios apie piliečių savitarpius giminin- 
gumus, apie kilnojamuosius ir nekilnojamuosius turtus ir 
jų priklausomumą tiems ar kitiems asmenims bei instituci- 
joms; ten yra buv. apygardos teismo rūmų („sudiebnaja 
palata“) archyvai, kuriuose yra daugybė svarbių sis 
nuosavybės tvirtinimų ir t. t. 

Kol visas mūsų kraštas gyveno nenormalius karo ir 
ir pokarinių sąmyšių laikus, kada piliečių teisiniai santykiai 
savitarpy ir su valstybe buvo laikomi antraeilės svarbos rei- 
kalu, tų dokumentų trūkumas ne taip skaudžiai jautėsi. Bet 
dabar, gyvenimui normuojantis, visų teisinių santykių atsta- 
tymas darosi labai svarbus dalykas. Valstybinėms įstaigoms 
ir tūkstančiams Lietuvos piliečių tektų daug laiko sugaišti, 
nemaža vargo patirti, energijos ir pinigų padėti, iki pavyktų 
išgauti reikiamų žinių iš svetimos valstybės, kuri dar, be to, 
turėtų progos visur mums trukdyti ir net dokumentus klastoti. 

Vilniuje šimtais metų krauta be galo brangi medžiaga 
ir Lietuvos mokslui. Minimi archyvai tai yra neišsemiami 
šaltiniai Lietuvos istorijai. Muziejuje, viešojoje (universiteto) 
bibliotekoje, taip pat konsistorijos, buv. general-gubernatū- 
ros ir kitų istaigų archyvuose yra šimtai tūkstančių, gal 
milijonai dokumentų ir knygų, svarbių Lietuvos valstybės, 
etnografijos, kultūros ir ekonomijos istorijai. Ten pat yra daug 

brangios medžiagos (rinkinių, rankraščių, knygų) ir Lietuvos 
gamtai pažinti. Visi tie mokslo šaltiniai ir turtai jokiais pi- 
nigais negali būti įvertinti ir jokiais pinigais negali būti 
mūsų įgyti. O be jų Lietuvos istorijos, kultūros ir iš dalies 
net gamtos tyrimo mokslas ilgus dešimtmečius negalėtų 
visai išaugti, kaip pridera ir gali augti turint Lietuvai Vilnių. 
Visa mūsų jaunoji kultūra šlubuotų, lyg neturėdama tvirtų 
pamatų praeity. 

Bet gal Lietuvos valstybė, atsisakydama nuo Vilniaus 
ir sutikdama pakelti visus mūsų čia suminėtus ir nesuminėtus 
materialinius ir kultūrinius nuostolius, bent užtikrintų sau 
ramų rytojų ir amžiną taiką iš Lenkijos pusės? 

Kad galėtume tinkamai atsakyti tan klausiman, turime pa- 


siaiškinti, ko siekia Lenkija, versdama Lietuvą atsisakyti nuo 
Vilniaus, ir koks susidarytų padėjimas atplėštuose nuo Lie- 


tuvos kraštuose. 


Prieš penkis su puse šimtus metų (1385—86 m.) Len-' 


kija savo karalaitės Jadvigos ranka ir karališkosios karūnos 
žibesiu primasino Lietuvos didįjį kunigaikštį Jogailą, suda- 
riusį su Lenkija personalinę uniją. Lietuva, savo kunigaikš- 
čių-Lenkijos karalių verčiama, prieš jos bajorų ir kitų gy- 
ventojų norą, imta vis labiau rišti su Lenkija ir versti jo- 
sios provincija, kad ir turinčia plačių autonominių teisių. 
Tuo būdu Lenkija be karo, be kokių nuostolių, pamažėle 
pavergė didžiulę, už ją didesnę valstybę, kuri sickė iš vie- 
nos pusės Baltijos jūrių, iš antros — Juodųjų. Iš to gimė 
lenkų idealas turėti valstybę „od morza do morza“ („nuo 
jūrių ligi jūrių“). 

Po politiško pavergimo ilgainiui prasidėjo reikštis Lie- 
tuvoje lenkų kultūrinė įtaka. Sunkiai ir pamažėle jai pra- 
džioje ėjosi. Dar 1668 m. garsusis Lietuvos istorikas Al- 
bertas Vijūkas-Kojalavičius, išleisdamas savo veikalą „His- 
toria Lithuana“ rašo, jog leidžia tą veikalą lotynų kalba 
del to, kad Lietuvos bajorai nemoka lenkiškai ir geriau su- 
pranta lotynų kalbą. Tačiau jau XVIII amžiuį lenkų kalba 
ir kultūra labiau paplito Lietuvos bajoruose, o XIX am- 
žiuje beveik visai užkariavo jų sielas. Kaip pirmiau garsūs 

Aietuviai kunigaikščiai, didikai, valstybės vyrai ir ypač kar- 
vedžiai bei Lietuvos kariuomenė nepaprastai daug pasitar- 
navo Lenkijai, taip per du paskutiniuosius šimtus metų 
Lietuvos bajorai pagimdė ir atidavė lenkų tautai daugybę 
įžymiausių poetų, rašytojų, tilosoių, mokslininkų, visuome- 
nės bei. politikos veikėjų, menininkų ir kitokių įžymių žmo- 
"nių, nepaprastai praturtinusių Lenkijos visuomeninį gyve- 
nimą ir visą jos kultūrą. Net mūsų laikais tas Lietuvos 
bajorų vaidmuo Lenkijos gyvenime labai ryškus. Gana pri- 
:siminti vardus žmonių, kurie per paskutinius 10 metų iš- 
kėlė Lenkiją ligi jos dabartinės aukštumos, t. y. iškėlė ją 
„aukščiau, nekaip jai pridera, ir pamatysime, kad tai padarė 
„daugiausia žmonės, kilę iš Lietuvos: J. Pilsudskis, Naruto- 
vičius, Voiciechovskis, Skirmuntas, Sapiega, Dovbor-Mus- 
nickis, Meištovičius ir daugybė kitų didesnių ir mažesnių 
"valstybės žmonių, kariuomenės vadų ir kit. 

Nenuostabu, kad lenkų tauta įprato žiūrėti į Lietuvą 
kaip į be galo brangų jai kraštą, kuris ištisus šimtus metų 
nepaliaujamai gimdo jai didelius: talentingus žmones, net 
genijus. Lietuvių būdas nešė lenkų tautos sielon tuos ele- 
mentus, kurių jai trūksta: tvirtumą, statumą ir patvarumą. 
Lenkų sąmonėje susidarė labai kilnus ir brangintinas lietu- 
vio vaizdas: žmogus tvirtas, sveikas, tiesus, doras, išmin- 
tingas, narsus ir, žinoma, siela ir kūnu atsidavęs Lenkijai, 
nesigailįs už ją ir paskutinį savo kraujo lašą atiduoti. 
Trumpai sakant, lietuvio idealas lenkams — tai Longinas 
Podbipieta, taip išidealizuotas H. Sienkievičiaus, kuris šiaip, 
kiek žinome, gerokai neapkentė jaunųjų tautiškai susipra- 
tusių lietuvių. Lenkų tauta sąmoningai ar nesąmoningai, 
stačiai instinktyviai, siekia visomis pajėgomis neišleisti lie- 
tuvių iš savo rankų, pamažėle juos sučiulpti ir sugromuloti, 
kaip yra sugromulojusi: mūsų bajorus. Ji atsisakys nuo to 
tikslo tik tada, kada pamatys, kad Lietuva virto kietu karštu 
akmeniu, kuris neišsimoka nė burnon dėti. 


Lenkų valstybė yra lenkų tautos troškimų reiškėja ir 
del to, aišku, turi neabejojamo noro pagrobti visą Lietuvą. 
Kad tai nėra vien įtarimas, rodo visos lig šiol darytos tąja 


5 


886 
linkme pavykusios ir nepavykusios pastangos: ilgas Lietuvos: 
valstybės neigimas, jos teritorijų grobimas pradedant nuo: 
1918—19 metų, peoviakų sukilimo organizavimas, pagaliau 
— ryškiausias tų siekimų įrodymas — Želigovskio smurtas. 
ir jo griežtas žygis Lietuvos gilumon, mūsų laimei, ties Gied- 
raičiais ir Širvintais lietuvių atremtas. 

Lenkų valstybė turi ir ypatingų politinių užsimojimų, 
kuriems kelią pastojo Lietuva. 

Lenkija nenori tenkintis vieninteliu išėjimu jūron per 
vadinamąjį Dancigo koridorių, kurio priklausymas Lenkijai 
ištikus karo komplikacijoms su kaimynais tampa gana abe-- 
jotinas. Delto Lenkija siekia pasidaryti antrą išėjimą Bal- 
tijos jūron—per Lietuvą Liepojun ir Klaipėdon. Šis tikslas, 
kaip matome, eina ranka rankon su dideliu lenkų tautos. 
troškimu sučiulpti Lietuvą ir yra vienas etapų pasiekti dar 
vieno svarbaus imperialistiško tikslo — likviduoti vokiškuosius. 
Rytprūsius, kuriuos savo laiku (1223 m.) lenkų kunigaikštis 
Konradas sukūrė lietuviškose prūsų žemėse gynimosi nuo- 
lietuvių sumetimais. Lenkai svajoja pagrobti Lietuvą, tuo 
būdu apsupti iš sausumos Rytprūsius „Lenkijos“ žemėmis. 
ir pagaliau juos likviduoti. 

Šių tikslų siekdama Lenkija žiūri į Vilnių kaip į vieną: 
svarbiausių savo pozicijų tolesniems žygiams prieš Lietuvą. 
Būtų neišmintinga manyti ir tikėti, kad ji pasitenkins ir nu- 
siramins laikydama rankose mūsų sostinę. 

“Yra ir dar vienas svarbus akstinas, kuris stumia Len- 
kiją tuo ar kitu būdu veržtis Lietuvon. Jei Lietuva ir pri-- 
pažintų Vilniaus pagrobimą, šis akstinas nesusilpnėtų, bet 
toliau ragintų Lenkiją ruoštis naujiems žygiams. 

Turime čia galvoje dabartinį visais atžvilgiais nepaken- 
čiamą Vilniaus ir viso jo krašto padėjimą, kuris betgi ne-- 
gali žymiai pagerėti, kol Lenkija tą kraštą laiko pagrobusi. 
Nesutvarkytos sąskaitos su lietuvių tauta, Rusijos neprielan- 
kumas Lenkijai ir krašto gyventojų daugumos neapykanta 
prieš lenkus sudarytų nuolatinį karo ir sukilimų pavojų 
okupuotame krašte. Tokios sąlygos darytų labai netikrą. 
visą Lenkijos tarptautinį padėjimą, kas ir dabar labai jau-- 

čiama nežiūrint į tai, kad tam tikrais laikino pobūdžio su- 
metimais Vakarų Europos galingosios valstybės yra suintę- 
resuotos arba net verčiamos palaikyti Lenkiją ir pro pirštus 
žiūrėti į jos visokius išsišokimus ir nepasotinamą apetitą. 

Ištikus karo komplikacijoms su kaimynais arba prasi- 
dėjus krašte sukilimams, jo gynimas pasidarytų Lenkijai 
stačiai neįmanomas, nes jo ir geografiška padėtis yra be 
galo nepatogi. Okupuotieji Lietuvos Rytai sudaro lyg kokią 
akląją žarną Lenkijos kūne, kaip toji teritorija vykusiai pra- 
minta ir dažnai vadinama okupuotame krašte ir net pačioje 
Lenkijoje. Esant joje nuolatiniam uždegimo — gyventojų 
neapykantos prieš lenkus — procesui, ji gali suduoti mir- 
tingą smūgį visam Lenkijos organizmui. Kad to išvengtų, 
Lenkija priversta būtų nuolatos laikyti krašte didelę kariuo- 
menę, daug policijos nuolatinei apsaugai ir begales šnipų 
gyventojams šnipinėti ir demoralizuoti, kas jau ir dabar 
plačiai daroma. Žinoma, visos šios priemonės sudarytų 
šiokią tokią apsaugą ramiam laikui, bet karo audroms kilus 
visa tai būtų vienu matu nušluota ir visos milžiniškos pa- 
darytos išlaidos nueitų niekais. 

Krašto ekonominis padėjimas, kuris dabar yra nepa- 
kenčiamas, ir ateity negalėtų žymiai pagerėti. Norėdama 
nutildyti gyventojų murmėjimą, Lenkija būtų verčiama, kaip 
ir lig šiol iš dalies tai darė, nepaliaujamai berti pinigus Vil- 
niui, kad bent didžiausias spragas užkištų. Tai, žinoma, 
padėjimo nepagerintų, gyventojai nesiliautų tikėję, jog jis 
yra laikinas ir kad „pagaliau ateis juk tikra tvarka“. Toks 
Lenkijai nepasitikėjimas ir įos autoriteto žeminimas būtų 
valstybei nepakenčiamas. Valstybė turėtų nuolatos vartoti 
griežčiausias priemones prieš tokius „netikėlius“, jos auto- 
riteto griovėjus — savotiškus majestoto įžeidėjus, o tai ra- 
mumo kraštui nepatikrintų. Be to, tokis padėjimas reika- 
lautų iš Lenkijos valstybės tokių didelių nuolatinių aukų, 
kad net pačioje Lenkijoje imtų reikštis nepasitenkinimas, 
kaip jau iš dalies buvo pasireiškęs Lenkijos seime ir spaudoje. 

Visos šios aplinkybės verstų Lenkiją ieškoti išėjimo, 
kuris jau dabar Vilniuje stengiamasi padaryti populiariu, 

aiškinamas žmonėms kaip būtinas ir geriausias, būtent: kad 
reikia pulti Lietuvą, pašalinti Vilniui pavojus iš tos pusės 
ir privertus visa Lietuvą tarnauti miestui, tuo pagerinti įo 
ekonominį padėjimą. Pabrėžiame, šis planas nėra mūsų 
iš piršto išlaužtas: mūsų gaunamomis iš Vilniaus tikromis 
žiniomis toji mintis dabar labai nuospirčiai gyventojams 
kalama galvon, nežiūrint į tai, kad iš antros pusės plačiai 
kalbama ir rašoma, esą Lietuva nusileisianti ir sutiksianti 
atidaryti laisvam Lietuvos susisiekimui su Vilniumi dabar- 
tinę demarkacinę liniją, kurią Lenkija vadina siena. 


Visos išdėstytosios aplinkybės, mūsų manymu, turėtų 
įtikinti kiekvieną lietuvį, jog Lenkija niekuomet nepasiten- 
kintų vieną Vilnių laikydama savo rankose, bet godžiai 
siektų pagrobti visą Lietuvą. Nepaisydama visokių derybų 
ir sutarčių su Lietuva, ji, kaip matėme, ruošia viešąją nuo- 
monę Vilniaus krašte naujiems žygiams prieš Lietuvą, nuo- 
latos provokuoja mūsų sargybą, saugojančią demarkacinę 
liniją, organizuoja visokius strzelc'us prieš Lietuvą, užplukdo 
ją šnipais, kurių po vieną ir po kelis kuone kas savaitė su- 
gaunama, ir t. tt Ryškiausias paskutinių laikų pažymys — 
tai vadinamųjų emigrantų ginklavimas. Iš spaudos, net vil- 
niškės, ir iš žmonių savo akimis tai mačiusių gauname pa- 
tirti, kad, pav., Lydoje tikrai buvo organizuojami tokių neva 
lietuvių emigrantų ginkluoti būriai ne kam kitam, kaip tik 
tam, kad jais prisidengus galima būtų pulti Lietuva, nura- 
minus pasaulio opiniją, esą tai daranti ne Lenkija, bet pa- 
tys lietuviai, kurie esą nori tuo būdu savo vidujinius ginčus 
išspręsti ir tą ar kitą valstybinę tvarką įvesti. 


Esantaukščiau kalbamoms aplinkybėms ir tolesniems Len- 
kijos imperialistiniams siekimams, jos pavojus Lietuvai juo to- 
lyn, juo eitų didyn. Lietuva būtų priversta gyventi nuolatiniame 
naujų puolimų ir naujų avantiūrų pavojuje, apsigynimui tu- 
rėtų laikyti pernelyg didelę kariuomenę, kuri suvartotų labai 
žymią dalį visų krašto turtų ir pajamų, tuo sunkindama visą 
mūsų ekonominį gyvenimą, varžydama ūkį ir trukdydama 
mūsų pažangą kultūros srity, kaip tai ir dabar labai jaučiama. 

Tų pačių tikslių siektų Lenkija ir kitomis priemonėmis. 
Būdama iš dviejų šonų (iš pietų ir rytų) apsupta Lenkijos 
valdomų teritorijų, iš trečio — Latvijos, kuri, galimas da- 
lykas, pasiliktų didelėje Lenkijos įtakoje, Lietuva būtų pa- 
statyta labai sunkian padėjiman ekonominiu atžvilgiu: ji ne- 
turėtų laisvo susisiekimo su Europos rytais ir šiaure. Jų 
tranzitinis susisiekimas su Vakarų Europa, ėjęs žymia da- 
limi per Vilnių-Kauną ir Vilnių-Šiaulius-Liepojų bei Gryvą 
(Kalkūnus)-Radviliškį-Liepojų arba paskutiniu laiku Gryvos- 
Radviliškio-Tilžės linkme, kaip tiesiausiu keliu Vokietijon, 
būtų Lenkijos sąmoningai nukreiptas kitur, o tai duotų Lie- 
tuvai didelių nuostolių. Tiek pat galėtų būti labai sutrukdy- 
tas Lietuvos išvežimas užsienin. 

Trumpai sakant, mūsų valstybė, jei ir atsisakytų nuo 
Vilniaus, vis tiek neapsisaugotų nuo dideliausio pavojaus iš 
Lenkijos pusės, priversta būtų nuolatos laukti netikėtų puo- 
limų, negalėtų išplėtoti visų savo kuriamųjų pajėgų. Iš svar- 
baus istorinio ir politinio vaidmens, kurį Lietuvai skyrė jos 
geografinė padėtis, jos gyventojų privalumai ir istorinė praeitis, 
Lietuva turėtų virsti maža nežymia valstybėle be kokios di- 
desnės reikšmės, be šviesesnių perspektyvų ateičiai. Gyve- 
nimas pasidarytų nebe gyvenimu. Lietuvių tauta priversta 
būtų su širdgėla žiūrėti, kaip jos užimtoji teritorija pama- 
žėle susitraukia, kaip jos vaikai pagrobtame krašte skriau- 
džiami, naikinami, plačiajan nežinoman pasaulin gujami; kaip 
jos didžiausios tautinės šventybes nepagarboje laikomos, net 
niekinamos. Tautos gyvenimas pasidarytų kažkoks liguistas, 
nepilnas, lyg kokio slogučio apimtas. Grestų tautai didelis 
moralinis pavojus, savotiškas vergijos jausmas, jeigu ir tauta 
atsisakytų stoti griežčiausion kovon su. tuo visu materia- 
liniu pavojumi, su vergijos likučiais ir neuždegtų savy to- 
kios neapykantos ugnies, kuri pagaliau ir Lenkiją imtų deginti. 

Lenkija vis tikisi, kad Lietuva akivaizdoje tokių sun- 
kumų ir nekokių -perspektyvų ateičiai nusileis ir sutiks vėl 
sueiti su įąja unijon. Tai sakoma ir atvirai, sakoma ir ap- 
vilktai tam tikrais ne taip baisiais mums aprėdais, kaip kad 
unijos rūbai. Jos vietoje siūloma Lietuvai sudaryti įvairias 

konvencijas su Lenkija. Jų svarbiausios: konvencija del 
užsienių politikos ir militarinė-kariškoji; kitos ne taip svar- 
bios. Pasirašius Lietuvai tokias konvencijas, Lenkija esą su- 
tiktų atiduoti ir Vilnių. Tokios sutartys buvo numatytos ir 
išgarsėjusiame savo laiku Hymanso projekte, tad pravartu 
jos bent kiek panagrinėti. si 


Pasirašydama konvenciją apie savo užsieninės politikos 
suderinimą su lenkiškąja, Lietuva tuo patim atsisakytų nuo 
savarankumo ir laisvės savo tarptautiniuose santykiuose. 
Kol Lietuva yra nesuvaržyta tuo atžvilgiu, ji gana sėkmin- 
gai gali ieškoti atramos prieš Lenkijos veržimąsi Lietuvon 
ir per jąją jūron kitose valstybėse, kurios del tų arba kitų 
sumetimų nėra Lenkijos siekimams prielankios. Tatai varžo 
ir Lenkiją, verčia ją sudrausti savo per didelius apetitus. 
Subendrinusi gi savo tarptautinę politiką su Lenkijos, Lietuva 
patektų pilnon Lenkijos politikos įtakon ir vėl surištų savo | 
likimą su neramaus ir perdaug visiems įkyrėjusio kaimyno 
likimu. Tai būtų labai didelis pavojus Lietuvos ateičiai, net 
didesnis už Lenkijos atvirą nedraugingumą. 


Dar pavojingesnė būtų mums kariškoji konvencija 
su Lenkija. Jos pagrindan, kiek žinome, iš lenkų pusės 
norima padėti du svarbiausi dalykai: 10 Lenkijos kariškųjų 
reikmenių (ginklų, amunicijos) laisvas nevaržomas vežimas 
per Lietuvą iš Klaipėdos ar iš Liepojaus ir 2? bendros va- 
dovybės nustatymas ištikus karui, kuriame dalyvautų Len- 
kija ir Lietuva. 


Jau konvencijos del užsienio politikos subendrinimo pa- 
sirašymas faktiškai Lietuvą verstų dalyvauti kieviename kare,ku- 
rį Lenkija panorėtų arba priversta būtų vesti pav.,su Rusija, 
su Vokietija. Bet jei leisime, kad Lietuva formališkai ir 
neprisidėtų prie karo skelbimo arba priėmimo ir panorėtų 
pasilikti nuošaliai, kariškoji konvencija vis delto faktiškai 
tuojau įstumtų Lietuvą karan už Lenkijos interesus: leis- 
dama karo metu vežti Lenkijos karo amuniciją, Lietuva 
nusižengtų neutralumo, nešališkumo teisei ir būtų laikoma 
pradėjusi karą prieš Lenkijos priešą. Tuo būdu Lietuva 

"taptų priklausoma, nelaisva savo svarbiausių, lemiamųjų 
tarptautinių žygių atžvilgiu. 

Ką reiškia bendroji karo vadovybė tais atvejais, kai dvi 
-susitariančios grupės nėra visai lygios ir nėra laisvos kada 
nori laikytis to bendrumo, kada ne, tai gerai žinome iš netoli- 
mos praeities. Didžiajam karui prasidėjus Austrijos kariuo- 
menė tuojau pateko bendron Vokietijos vadovybėn. Neži- 
nome, ar buvo tarp tų dviejų valstybių iš anksto pasirašyta 
tokia konvencija, ar tik karo pradžioje paaiškėjo būtinas rei- 
'kalas turėti viena vadovybė. Gana to, kad Austrijos vaid- 
muo karo vedimo reikaluose pasidarė antraeilis, nes Vo- 
kietijos generalinis štabas tuojau paėmė savo žinion ir Aust- 
rijos kariuomenę. Ją vokiečiai laikė nepalyginamai men- 
kesne už saviškę (taip ir tikrai buvo). Be to, vokiečiai 
nebrangino jos už tai, kad joje buvo labai daug slaviškojo 
gaivalo, neprielankaus vokiečiams ir prielankesnio priešams 
rusams. Delto vokiečių generalinis štabas nesigailėjo austrų 
kariuomenės, be atodairos siuntė ją ten, kur jos laukė 
neišvengiamas sunaikinimas. Nežinome kiek tai tiesos, bet 
laikraščiai plačiai rašė apie tai, kad vokiškoji vadovybė, 
:siųsdama pavojingiausiosna vietosna slaviškąją Austrijos ka- 
riuomenę, esą nekartą statydavo užpakaly vokiškos kariuo- 
menės dalis, kurioms būdavę įsakyta be pasigailėjimo šau- 
dyti austrus, jeigu jie nepanorėtų eiti priekin, imtų trauktis 
arba parodytų noro nelaisvėn pasiduoti. Taip lygiai 
elgėsi ir prancūzų karo vadovybė su savo kolonialine ka- 
riuomene (marokiečiais, algieriečiais) ir kit. Gal toks va- 
dovybės elgesys mūšio metu yra neišvengiamas, vis delto 
reikia manyti, kad su savąja kariuomene vadovybė to ne- 
darytų, nekalbant jau apie atsitikimus, kai baikštuolius arba 
kurstančius prieš drausmę kareivius artimiausi vadai vietoje 
nudeda. 

Esant lenkuose dideliausiam norui pavergti visą Lie- 
tuvą, įsigalėti joje be jokių varžymų, galima lengvai įsivaiz- 
duoti, kokiam padėjime mūsų lietuviškoji kariuomenė at- 
sidurtų karo metu bendrai, žinoma, lenkų vadovaujama. 
Jie ne tik nesigailėtų mūsų kareivių, bet tyčia siųstų juos 


„a, 
didžiausian pavojun: juo daugiau lietuvių pražus, juo ma- 
žiau žus lenkų ir juo lengviau bus jiems įsigalėti Lietuvoje... 
Tokiomis sąlygomis mūsų kareiviai pirmiausiomis karo dieno- 
mis būtų visi nuraškyti kažin kur Dancigo koridory kariaudami 
su vokiečiais, Galicijoje, Podolijoje kovose su ukrai- 


niečiais arba rytuose — kovodami su rusais arba net ir 
gudais, su kuriais lietuviai tiek amžių geriausioje santaikoje- 
gyveno. 


Tai matome, ką slepia savy tos visos taip rodos ne-- 
kaltai skambančios konvencijos apie užsienio politikos ir 
karo reikalų suderinimą. 

Ne ką gera žada mums ir kitos siūlomos konvencijos, 
kaip štai prekybos konvencija, t. y., pripažinimas tarptau- 
tinės prekybos srity vėl pirmybių prekybai su Lenkija. Bū- 
dama nesuvaržyta Lietuva gali derėtis su kitais kraštais d=l 
geresnių sąlygų mūsų prekybai su jais: įvežimui ir išveži= 


mui. Susirišus konvencijomis su Lenkija, Lietuva iš dalies: 


atsisakytų nuo teisės daryti tokį pasirinkimą ir turėtų ati- 
duoti pirmybę Lenkijai. Jei dar prisiminsime, kad tarptau- 
tinė prekyba paprastai eina ranka rankon su užsienine 
politika, gyviau prekiaujama su tais kraštais, su kuriais 
turima daugiausia ir geriausių politinių santykių, tai tuoj 
pamatysime, jog ir ekonominiu atžvilgiu Lietuva patektų 
labai patogion Lenkijos globon, iš kurios nebūtų teisėto 
pagrindo išsisukti. 

Visa tai rodo, kad tas ar kitas glaudesnis teisinis mūsų 
susirišimas su Lenkija neša mums ne mažesnį pavojų, 
kaip kad aukščiau kalbamas atviras jos nedraugingumas. 
Delto Lietuvai lieka kovoti ligi paskutinio galimumo už 


savo teises į Vilnių, nesuvaržytas jokiomis pareigomis link 


Lenkijos. 

Ką duos Lietuvai Vilniaus atgavimas, lengva suprasti 
iš to, kas anksčiau pasakyta apie Vilniaus reikšmę Lie- 
tuvai ir iš ką tik pasakyto Lietuvos padėjimo, likus jai 
ilgesniam laikui be sostinės. Vilnių atgavus tarptautinis Lie- 
tuvos padėjimas labai sutvirtės, jos santykiai su kaimynais. 
susinormuos. Drąsiai galima bus kalbėti apie rytojų, pla- 

nuoti darbus ir tolesnei ateičiai. Lietuvos geografinis pa- 
dėjimas —tarp Europos Rytų ir Vakarų — suteiks mūsų 
valstybei ypatingos svarbos pasaulio akyse. Ir didelės vals- 
tybės bus priverstos labiau atsižiūrėti į Lietuvos reikalus, 
bus suinteresuotos palaikyti nuoširdesnius santykius su įjąja, 
Vilnius pasidarys vienu svarbiųjų pasaulio politikos centrų. 

Mūsų valstybės kreditingumas žymiai padidės, nes krašto 
politinis padėjimas pasidarys pastovesnis. Didžiosios ir 
turtingosios valstybės turės politinių sumetimų raginti savo 
kapitalus eiti Lietuvon, kur jiems atdara plati ir derlinga 
dirva. Prisidės ir dar vienas svarbus ekonominis veiks- 
nys: žymi Rusijos centro ir šiaurės kraštų prekyba su 
Vakarų Europos kraštais vėl pradės eiti per Vilnių ir Lie- 
tuvą. Tai įneš didelio gyvumo Lietuvos susisiekimo sritin, 
duos valstybei gražaus pelno, o ir suinteresuotiems kraštams 
tokis taikus bendravimas su mumis bus taip pat labai nau- 
dingas. Mūsų ekonominis gyvenimas žymiai pagerės, o Vil- 
nius vėl pražydės, kaip ir senais laikais. Visa Lietuva atsi- 
kvėps laisviau ir galės daugiau užsiimti tolesniu savo ūkio 
ir bendrai kultūros kėlimu. 

Susinormavus santykiams su Lenkija, nebus Lietuvai 
reikalo pyktis su jąja, nes išmintinga politika nesivadovauja 
keršto jausmu už praeity padarytas skriaudas. Taip de- 
dasi tarp žmonių, taip esti ir valstybių santykiuose, kad 
praeities nesutikimai ir ginčai greičiau išdyla iš atminties: 
nekaip gero sugyvenimo atminimai, kurie ilgiau išlieka 
atmintini. Ir mūsų santykiuose su lenkų tauta, kaip tiktai 
Vilniaus klausimas bus išspręstas teisingai, ims abi tautas 
veikti jų drauge pergyventų praeity laimingų valandų ir 
drauge pakeltų vargų atminimai. Tai uždės ant mūsų laisvo 
politinio bendravimo, kuris galės būti labai gyvas ir abiem 
pusėm naudingas, gilesnės simpatijos antspaudą. 2 

Suglaudę visa, kas aukščiau kalbėta apie Lietuvos atei- 
ties perspektyvas tuo atveju, jeigu ji priversta būtų pasilikti 
be Vilniaus, ir tuo atveju, kai jis grįš kaip sostinė nepri- 
klausomai, jokiais pančiais nė unijos ryšiais nesuvaržytai 
Lietuvos valstybei, turime pripažinti, kad lietuvių tautai 

telieka vienintelis kelias pasirinkti: nepaliaujamai, viso- 
mis pajėgomis kovoti del Vilniaus nepaisant 
to, kuriais etapais artės to klausimo sprendi- 
mas ir kuriais takais teks Vilniui ir Lietuvai 
eiti prie susijungimo. 

Tas kelias veda lietuvių tautą šviesion, garbingon ir 
geresnėn ateitin. Kiti keliai veda ją labai neaiškian, tam- 
sian, senos ir naujos vergijos šmėklų pilnan rytojun. 


| 


IV. Vilniaus atvadavimo galimumai. 


Gali kai kam pasirodyti, kad per daug kalbėjome net 
pakartodami apie Vilniaus svarbą Lietuvai: tie dalykai yra 
gana gerai žinomi mūsų visuomenei iš laikraščių, brošiūrų, 
paskaitų, kalbų. Darėme tai sąmoningai laikydamiesi tos 
nuomonės, kad apie Vilniaus svarbumą Lietuvai kiekvienas 
susipratęs Lietuvos pilietis turi nuolatos prisiminti. Kiek- 
vienas mūsų ir guldamas ir keldamas turi atminti, jog be 
Vilniaus Lietuvai skirta būtų skursti, vargti, būti valstybei 
be rytojaus. Norėjome kiek galėdami rimčiau ir pilniau 
pamatuoti būtinumą kovoti del Vilniaus, kad ir kaip vingiuo- 
tais keliais tektų eiti prie galutinio laimėjimo. 

Tačiau, kad galėtume sutvirtinti savo pasiryžimą kovoti 
del to ar kito dalyko ar del kurios idėjos, maža yra pripa- 
žinti tikslo svarbumą arba kovos būtinumą. Vis delto reikia 
dar įsitikinti, jog tikrai yra vilties ir galimumų ateity lai- 
mėti. Be tokio įsitikinimo ir be vilties gali stoti žūtbūtinėn 
kovon tik išimtino dvasios tvirtumo žmonės, tikrieji didvy- 
riai: geri, dori, bet eiliniai žmonės tokio žingsnio ne labai 
pajėgs padaryti. Todel pravartu plačiau pakalbėti ir apie 
galimumus laimėti mūsų kovą del Vilniaus. Drauge tenka 
visai atvirai pažiūrėti akysna sunkumams, kurie laukia Lie- 
tuvos šioje kovoje. Pažinę juos, geriau galėsime pasiruošti 
kovai ir žinosime, kada kokių priemonių galima bus ir 
derės imtis. 

Ši tema yra kur kas sunkesnė, nekaip aukščiau mūsų 
gvildentosios. Ten dalykas buvo visiškai aiškus, motyvai jau 
konstatuotais faktais paremti, teko tik išvados iš jų daryti. 
Čia kas kita: tenka operuoti įvairiomis kombinacijomis, ku- 
rios gali gana rimtai pasikeisti priklausomai vėl nuo kitų, 

dažnai nenumatytų aplinkybių, kaip štai visokių netikėtų 
sutarčių iš šalies spaudimų ir t. t. 

Autorius ir neslepia nei nuo savęs nei nuo skaitytojų 
klausimo sunkumų, ir prisipažįsta, kad pats klausimas jam 
yra per sunkus. Autorius vis delto imasi jį nagrinėti, ma- 
nydamas, kad jo kiek galima platesnis nušvietimas yra nau- 
dingas, nes verčia žmones galvoti apie kovos galimumus ir 
bendrai apie padėjimą. Visus galimumus numatyti ir visą 
kovos vedimo neklaidingą planą nustatyti vienas žmogus, 
mūsų įsitikinimu, ir negali. Svarbu, kad klausimas būtų nuo- 
latos judinamas, svarstomas, nes iš tokių dažnų aptarimų 
ir rimtos kritikos jis gali tik geriau paaiškėti, ko mes dau- 
giausia ir siekiame. 

Kalbant apie Vilniaus atvadavimo galimumus, svarbiau- 
sia yra susekti ir išaiškinti visi veiksniai (iaktoriai), nuo 
kurių gali pareiti Vilniaus klausimo sprendimas, nustatyti jų 
lyginamasis svoris ir įvertinti, kiek jie mums prielankūs ar 
neprielankūs mūsų kovoje su lenkais. 

Be ilgų aiškinimų kiekvienam mūsų žinomi šie fakto- 
riai, kurie gali turėti įtakos Vilniaus klausimo galutiniam 
sprendimui: 1) Lietuva; 2) Lenkija; 3) Vilniaus krašto gy- 
ventojai ir Lenkijos pavergtosios tautos; 4) Lietuvos ir Len- 
kijos suinteresuotieji kaimynai ir 5) tarptautinės konjunk- 
tūros (kombinacijos). 

Pasistengsime kiek galėdami nušviesti kiekvieną tų fak- 
torių, pasiaiškinsime jų siekimus, pajėgas, įtempimo laipsnį 
ir iš to stengsimės padaryti atatinkamas išvadas. 

Pradėsime nuo paskutinio veiksnio, būtent, nuo ta r p- 
tautinių konjunktūrų. 


Reikia atvirai pasakyti, kad lig šiol jos buvo mums 
neprielankios. Pasaulio galiūnai, nuo kurių parėjo ir ne 
tokių kraštų, kaip Lietuva, bet net, pav., galingosios Vokie- 
tijos likimas, buvo Vilniaus atžvilgiu mums neprielankūs. 
Priežastys buvo tos, kad didžiosioms valstybėms rūpėjo žūt 
būt palaikyti Lenkiją, kuriai pavesta buvo kovoti su Rusijos 
bolševizmu, besiskverbusiu ne tik Lenkijon, bet ir Vakarų 
Europon. Iš Lenkijos padaryta kumštis, kuriuo buvusioji 

saulio galiūnams. 

Lenkija gana sąžiningai ėjo Už A ja > 2. 
vojo su raudonaisiais rusais. Ji buvo“toli pasistinė 
sijos gilumon. Pilsudskio vadovaujamos lenkų armijos buvo 
užėmusios ne tik dešinįjį aukštutinio ir vidurinio Dniepro 
krantą su Kievu, bet buvo nužygiavusios net ir už Dniepro. 
Kad tai būtų buvusi ne lenkų, bet kitos kurios tautos ar- 
mija, galimas dalykas, kad bolševizmas būtų buvęs tikrai 
sutriuškintas pačioje Rusijos širdy, Maskvoje, nes ir rusai 
bolševizmo priešai būtų ėję tokiai armijai pagalbon. Bet 
tai buvo lenkai. Visi rusai ir ypačiai ukrainiečiai prieš juos 
nusistatė ir jie priversti buvo trauktis, o neilgai trukus ir 
bėgti net ligi Varšavos. Tik ten jie susitvarkė ir atrėmė 
perdaug toli nužengusius nuo savo strateginių bazių bolše- 
vikus... Vis delto Lenkija buvo stiprus ir klusnus santarvės 
įrankis prieš bolševikus, todel santarvininkai ją visaip rėmė 
ir pro pirštus žiūrėjo į jos visokius išsišokimus ir nepaso- 
tinamus apetitus, kurie reiškėsi čia prieš Lietuvą, čia prieš 
Vokietiją, čia prieš kitas kaimynines valstybes ir tautas. 
Pagrobdama tą ar kitą miestą, sritį, geležinkelį, Lenkija 
aiškinosi turinti tai daryti strateginiais sumetimais, girdi, 
kad geriau apsigintų nuo bolševikų, ir didžiosios valstybės pa- 
tylomis laimino įos žygius, nors kartais del akių ir papro- 
testuodavo, kaip tai buvo padaryta paaiškėjus Želigovskio 
smurtui. 

Kol Lenkijos toks vaidmuo (kumštis prieš Rusiją) buvo 
ir yra reikalingas Vakarų Europos valstybėms, tol jos ją 
palaikys, kiek tai negresia naujomis karo komplikacijomis. 
Tuo patim šios valstybės bus mums gana neprielankios ir 
tada tiktai imsis drausti Lenkiją, kai pamatys, kad jos 
naujos avantiūros gali įvelti valstybes naujan karan. 

Bet toki, kaip dabar, Vakarų Europos santykiai su 
Rusija negalės amžinai tverti.  Bolševizmas ima pamažėle 
išsigimti papraston buržuazinėn tvarkon; protestavę ir net 
norėję sukilti prieš tai ištikimieji bolševikai, vadinamieji 

opozicionieriai, sutriuškinti ir ištremti. Bolševikų vadovai 
veda nuolatines derybas apie ekonominių ir politinių san- 
tykių sunormavimą su Vakarų Europos valstybėmis ir, ži- 
noma, netrukus susitars, nes ir vieniems ir kitiems tai nau- 
dinga. Lenkijos vaidmuo tuomet sumažės ir pati Lenkija 
tokia, kaip ji dabar yra, bus nereikalinga ir net labai ža- 
linga paminėtiems normaliems santykiams įsigalėti. Prisi- 
grobsčiusi daug nesavų žemių, ji turės nuolatos bijoti „atsi- 
lyginimo“ (revanšo), turės prieš jį ruoštis. Pagrobtieji sve- 
timi jai gaivalai savaime ir suinteresuotų kaimynų palaikomi 
ruoš sukilimus prieš lenkus ir stengsis sužadinti tų Lenkijos 
kaimynų įsikišimą. Trumpai sakant, Lenkija tokia, kaip ji 
dabar yra, liktų nuolatos pritvinkusi naujų karų pavojaus, 
o tai yra didžiosioms Vakarų Europos valstybėms visiškai 
nepageidaujamas dalykas ir tokios Lenkijos jos nepalaikys. 
Bet karo pavojaus, del kurio normalių ekonominių 
santykių tarp Rusijos ir Vakarų Europos nustatymas būtų 
labai abejotinas, trukdytų juos ir gausybė visokių valsty- 
binių koridorių ir susijusių su tuo sienų, labai varžančių, 
trukdančių ir branginančių prekybinį ir keleivinį susisiekimą. 
Taip antai, einančios iš Anglijos per Liepojų ir Vilnių Ru- 
sijon prekės turėtų pervažiuoti per 4 sienas, į kurias galin- 
gosios valstybės pradėtų žiūrėti labai neprielankiai. 
Vadinasi, Rusijos santykiams su Europos galiūnais su- 
sitvarkius, imperialistinė, svetimų žemių prisigrobsčiusi Len- 
kija nebus niekam reikalinga ir nebus bet kieno palaikoma. 
Kad tai nėra vien spėliojimai, rodo šie faktai. Kai vienu 
laiku (1926 m.) Rusijos derybos su Prancūzija buvo kaip 
ir priėjusios laimingos pabaigos ir rusų spauda per anksti 
pradėjo girtis, kad normalūs santykiai prasidėsią, lenkų 
spauda buvo pradėjusi labai nerimauti, užuot džiaugusis, 
kad pagaliau santykiai susitvarko. Lenkų draugingumas pran- 
cūzams huvo labai atšalęs; pradėta išmetinėti jiems žodžio 
neištesėjimas, sąjungininko išsižadėjimas, vien egoistinių tikslų 
siek mas ir t.t. Buvo prisiminta ir 1863 m., kai sukilę lenkai 
vis tikėjosi prancūzų pagalbos, tačiau nusivylė, nes Prancū- 
zija nepanorėjo bloginti naudingų jai santykių su Rusija 

del simpatijos lenkams. Ir dabar kai tik bolševikų derybos 
su Prancūzija nutrūko, lenkų spauda vėl ėmė draugingiau 
rašyti apie prancūzus. į 

Šis epizodėlis patvirtina mūsų mintį, kad politiškai 
susitvarkiusiai ir aprimusiai Europai dabartinio didumo 
Lenkija bus ne tik nenaudingas, bet stačiai pavojingas 
dalykas. Kai tik Rusija pripažins savo prieškarines skolas 
ir duos visokių koncesijų Vakarų Europos didžiosioms 
valstybėms, jos noriai sutiks su Rusijos nedviprasmišku 
reikalavimu—peržiūrėti Rygos sutartį, nustačiusią dabartines 
sienas tarp Lenkijos ir Rusijos. Tiesa, Lenkija, turėdama 
pasirašytą sutartį su Rusija, nepanorės įoš keisti ir net 
formališkai negalės: kuri gi Lenkijos valdžia ar tautos 
atstovybė ryžtųsi išsižadėti teritorijų, sudarančių valstybės 
teritorijos dalis, kad ir apgyventas svetimo gaivalo? Be karo 
su Rusija lyg tai būtų negalimas dalykas. Tačiau išgudrėjusi 
karo ir pokariniais laikais pasaulio politika dabar turi jau 
nemaža priemonių tokiems atvejams. Gana prisiminti kad 
ir pačių lenkų sudarytąją želigovskiadą prieš Lietuvą. Rusai 
sėkmingai galėtų ją pavartoti prieš Lenkiją su neabejojamu 
pasisekimu ir Vakarų Europai teliktų pripažinti įvykusį 
faktą arba nuduoti gyventojų atsiklausimus, apsisprer- 
dimus ir t. t. 

Tuo būdu, Rusijai pradėjus normališkai bendradarbiauti 
politikoje ir prekyboje su visu pasauliu, Lenkijos tarptautinis 
vaidmuo žymiai sumažės. Tarptautinė konjunktūra pasidarys 
prielankesnė mums, nekaip Lenkijai, ir peržiūrint Lenkijos 
rytų sienas, atatraukiant jas į vakarus, savaime iškils ir 
Vilniaus klausimas ta, būtent, prasme, kam Vilnius turi 
tekti: Lietuvai ar Rusijai? Suprantama, kad didžiosios Vakarų 
Europos valstybės velys, kad priklausytų Lietuvai, nekaip 
Rusijai, nes paskutiniu atveju Lietuva vėl liktų nepatenkinta, 
o Rusija įgautų noro tuojau siekti jūrių ir bendrų sienų su 
Vokietija, o iš to vėl kiltų naujų karų pavojus. 

Lenkija gerai supranta, kad jos tarptautinei svarbai 
"gresia pavojus. Todel ji taip nerimsta, ginklais žvangina, 
bet ir labai norėtų išspręsti Vilniaus klausimą kaip tik dabar, 

ko! Rusija dar ne visai susitvarkė viduje ir nesutvarkė savo 
santykių su kitomis valstybėmis. 

Matome, kad didžiųjų valstybių nusistatymas Vilniaus 
klausimu, buvęs lig šiol mums gana neprielankus, ilgainiui 
turės virsti prielankesniu, nekaip Lenkijai. Tai turi tvirtinti 
mūsų viltį atgauti sostinę. Tačiau, suprantama, neturime 
labai pasitikėti tarptautinėmis kombinacijomis, kurioms 
trūksta tam tikros jėgos, įtempimo, arba savotiško valios 
stiprumo: iš vienos simpatijos mums arba del tolesnių savo 
reikalų valstybės nepanorės tuojau daryti griežtų žygių 


mūsų naudai, ne bent reikėtų įspėti galimo karo pavojus. - 


Todel mes ir žinodami, kad greitai susilauksime didesnio 


prielankumo iš didžiųjų valstybių pusės Vilniaus reikalu, 


turime nenuleisdami rankų kovoti už savo teises į senąją 
sostinę. 

Dabar turime panagrinėti antrą faktorių Vilniaus likimą 
sprendžiant, būtent, Lenkiją. Šis faktorius šiuo metu yra 
svarbesnis už tarptautines kombinacijas jau vien del to, kad ji 
dabar faktiškai savo rankose Vilnių laiko. 

Pas mus kartais tenka išgirsti nuomonių, kad Vilniaus 
užėmimas esąs Pilsudskio fantazija, įkūnyta Želigovskio 
smurtu, ir kad jei Lenkijos valstybės vairą laikytų rankose 
kuris kitas žmogus ar kokios kitos, ne Pilsudskio šalininkų, 
grupės, tai galima esą būtų susitarti su Lenkija ar laukti 
didesnio įos nuolaidumo. 

Reikia iš anksto pasakyti, kad tokia nuomonė yra 
visiškai klaidinga: Lenkijoje dar nesubrendo mintis, kad 
reikia atsisakyti nuo Vilniaus vardan geresnių su Lietuva 
santykių, kurie duoda Lenkams daugiau naudos, nekaip mes 
patys manome, ir kad toji nauda atsveria su kaupu labai 
abejotinus pliusus, kurių Lenkija gali turėti ateity iš Vilniaus. 

Lenkų tauta, kaip matėme, stačiai instinktyviškai, gai- 
vališkai siekia to, kad neišleistų Lietuvos iš savo kultūrinės 
ir politinės įtakos. Priežastys, kaip įau minėta, yra tos, 
kad buvusioji unija atnešė Lenkijai didžiausią fizinę pajėgą, 
padėjusią jai jau XV amžiaus pradžioje (1410 m.) sutriuš- 
kinti kryžiuočių galybę ir ištisus šimtus metų sėkmingai 

kovoti su galingais ir gausingais priešais. Unija davė Len- 
kijai galybę, iškėlė jos tarptautinę reikšmę, suteikė jai ypa- 
tingos svaros. Trumpai sakant, pati nustojusi nepriklauso- 
mybės, Lietuva padėjo savu laiku nepaprastai iškilti Lenkijai 
ir išugdė jai svajones „od morza do morza“. 

Lenkų tautai unija davė galimumą čiulpti iš lietuvių 
tautos geriausias jos ne tik materialines, bet ir dvasines 
pajėgas. Ne dešimtis ir ne šimtus, bet tūkstančius geriausių, 
kilniausių, talentingiausių Lietuvos vaikų lenkų tauta pa- 
savino iš mūsų ir privertė jos naudai ir garbei tarnauti, 
jėgas ir gyvybę už ją dėti kovų laukuose, politikos darbe, 
moksle, mene ir kitose valstybinio ir tautinio gyvenimo sri- 
tyse. Tie mūsų motinai Lietuvai išplėštieji vaikai savo ga- 
bumais ir dvasios kilnumu dažniausiai pranešdavo įžymiau- 
sius lenkus, bet užmiršdavo savo apleistą motiną. Lenkų 
tauta taip mokėjo juos saviškai išauklėti, kad jų kai kurie 
net pakeldavo kartais šventvagiškas rankas prieš savo vargs- 
tančią motiną. Tokių pavyzdžių šimtus mes ir dabar savo 
akimis matome. Tai yra savotiški dvasios janyčarai!)... 

Taip, mes, lietuviai, negalime garbinti buvusios unijos. 
Bet lenkams ji lieka ir ateičiai graži svajonė ir karštas troš- 
kimas. Jos atgaivinimas duotų Lenkijai naują išėjimą įūron, 
sutvirtintų jos viltį galutinai pavergti Lietuvą, įsitvirtinti gudų 
žemėse, likviduoti vokiškuosius Rytprūsius, — bendrai, pa- 
keltų sparnus lenkiškajam imperializmui. Todel jie tą uniją 
visaip idealizuoja, į padanges kelia. 

Jų vaikai verčiami jai melstis, ją garbinti, dievinti. Tas 
daroma iš kartos karton jau kelintas šimtas metų. Nenuo- 
stabu, kad lenkų tauta visomis savo pajėgomis vėl siekia 
tos unijos. Unijos ženklu, simboliu, ištisus amžius buvo 
ir pasilieka Vilnius. Buvo Vilnius su Lenkija, tai rodė, 
kad ir visa Lietuva yra su Lenkija. Lenkai ir dabar taip 


1) Taip buvo vadinami Turkijos kareiviai, pasižymėję ypatinga 
neapykanta ir žiaurumu Turkijos pavergtųjų tautų atžvilgiu. Jie 
buvo kilę iš tų tautų, turkų iš mažens išplėšti tėvams ir išauklėti 
didžiausioje neapykantoje savo tautoms. 

galvoja: turės jie savo rankose mūsų sostinę su Lietuvos 
teritorijos geru trečdaliu, tikisi ir visą Lietuvą patraukti savo 
pusėn, o tai, kaip matėme, Lenkijai be galo svarbu. Be 
šių tautinių, net dvasinio pobūdžio troškimų, Lenkija turi 
ir labai apčiuopiamų politinių ir ekonominių interesų, del 
kurių neatsisako siekti ir visų Lietuvos žemių. (Gana čia 
prisiminti du dalykai: 

19. Aukštokai išsiplėtojusi Lenkijos pramonė, prieš karą 
turėjusi Rusijoje gausingas vartotojų mases, po karo yra 
jų netekusi. Esant nuolatos blogiems santykiams su savo 
rytų kaimynu, Lenkija nesivilia tų rinkų atgauti. Iškovoti 
savo pramonės dirbiniams vietą Europos vakarų ir centro 
rinkose lenkai negali nė svajoti, nes ten pramonė aukščiau 
pakilusi, geriau susitvarkiusi, kaip Lenkijoje, ir drauge su 
tuo pati be rinkų trokšta. Tai verčia Lenkiją branginti Lię- 
tuvos, Gudijos įr Ukrainos žemes, kaip didžiulę rinką savo 
pramonei. 

20. Lenkijos gyventojų tirštumas yra du, vietomis ir 
daugiau kartų didesnis už Lietuvos ir lenkų prisigrobstytų 
kraštų gyventojų tirštumą. Šiuose kraštuose yra dar ne- 
maža atsarga mažai naudotos, o tai ir visai nenaudojamos 
žemės (pav., Pinsko balos, Vilniaus, Gardino kraštų dur- 
pynai, smiltynai, raistai), kurią, valstybei arba šiaip dides- 
niam kapitalui padedant, galima paversti gera dirva žemės 
ūkio kultūrai plėtoti. Čia lenkai tikisi padėti savo gyven- 
tojų  perteklį ir kasmetinį prieauglį, kuris dabar išneša 
net arti 400.000 žmonių, praskiesti vietinius gyventojus ne- 
lenkus lenkiškuoju gaivalu, sulenkinti arba pagaliau — visiškai 
juos išspausti, privertus emigruoti. 

Visi šie labai realūs ir aukščiau suminėtieji mažiau 
apčiuopiami, bet labai svarbūs tautiški sumetimai verčia 
Lenkiją laikytis įsitvėrus Vilniaus. 

Tas lenkų tautos pastangas, paremtas didelės valstybei 
naudos lūkesčiais, stiprina lenkų tautiški jausmai ir tau- 
tiškos tradicijos. Vilnius buvo pasidaręs svarbus lenkams 
kultūrinis centras, kuris Vilniaus universiteto žydėjimo lai- 
kais net temdė kitus lenkiškosios kultūros centrus. Su juo 

lenkai riša vardus įžymiausių visose gyvenimo srityse žmonių, 
išaukštinusių Lenkijos vardą, padėjusių visas savo pajėgas 
už Lenkiją. Jie buvo dauguma lietuviai, tačiau tiek mylėjo 
Lenkiją, kad tuo atžvilgiu rodė jos sukrikusiai šviesuome- 
nei nepasiekiamą patriotizmo pavyzdį. Daugelį įų mes 
taip pat mylime ir garbiname kaip mūsų tautos pagimdy- 
tus kilnius vaikus, kad ir ne jai dirbusius, o lenkai gar- 
bina juos kaip kilnius didvyrius, pasiaukojusius jų tautai. 
Jų dvasios pagauta kilnesnioji mūsų bajorų dalis savo kraują 
ir gyvybę aukojo 1831 ir 1863 m. už bendrus Lenkijos po- 
litinius bei tautinius idealus ir parodė tame  pasiaukojime 
daugiau patvaros, nekaip patys lenkai. Tik vienas antras 
tų pasišventėlių užsiminė apie Lietuvą, o visi kentėjo už 
Lenkiją ir sudarė ilgą kankinių litaniją. Trumpai sakant, 
Vilnius buvo Lenkijai nelyginant kokis siurblys, siurbęs iš 
Lietuvos geriausias jos dvasines pajėgas ir pompavęs jas 
Lenkijai. 

Vis tai yra dalykai labai svarbūs lenkų tautai ir glau- 
džiai susiję su Vilniaus vardu ir netolima bei tolimesne jo 
praeitimi. Tenka dar pridurti, kad aukščiau minėtos prie- 
žastys paveikė daugelį miesto ir jo artimų apylinkių gy- 
ventojų ir patraukė juos lenkybės pusėn, daugelį įų aplen- 
kino. Tuo pasinaudojant, įkalta plačioms Lenkijos gyven- 
tojų masėms, esą Vilnius ir visas įo kraštas nuo seniausių 
laikų esąs grynai lenkiško gaivalo gyvenamas, del to lie- 
tuviai neturį jokio pagrindo reikalauti sau Vilniaus. 


į Suprantama, kad tokiomis aplinkybėmis lenkų tauta | 
negali lengva širdimi atsisakyti nuo miesto, kurį laiko sa- 
viškiu, ir kuriuo nori pasinaudoti kaip meškere Lietuvai 
įtraukti naujon unijon. Reikėtų padėti nemaža pastangų 
ir laiko, iki lenkų tauta susiprastų ir geruoju prisipažintų 
klydusi Vilniaus klausimu ir įsitikintų, įog ir Vilniaus gy- 
ventojai nėra tikri lenkai, ir visas kraštas toli gražu ne 
lenkiškas, kad tik visuomenės viršūnėje plauko „labiau ap- 
lenkintasis gaivalas, 0 gyventojų dauguma yra lietuviai, 
gudai ir „tuteišai“, tautišku atžvilgiu ne visai apsisprendęs 

gaivalas ir kad krašto gyventojų žymi dauguma yra net 
labai neprielankiai lenkams nusiteikusi. 

Tikrajai Lenkijai, tiek vilties dedančiai Vilniaus valdy- 
mui, nelengva ir nesinorėtų tai suprasti. "Bet gyvenimas. 
verste verčia lenkus prablaivėti, tad, be abejo, ir prare- 
gėjimas pagaliau ateis. Vieni antri savivaldybių ir seimų 
rinkimai pagaliau įtikins lenkus, kad kraštas nėra lenkiškas. 
Kad tas greitai nepaaiškėtų, vietinė okupacinė administracija, 
matyt, įsakymais iš Varšavos, visokiais būdais stengiasi 
varžyti rinkimus, daryti nelenkams rinkikams ir jų sąrašams 
įvairiausių formalinių kliūčių, vartoja prieš kandidatus ir 
rinkikus represijas, terorizuoja juos. Tokiomis priemonėmis, 
žinoma, nepavyks Varšavai nuslopinti vietinių gyventojų 
balsas ir įkvėpti vietiniams, tautiškai neapsisprendusiems 

„tuteišams“, daugiau prielankumo lenkiškam Lainė pe 
Kaip tik atvirkščiai. 

Pamačiusi, kad Vilniaus kraštas tikrai nėra lenkiškas, 
Lenkijos sąmoningoji visuomenė ims šalčiau galvoti apie 
įį ir supras, jog tas faktas, kad nemaža Lietuvos vaikų, 
atsidavusių Lenkijai ir uoliai jai dirbusių gyveno Vilniuje 
ir paliko čia daug gražių ir brangių lenkams tradicijų, 
neduoda Lenkijai teisės savintis svetimos sostinės, kaip 
Lietuva nesisavina Rygos, nors ten buvo prieš karą nemaža 
įžymių lietuvių veikėjų ir šiaip gyventojų lietuvių; nesisa- 
vintų įos nė tuo atveju, jeigu ten būtų buvusi ir dauguma 
gyventojų lietuviai. AE i 

Vis delto tenka prisipažinti, jog maža būtų vilties 
- laukti didesnio iš lenkų pusės nuolaidumo, jei visa kas 
pareitų tik nuo jų visuomenės geros valios. Mūsų laimei 
yra daug priežasčių, kurios verste verčia rimtesniuosius 
lenkus susirūpinti Vilniaus klausimu ir kritiškiau pažiūrėti 
į susidariusį padėjimą. 

Šių priežasčių gal svarbiausios bus politinės. Laiky- 
dama savo rankose Vilnių, Lenkija niekuomet negali susi- 
laukti gerų kaimyninių: santykių su Lietuva ir turi visuomet 
laukti jos teisingo keršto. Jei čia jai tektų stovėti akis prieš 
akį su viena Lietuva, ne labai ji tuo rūpintųsi, nelaukdama 

ir nebijodama lietuvių puolimo. Bet Lenkija turi labai daug 
nesutvarkytų reikalų si savo artimiausiais galingais, palyginti 
su jąja, kaimynais, kurie visuomet galėtų išnaudoti, aplin- 
kybes kad ir ne Lietuvos naudai, bet jau aiškiai Lenkijos 
nenaudai. Net tolesnės valstybės, vykdydamos plačius savo 
pasaulinės politikos planus, gali pasinaudoti negerais Len- 
kijos santykiais su. mumis ir jai skaudžiai pakenkti. 


Lenkija jei dar nesuprato, tai greitai supras, kad jai 
svarbiau yra sunormuoti santykiai su kaimyne Lietuva, 
esančia svarbioje geografiškoje padėty, nekaip laikyti pa- 
grobtą jos sostinę bei neturtingą jos kraštą ir už tai nuolatos 
bijoti naujo karo ir visokių kitų neramumų Vilniaus krašte, 
laikyti jame stiprią kariuomenę, kad ir be vilties atlaikyti 
iį karui ištikus, kaip akyvai parodė 1920 m. prityrimas, 
kai lenkų kariuomenė negalėjo išsilaikyti Vilniuje, turėjo 
skubotai trauktis, o jus vadovybė buvo priversta pasiūlyti 
Lietuvai kuo greičiausiai užimti Vilnių. 


Tiesa, tokiomis aplinkybėmis atsiranda Lenkijoje karš- 
tuolių, kurie tvirtina, kad padėjimui pagerinti esą reikia 
pulti Lietuvą ir okupuoti ją arba bent priversti pasirašyti 
uniją. Tačiau atsiranda rimtų balsų, kurie-sako, kad Vilniaus 
klausimas reikia svarstyti šalčiau ir spręsti prielankesne Lie- 
tuvai prasme. Tuo atžvilgiu labai charakteringa yra nesenai 
(1926 im.) pasirodžiusi Varšavoje knyga Consulibus „Za- 
gadnienia i blędy polskiej polityki zagranicznej“. Jos auto- 
rius, matyt, yra žmogus, arti stovįs prie Lenkijos politikos. 
Jis aiškiai pabrėžia, kad Lenkijos vyriausybė ir jos atsto- 
vybės padariusios dideliausią klaidą, nepripažindamos iš pat 
pradžios Lietuvos ir pasipriešinusios, kad Lietuvai būtų 
pripažintos teisingai jai priklausančios žemės su sostine 
Vilniumi. Autoriaus nuomone, jei Lenkija nebūtų pasiprie- 
šinusi tiems Lietuvos reikalavimams, kai didžiosios valstybės 
(buv. santarvė) Versaly svarstė karo pabaigos ir Europos 
įvairių sienų klausimus, bet dar būtų juos parėmusi, tai, 
girdi, Lenkija būtų turėjusi Lietuvą kaip ištikimiausią draugą, 
kuris visokiais atžvilgiais galėjo būti naudingas Lenkijai. 

Vilniaus klausimą kalbamo veikalo autorius pripažįsta 
atviru, pripažįsta Lietuvos teises į Vilnių ir pranašauja Len- 
kijai daug žalos ateity, jei ji mažai Lietuvą vertins. Jis per- 
spėja, jog lietuvių tauta niekuomet neišsižadės Vilniaus, 0 
būdama iš prigimties labai patvari ir ugdanti savyje keršto 
jausmus už pamintas jos švenčiausias teises, tinkamu mo- 
mentu gali tapti labai pavojingu priešu. Autorius rimtai 
kreipia Lenkijos akį į tai, kad su tokiu morališkai stipriu 
ir patvariu priešu Lenkijai neišmintinga pyktis. Atsiminęs 
ir kitus politinius sunkumus ir net pavojų, kurio Lenkija 
niekuomet neišvengtų, laikydama savo rankose Vilnių, au- 
torius nuoširdžiai pataria Lenkijai peržiūrėti Vilniaus klau- 
simą ir sutikti, kad jis būtų sprendžiamas prielankiau 
Lietuvai. . 

Suprantamas dalykas, vienos blaivesnės knygos pasi-. 
rodymas Lenkijoje dar nerodo, kad lenkų visuomenė tikrai 
būtų linkusi taip, ne kitaip sutvarkyti savo santykius su 
Lietuva. Tačiau tas faktas yra labai reikšmingas ir rodo, 
jog pačioje Lenkijoje blaivėjimas prasideda. Jei toks veikalas 
būtų pasirodęs, pav., 1921—1922 m., būtų jis Lenkijoje 
sukėlęs didelę audrą. O dabar jis buvo sutiktas ramiai ir 
laikraščių rimtai svarstytas. 


Daugeliui lenkų, kurie lieka kurčiais visiems politiniams 
artimos ir tolesnės ateities motyvams, greitai atvers akis 
ekonomiški sumetimai. 


2 Vilniaus kraštas, kaip jau sakyta, nėra turtingas iš 
esmės, o atsidūręs tokiam padėjime, kaip dabar, jis tegali 
skursti ir slinkti žemyn. Pats miestas dar labiau kenčia ir 
priverstas nuolatos prašyti Lenkiją pašalpų savo tarnauto- 
jams algoms ir visokiems kitiems reikalams. Lenkija pri- 
versta nemaža lėšų dėti, kad galėtų bent kiek palaikyti su- 
irusį miesto ūkį, iškrikusią pramonę ir apmirusią prekybą. 

Pridėti reikia dar ir tai, kad nenatūrališkas miesto ir 
krašto valstybinis padėjimas, nesutvarkyti santykiai su kai- 
mynais ir vietinių gyventojų daugumos priešingas Lenkijai 
nusistatymas verčia Lenkiją daryti nepaprastai dideles iš- 

laidas krašto apsaugai: policijai, kariuomenei, šnipams ir 
kit. Amžinai taip tęstis negali ir labiau susipratę Lenkijos 
žmonės ims protestuoti prieš jos turto neišmintingą eikvo- 
įimą, kuris dar labiau įtraukia Lenkiją visokiuosna kivirčuosna 
su kaimyninėmis valstybėmis. 

Nemažos vilties atgauti Vilnių duoda mums ir pačios 
Lenkijos vidujinis padėjimas. Įsigalėjusios lenkų visuome- 
nėje nesveikos bajoriškosios tradicijos susidūrė su galingo- 
mis naujųjų laikų srovėmis ir sužadino smarkias visuome- 
nines ir politines kovas, kurios prieš porą metų buvo vir- 
tusios net ginkluotomis. Jeigu jos bent kiek būtų nusi- 
tesusios, Lenkija neabejojamai būtų nustojusi ne vieno 
pagrobtųjų svetimų kraštų, tame skaičiuje, žinoma ir Vil- 
niaus krašto. Šiuo momentu ginkluotos kovos nėra, bet 
gili ir atkakli visuomeninė kova nesiliauja. J. Pilsudskio 
autoritetas ir kumštis tuo tarpu nutildė ginkluotą kovą, bet 
nepašalino jos priežasčių. Gana Pilsudskiui numirti arba 
šiaip atsitraukti nuo valstybės vairo, ir toji kova vėl gali 
užsidegti. Lenkijos kaimynai pasistengs panaudoti progą, 
kad bent kiek galėtų pakarpyti Lenkijai svetimas plūksnas. 
Aišku, kad tuomet ir Vilniaus likimo sprendimas pasidarys 
neišvengiamas. 

Matyti ir patys lenkai rimtai įvertina tokius galimumus, 
nes dažnai ieško kelių susitaikyti su Lietuva ir net linkę būtų 
daryti Lietuvai šiokių tokių nusileidimų Vilniaus klausimu. 
Tai rodo pačių lenkų kol kas nedrąsiai keliamas vadinamo 
kondominiumo projektas, t: y. sumanymas taip sutvarkyti 
Vilniaus reikalus, kad miestas ir jo kraštas būtų ilgesniam 
laikui paliktas Lenkijai ir Lietuvai bendrai valdyti ir ginti 
nuo galimų pasikėsinimų iš šalies. Nustatytam laiko tarpui 
(kalbama apie 25 metus) praėjus, kraštas pats turėtų apsi- 
spręsti, prie kurios valstybės jis norėtų galutinai prisiglausti. 
Labai įtakinga dabar Lenkijoje Pilsudskio šalininkų grupė 
kelia klausimą apie suteikimą Vilniaus kraštui plačios au- 
tonomijos, nes tikimasi, kad okupuotasis, bet autonomingas 
Lietuvos kraštas patarpininkaus Lenkijos ir Lietuvos su- 
sidraugavimui. 

Ar priimtini būtų Lietuvai kalbami Vilniaus klausimo 
sprendimo sumanymai, tai kitas klausimas, bet jau tų 
sumanymų atsiradimas ir rimtas svarstymas lenkų visuo- 
menėje patvirtina mūsų aukščiau pareikštą mintį, jog Lenkija 
pati jaučia padėjimo keblumą bei gresiantį iš to pavojų ir 
norėtų geruoju susitarti su Lietuva, žinoma, išsiderėjus iš 
jos kuo daugiausia visokių sau privilėgijų. -Tai turi labiau 
sutvirtinti ir mūsų viltį, kad Vilnių ar anksčiau ar vėliau, 
vis delto atgausime. 

Sąryšy su ne visai normaliu vidujiniu Lenkijos padėjimu 
ypatingos svarbos įgauna Lenkijos pavergtųjų tautų 
vaidmuo Vilniaus klausimo sprendimui. 

Lenkija, pasinaudodama prielankiu jai Vakarų Europos 
valstybių nusistatymu ir neva gelbėdama kai kuriuos kraštus 
nuo komunistų, yra prisigrobsčiusi apsčiai svetimų žemių, 
nelenkų gyvenamų, kaip štai žymias dalis: Lietuvos, Gudijos, 
Ukrainos ir net iš dalies Vokietijos. Lenkijos valdžioje 
šiuo momentu yra apie pusę gyventojų nelenkų, kitataučių. 
Jie visomis savo pajėgomis neapkenčia Lenkijos, ją visokiais 
būdais silpnina ir atvirai siekia ją susprogdinti iš vidaus 
arba įvelti kovon su kaimyninėmis valstybėmis, kad tuo būdu 
atsipalaidotų nuo lenkų jungo. Padėjimas susidaro tuo labiau 
neprielankus Lenkijai, kad  paminėtosios tautos yra 
patekusios Lenkijai ne ištisai, bet tik dalimi, o jų galingi 
branduoliai yra pasilikę kaimyninėse valstybėse (pav., gudų 
ir ukrainiečių tautų branduoliai yra Rusijos ribose), arba 
sudaro nepriklausomas kaimynines valstybes (Vokietija, 
Lietuva). 

Lenkija jaučia pavojų, gresianti jai iš pavergtųjų tautų 
pusės, bet nemoka jo pašalinti. Lenkija, užuot pasistengus 
geruoju, neišvengiamais nusileidimais patraukti jas savo 
pusėn, nuolat jas kiršina, prievarta brukdama savo kalbą, 
kultūrą, valdininkus ir naikindama visa, kas yra nelenkiška, 
kaip antai uždarinėdama lietuvių, gudų, ukrainiečių ir kitų 
mokyklas, varžydama ir ardydama jų visuomenines organi- 
zacijas ir persekiodama jų veikėjus. Toki Lenkijos politika 
sistemingai kaupia okupuotuose kraštuose revoliucinę sprogs- 

tamąją medžiagą, kuri ir dabar vienur kitur reiškiasi revo- 
liuciniais dundėiimais, o vieną gražią dieną gali netikėtai 
sprogti ir uždegti visus Lenkijos pakraščius. 

Kad ši mūsų nuomonė yra teisinga, patvirtina laikas 
nuo laiko ir girdimi iš šalies kompetentingų, rimtų pasau- 
linių politikų balsai. Štai, pav., vienas žymiausiųjų Anglijos 
politikų Lloyd George nekartą kėlė spaudoje balsą, kad 
padėjimas Lenkijos okupuotuose kraštuose yra nenormalus, 
kupinas rimtų priežasčių visokiems rimtiems tarptautiniams 
kivirčams ir kad del to Lenkija turi būti įsprausta jos natūra- 
linėsna sienosna, vadinamojon Karsono linijon, išskiriančion 
iš Lenkijos nuo rytų ir šiaurės visas nelenkiškąsias žemes. 

Lietuvai būtų labai nenaudinga, jei Lenkija vėl visiškai 
subyrėtų arba būtų kaimyninių valstybių pasidalyta, kaip 
tai nesenai buvo. Lenkijos visiškas nusilpimas taip pat 
nėra mums pageidaujamas dalykas. Lietuva norėtų matyti 
Lenkiją tik pažabotą, suėjusią arba priverstą sueiti savo natū- 
ralinėsna ribosna, o jos dabar pavergtas'tautas laisvas, susi- 
kūrusias kiekviena sau nepriklausomą gyvenimą arba susi- 
jungusias su savo natūraliais kamienais, kaip štai okupuo- 
tieji lietuviai. To kaip tik trokšta ir siekia Lenkų paverg- 
tosios tautos ir delto jos yra natūralūs mūsų sąjungininkai 
kovoje del Vilniaus ir visų Lietuvos pagrobtųjų žemių. 

Lenkijai iš pavergtųjų tautų rodos pavojingiausia yra 
Ukrainiečių tauta. Apgyvenusi didelius turtingus 

tautos skeveldra sudaro apie penkis milijonus valstybės 
gyventojų, atskelių nuo tautos kamieno, sudarančio per 25 
milijonus žmonių, sovietiškos Ukrainos piliečių. Labai žymi 
dalis ukrainiečių gyvenamos teritorijos Lietuvos didžiojo 
kunigaikščio Algirdo ir ypač Vytauto laikais buvo įėjusi 
Lietuvos valstybės sienosna, būtent: Voluiniaus, Podoliaus 
Kievo ir dalis Chersoniaus krašto (dabartinės Odesos 
sritis). Lietuviai mokėjo gražiai sugyventi su ukrainiečiais. 
Nežiūrint to, kad juos skyrė tautybė ir tikyba (pradžioje 
lietuviai buvo stabmeldžiai, vėliau—katalikai, o ukrainiečiai — 
rytų tikybos krikščionys), lietuviai nevaržė ukrainiečių nei 

jų tikybos nei tautybės reikaluose, 0 iš antros pusės — 
nešė jiems tvarką, ramumą, teisingumą ir stiprią apsaugą 
nuo totorių ir lenkų. Trumpai sakant, ukrainiečių tautoje 
neturėjo pagrindo susidaryti neapykantos jausmas lietuviams; 
jo, kiek žinome, ukrainiečiai ir neturi. Vėlesnių gi laikų 
bendra nelaisvė, vienodos kovos su rusais del savo tautų 
išvadavimo iš priespaudos ir su lenkais, besiveržiančiais 
pagrobti kuo daugiausia Ukrainos ir Lietuvos žemių, visa 
tai sudarė mūsų tautose daug simpatijų viena kitai. Mes 
turime ne tik gilaus įsitikinimo, bet ir rimtų duomenų, kad 
ukrainiečiai visiškai pritaria mūsų pastangoms atgauti Vilnių, 
o tinkamu momentu ir veiksmais gali paremti tą savo 
simpatiją, ypač, kad ir jų gyviausi tautos reikalai visiškai 
supuola su mūsiškiais: įsprausti Lenkiją jos natūralinėsna 
sienosna. . 
Lenkija negali nežiūrėti to reiškinio, nes nusiteikimas 
penkių milijonų jos gyventojų, nepaprastai gerai susiorga- 
nizavusių, griežčiausiai prieš Lenkiją nusistačiusių, degančių 
nuo keleto šimtų metų įgyta neapykanta viso, kas yra 
lenkiška, — yra ne menkas dalykas palyginti nedidelei ir ne- 
tvirtai valstybei, kaip kad yra Lenkija. Ji priversta skaitytis 
ir su tuo, kad už jos sienų gyvena galinga ukrainiečių masė, 
kuri tinkamu momentu gali suteikti Lenkijos okupuotiems 
ukrainiečiams labai stiprią ne tik moralinę, bet ir fizinę paramą: 
Antras mūsų natūralus sąjungininkas yra gudų tauta. 
Su ja mus riša mūsų bendra didinga praeitis. Nuo neatme- 
namų laikų, kaip tik Lietuva išėjo plačian istorijos kelian, 
ji susidūrė su artimiausiais savo kaimynais iš rytų — gudais. 
Ne be to, kad teko pradžioje nekartą susiremti, ypač kol 
juos skyrė ne tik valdančiųjų kunigaikščių priešingieji inte- 
resai, bet ir tikyba (lietuviai buvo stabmeldžiai, gudai — 
rytų apeigų krikščionys). Tačiau susidūrimai, Lietuvos ku- 
nigaikščiams greitai nustūmus rusų kilimo gudų valdovus nuo 
sostų, pasikeitė visai gražiu taikingu sugyvenimu. Lietuviai 
gynė gudų žemes nuo totorių antplūdžio ir nuo Maskvos 
žiauraus valdymo ir išnaudojimo, užtai gudai noriai glau- 
dėsi prie Lietuvos. Lietuviai dar būdami stabmeldžiais nė 


Lškiks 


1 


šau sa Anai Iš das Tai | 


Bsiinnlaais uodų, aa indie, is, 


CrmrPNT MPP PT. 


si iai 


83 


kiek nevaržė gudų tikybos, kultūros ir kalbos, kurią net 
patys plačiai buvo ėmę vartoti raštuose ir kasdieniniam gy- 
venime. Lietuviai, tapę katalikais taip pat nesistengė prie- 
varta primesti gudams katalikybės. Tuo patim metu, kai 
lenkai darė didelių pastangų prievarta sukatalikinti ir sulen- 
kinti ukrainiečius, Lietuvos gudai buvo Lietuvos įstatymų 
saugomi nuo prievartos, laisvai sekė savo tikybą, vartojo 
savo kalbą, steigė savo mokyklas, statė bažnyčias. Lietu- 
voje buvo susidarę galingi gudų kultūros centrai (Polockas, 
Nesvižius, Novogrodskas, Minskas), skleidę savo spindulius 
rytuose ir už Lietuvos valstybės sienų. 

Gudai neturi pagrindo blogai atsiminti praeitą bendrą 
sugyvenimą su lietuviais. Jis buvo toks sklandus, draugiš- 
kas, broliškas, kad ištisus istorijos lapus, kuriuos mes lai- 
kome neabejojamai kalbančius apie Lietuvos ir lietuvių tau- 
tos nuopelnus, gudai yra linkę laikyti saviškiais. Kylą -iš 
to ginčai turi, žinoma, daugiau akademiškos reikšmės: pra- 
eities nuopelnus mes lengvai pasidalysime, kad tik nebūtų 
pagrindo dideliems kivirčams- ateity. O to nesimato. Lietu- 
viai, tiesa, labai arti kaimynauja su gudais; kai kur šitų dviejų 
tautų  etnografiškos sienos gana ryškiai nustatytos, kai 
kur jos yra gana neaiškios, nes toje pačioje teritorijoje kar- 
tais mišriai gyvena lietuviai ir gudai. Tačiau neteko girdėti, 
kad tokiuose kraštuose būtų kilę kokių kivirčų bažnyčiose, 
mokyklose, draugijose ar kitokiose kokiose viešose insti- 
tucijose del lietuvių ir gudų kalbos vartojimo arba teisių. 
To nėra ir nebus, nes nė viena tų tautų nenori primesti 
savo kalbos kitai, kaip tai plačiai praktikuoja lenkai ir kitos 
imperialistiškai nusiteikusios tautos. Gudai ir lietuviai gerai 
suprato iš netolimos praeities ir skaudžios dabarties, kas yra 
tikrieji jų priešai. 

Gudų tauta, kaip ir mūsų, nesenai pabudusi iš priversto 
miego, pasiryžo siekti visiškos nepriklausomybės. Pradedant 
nuo 1918 metų, ištisa eilė jų suvažiavimų, kongresų, orga- 
nizacijų, skelbia pasauliui, kad gudai pasiryžę susikurti ne- 
priklausomą tautinę valstybę. Buvo sudaryta net tautinės 
Gudų respublikos vyriausybė, pradėta organizuoti kariuo- 

menė. Deja, žiaurus Lenkijos karas su Rusija sutrukdė ku- 
Tiam laikui Gudijos išsivadavimą. Ji tapo padalinta tarp 
Rusijos ir Lenkijos; pirmai teko apie 6 milijonai gudų, antrai 
— apie 3 milijonai. Suprantama, šis padalinimas yra pada- 
rytas gudų tautos atstovų neatsiklausus, todel gudai laiko jį 
laikinu ir neatsisako toliau kovoti del -visiškos nepriklau- 
somybės. 

Maskva gana aiškiai suprato, kad esant neišlygintoms 
jos sąskaitoms su Lenkija, devynių milijonų žmonių tautos, 
gyvenančios tarp rusų ir lenkų, nusistatymas daug nusvers 
ateity. Todel Maskva stengiasi šiuo metu palaikyti gudų tau- 
tinius troškimus, yra sudariusi ir remia sovietinę Gudijos 
respubliką su natūraliniu gudų žemių centru—Minsku. Ži- 
noma, toji respublika nėra visai nepriklausoma, yra faktiškai 
Rusijos protektorate, vis delto ji duoda gudų tautai gali- 
mumų ugdyti savo tautines kultūrines pajėgas, kurios, be 
abejo, padės jai visai išsivaduoti iš svetimos globos. 

Visa tai rodo, kad pabudusi ir pradėjusi susiprasti gudų 
tauta yra toks svarbus veiksnys ateities istorijai, su kuriuo 
net labai didžiulė, keleriopai didesnė už Lenkiją, Rusija pri- 
versta yra skaitytis. Delto mums pravartu arčiau pažinti 
gudų tautą, jos tautines ir ypač valstybines aspiracijas. 

Neginčijamas yra faktas, kad Lenkijos okupuotuose 
Lietuvos Rytuose pagrindinę gyventojų masę sudaro lietuviai 
ir gudai. Kai kuriose krašto vietose jie yra vieni nuo kitų 
visiškai atskirti, o kitose vietose — susimaišę įvairiu san- 
tykiu. Bendrai, galima pasakyti, kad pačioje Vilniaus teri- 
torijoje, keliolika kilometrų šiaurėn nuo Vilniaus, vakaruose 
ir pietuose griežtai vyrauja gyventojai, kalbą lietuviškai, o 
rytuose gudiškai, bet ir tai dar artimiausiose Vilniaus apy- 
linkėse gyventojai, kaip jau buvo minima, gerokai aplenkinti. 
Toliau į rytus ir pietryčius, apie Lietuvos valstybinę sieną 
su Rusija (1920 metų liepos mėn. 12 dienos siena) vyrauja 
gudiškasis gaivalas (šiaurėje ligi pat tos sienos prieina grynai 
lietuviška teritorija). Bendrai, Lietuvos Rytai tautybių atžvilgiu 
yra gana mišrus kraštas, kur nė viena tauta nesudaro abso- 
liutinės daugumos. Tuo pasiremdama, kaip matėme, ir 

Lenkija savinasi tą kraštą, nors ji mažiau už kitus turi tam 
teisių: 

Bet turime atvirai faktams į akis pažiūrėti: ir gudų 
tarpe yra norinčių, kad Vilnius priklausytų Gudijai. Netu- 
rime tuo labai stebėtis. Vilnius, kaip matėme, savaime 
sudaro didelę materialinę ir ypač kultūrinę istorinę bran- 
gybę, nuo kurios neatsisakytų, tur būt, .nė „viena artimes- 
niųjų valstybių, nors visų daugiausia svarbos jis turi Lietuvai. 

' Tačiau rimtesnieji gudai gerai supranta, jog tas faktas, 
kad dalis krašto gyventojų tolimesnėse ar artimesnėse Vil-- 
niaus apylinkėse į rytus kalba gudiškai, negali nusverti 
tvirtų Lietuvos teisių į tą jos amžiną sostinę. Todel dau- 
guma gudų veikėjų ir organizacijų savo pareiškimais, 
rezoliucijomis, pagaliau buvusi tautinės Gudų respublikos. 
vyriausybė savo deklaracijomis ir laisvai be kokios prie- 
vartos sudarytomis su Lietuva sutartimis nesvyruodama 
pripažino Vilnių Lietuvai, o sovietinė Gudų respublika taip. 
pat akceptavo Lietuvos sutartį su Rusija, pasirašytą 1920 m. 
liepos mėn. 12 d. ir nustatančią Lietuvos sienas šimtą su 
viršum kilometrų į rytus nuo Vilniaus. Gudai gerai supranta, 
jog išvesti valstybės sienos pasiremiant vien tik tautybiniu 
dėsniu kartais yra visai negalima, ir esti būtinos pataisos, 
paremtos ekonominiais, geografiniais ir politiniais sumetimais. 
Todel jie nieko baisaus nemato, jei gudų gyventojų didesnei 
ar mažesnei grupei teks likti Lietuvos sienose, kai susidarys. 
visai nepriklausoma Gudų valstybė. Gudai tik reikalauja, 
kad Lietuva garantuotų gudų tautybės piliečiams visišką. 
laisvę vartoti savo kalbą, saugoti ir ugdyti savo tautinę 
kultūrą per mokyklas, bažnyčias ir per kitas atatinkamas. 
viešojo pobūdžio institucijas. 

Su tais visai teisingais gudų reikalavimais Lietuva vi- 
sada sutiko ir sutiks, kaip rodo ir Lietuvos steigiamojo. 
seimo priimtoji 1921 m. gruodžio mėn. 17 dieną dekla- 
racija apie Vilniaus kraštui garantuojamas teises. Delto. 
drąsiai galime sakyti, kad tarp gudų ir lietuvių tautos ir“ 
ateity nėra pagrindo bijoti didelių ginčų, kurie šias tautas: 
sukiršintų vieną su kita. Savaime suprantama, kad vis. 

delto mums ir tuo atžvilgiu reikia vieniems antrus gerai 
pažinti, informuoti, kad visiškai nenutoltume. 

Visiškai kitoki yra gudų santykiai su Lenkija ir lenkais. 
Kaip ir pas mus, Gudijoje senieji bajorai yra labai sulen- 
kėję. Išskyrus ne taip senai įsigyvenusius ten rusus žem- 
valdžius, dvarininkų dauguma laiko save lenkais. Tad gudų 
kraštų bajorus skyrė nuo liaudies ne tik skirtingi socialiniai 
interesai, bet ir tautybė bei tikyba. Lenkiškieji bajorai buvo 
gudams dar svetimesni, nekaip mūsiškiai mums. Šimtus 
metų gilinosi tas skirtumas ir kai dabar gudų liaudis tau- 
tiškai ir sociališkai susiprato, tarp tų dviejų visuomeninių 
sluoksnių atsivėrė bedugnė. Kuomet apėmė gudus bolše- 
vizmo karštis, lenkiškieji bajorai liko kaip šluote nušluoti. 
Gudijos daly, susispietusioje dabar aplink Minską, bajorų 
vaidmuo, žinoma, jau visiškai baigtas. Lenkų gi okupuotoje 
(Gudijos daly bajorai grįžo savo vietosna ir lenkų kariuomenės 
ir žandarmerijos padedami, žiauriomis priemonėmis atsiėmė 
savo dvarus iš gudų sodiečių ir uždėjo jiems, be sunkaus 
moralinio jungo, begalines materialines sunkybes. Tai be 
galo sukiršino gudų liaudį ir ji pradėjo žūtbūtinę kovą su 
visa, kas tik yra lenkiška. 

Lenkija, ne visai nusikračiusi blogomis bajoriškomis tradi- 
cijomis, pratusi buvo žiūrėti kaip į savo nuosavybę į tuos kraš- 
tus, kur tik bajorai buvo lenkiški arba sulenkėję, kaip štai Lie- 
tuva, Gudija, Ukraina, ir ėmė dabar tuos kraštus savintis. 
Tai atsistojo skersai kelią sąmoningam tų kraštų ėjiniui 
prie visiškos nepriklausomybės, tad šiuo atveju Lenkijos 
imperializmas, paremtas Gudų žemės bajorų lenkiškumu, 
sukėlė prieš save visus susipratusius gudus ir jie pradėjo 
organizuotis tinkamam atsispyrimui. Lenkai pasiryžo neišsi- 
žadėti savo pozicijų, bet toliau jas stiprina, visokeriopai pa- 
laiko vienintelę savo atramą Gudijoje — lenkiškuosius ba- 
jorus. Lenkiškam gaivalui sutvirtinti, Lenkija dalina gudų 
žemes kolonistams, atgabentiems iš Lenkijos, visus valdi- 
ninkus ir kitokius tarnautojus bei darbininkus gabena gudų 
žemėn iš Lenkijos, o gudus beveik badu marina ir verčia 
emigruoti iš savo krašto. Kad gudai negalėtų tautiškai visai 

susiprasti, neleidžiama jiems steigti gudiškų mokyklų, už- 
daromos anksčiau atidarytosios, likviduojamos visuomeni- 
nės organizacijos, terorizuojami visuomenės veikėjai, kalė- 
jimuosna sodinami be jokio teismo, iš krašto tremiami 
ir t. t. Tai lenkai daro prisidengę kova su komunizmu, nors 
jų valdžia gerai žino, kad visas gudų judėjimas yra griežtai 
tautinis, ne komunistinis. 

Kas nešališkai moka prisižiūrėti tautų atgijimui, be 
abejo, pasakytų, kad Lenkijai nepavyks užgniaužti tautinis 
gudų judėjimas, atvirkščiai, tik labiau jį sukurstys, Gudai 
veikėjai tai gerai supranta ir drąsiai žiūri ateitin. Tačiau jie 
negali pakęsti visų vartojamų jų tautai žiaurumų ir del to 
stojo žūtbūtinėn kovon su Lenkija. Be to, visiškai ramūs 
būdami del savo tautiečių pravoslavų, gudų veikėjai yra 
rimtai susirūpinę gudais katalikais, kurių lenkų okupacijoje 
bus, rodos, apie pusantro milijono žmonių. Jie yra atsi- 
dūrę tautiškumo atžvilgiu dideliame pavojuje, nes Lenkija, 
be valstybinio aparato, visu griežtumu vartoja ir katalikų 
bažnyčios autoritetą tiems gudams sulenkinti. 

Visa tai sudaro tokias sąlygas Lenkijos okupuotoje 
Gudijos daly, kad gudai priversti yra nepaliaujamai, be 
atvangos, kovoti prieš Lenkiją. Ir toji kova amžinai verda 
ir virs tolei, kol Lenkija valdys gudų žemes. Ji ne tik ne- 
silpnėja ir nekultūrėja, bet eina vis žiauryn. Nesenai vienas 
įžymiausių gudų veikėjų, labai ramaus būdo, dideliai kultū- 
ringas žmogus yra pasakęs šios knygos autoriui: „Ko tie 
Vilniaus krašto vietiniai ir atkeliavę lenkai bijo Lietuvos: 
juk jie gerai žino, kad atėję Vilniun lietuviai nieko bloga 
jiems nepadarys. Tegul jie geriau prašo Dievo, kad kaip 
tik lietuviai pirmieji ateitų Vilniun, kai išmuš valanda jam 
atatrūkti nuo Lenkijos; nes jeigu ateis gudai pirmieji, tai 


„ žinokit, nepaliks nė vieno gyvo žmogaus, kurs save vadina 


lenku arba lenkiškai kalba“... Šiurpas ėmė girdint iš inteli- 
gento žmogaus tokius žodžius... 

Toki yra gudų santykiai su lenkais ir su lietuviais. Iš 
to, kas pasakyta, tarytum turėtų būti aišku, kad gudai yra 
labai rimtas faktorius mūsų kovoje del Vilniaus ir tinkamu 

momentu gali suvaidinti labai svarbų vaidmenį. Tai turi 
suteikti mums daugiau. vilties, bet deda ir pareigų apie ku- 
rias bus toliau kalbama. 

Be ukrainiečių ir gudų kraštų, Lenkija yra prisigraibs- 
čiusi nemaža žemių, lietuvių ir vokiečių apgyventų. 
Jei šių dviejų tautų ne tiek daug pavergta, kiek pirmųjų, 
vis delto jos yra Lenkijai itin nemalonios, kaip turinčios 
stiprią moralinę paramą už dirbtinių sienų. Tai verčia 
Lenkijos valdžią labai nerimauti ir labai stengtis įrodyti 
pasauliui, jog tų tautinių mažumų kaip ir nesą lenkų val- 
domoj teritorijoj. Tuo tikslu visaip persekiojamos tų tauty- 
bių mokyklos, labdaringosios ir švietimo draugijos ir šiaip 
visokios visuomeninės organizacijos. Visuomenės veikėjai te- 
rorizuojami, sodinami kalėjimuosna, iš savo krašto tremiami. 
Visur ieškoma „svetimos valstybės“ įtakos, paramos. Jei to 
negalima padaryti, tai paskelbiama, kad suimtieji yra bolše- 
vikai arba turėję santykių su jais, ir dalykas baigtas. Taip 
antai, suėmę Vilniuje savu laiku ramų kultūros veikėją, 
dabartinį prof. Mykolą Biržišką ir kelioliką kitų lietuvių inte- 
ligentų ir neradę kuo juos apkaltinti, lenkai paskelbė Vil- 
niaus laikraščiuose, kad M. Biržiška ir kiti esą turėję san- 
tykių su Minsko gudais—komunistais ir su jais tarėsi orga- 
nizuoti sukilimą Vilniaus krašte. Tuo pasiteisindama Len- 
kijos valdžia ištrėmė tuomet (1922 m. vasario mėn.) iš Vil- 
niaus krašto 33 lietuvius ir gudus ir neleido jiems ten grįžti. 
Lengva suprasti, kad okupuotieji lietuviai ir vokiečiai negali 
tikėtis ramaus rytojaus, kol Lenkija laikys okupavusi jų 
kraštus, ir todel trokšta susijungti kiekviena su visa savo 
tauta ir valstybe. 

Suglaudus visa, tenka pasakyti, kad Lenkijos pavergto- 
sios ir sukiršintos tautos tik apie tai ir svajoja, kad atskiltų 
nuo Lenkijos ir sudarytų atskiras nepriklausomas valstybes 
arba susidėtų su joms giminingomis valstybėmis. Žinoma, 
suminėtos pavergtosios tautos nepradės atviros kovos su 
lenkais del to, kad atiduotų Vilnių Lietuvai. To negalim 
laukti ir nebus. Bet tų tautų yra bendras interesas—apkar- 
pyti Lenkijai nepriklausančias jai svetimas žemes ir patiems 

išsivaduoti iš žiauraus nepakenčiamo jungo. Tokiomis sąly- 
gomis lenkų politika, be abejo, iššauks čia viename, čia ant- 
rame jos okupuotame krašte atvirą sukilimą, kuris lengvai 
apims ir kitas pagrobtąsias šalis. Tai gali atsitikti visai 
nelauktai, kiekvienu momentu, ir tuomet gali visai ūmai 
ateiti ir Vilniaus klausimo sprendimas. 

Rimtą veiksnį mūsų sostinės likimo sprendimui sudaro 
Vilniaus krašto gyventojų nusistatymas. 

Lenkija išplėšė Vilnių Lietuvai apgaulingu būdu, pa- 
skelbusi savo kariuomenės dalį, kuriai buvo įsakyta iš pa- 


„salų pulti Vilnius, maištininke. Tą įsakymą davė Želigovskiui 


Lenkijos tuometinis galva ir kariuomenės vadas Pilsudskis. 
"Tai buvo mums gerai žinoma iš pat pradžios, o vėliau pats 
Pilsudskis viešai Vilniuje tuo gyrėsi. Tad neabejojamas yra 
dalykas, kad tai buvo Lenkijos darbas, už kurį Vilniaus krašto 
gyventojai nė kiek neatsako. + 

Tačiau Lenkijai: svarbu buvo nuduoti vietinių gyventojų 
valia. Ji žinojo, kad su didžiulio krašto ir miesto gyventojų 
nusistatymu reikia labai ir labai skaitytis, o ir pasaulio 
nuomonė visą laiką liks neprielanki Lenkijai, jei ji laikys 
kraštą savo rankose prieš jo gyventojų nusistatymą. Todel 
iš pat pradžios jau buvo paskelbta, esą Vilnių puolė kariuo- 
menės dalys, susidedančios iš vietinių gyventojų, kurie tuo 
būdu jau esą pareiškę savo valią. Vis delto Lenkija nedrįso 
išsyk tą kraštą prisijungti. Buvo paskelbta kaip ir 
nepriklausoma valstybė „Viduriniosios Lietuvos“ vardu, va- 
dinasi, ir tuo buvo pripažinta, kad kraštas tikrai sudaro 
Lietuvos, o ne Lenkijos dalį. Vėliau, 1922 metais buvo su- 
rengtas apsisprendimo maskaradas: sušauktas Vilniuje vadi- 
namasis „Viduriniosios Lietuvos seimas“, kuris visų gyventojų 
vardu paskelbė esą Vilniaus kraštas savu noru susijungiąs 
su Lenkija. Šio „seimo“ rinkimuose nedalyvavo nei lietuviai, 
nei gudai nei susipratę žydai. Rinko tik tie, kurie laiko 
save lenkais, ir tie, kurie buvo įbauginti. Rinkimuose var- 
tota visokios suktybės: saviesiems leista balsuoti po kelis 
kartus, nepilnamečiams, kitų vardu bei įgaliojimais ir kitaip. 
Kai kur, matyti, be atodairos priberta dėžėsna kortelių, nes 

gauta nemažas skaičius balsų, nors vietinių gyventojų di- 
delė dauguma griežtai boikotavo neteisėtus, kariškosios 
okupacijos ir teroro sąlygomis klastojamus rinkimus. Su- 
klastojimo faktų okupacinė administracija negalėjo paslėpti, 
jais margavo ilgą laiką vilniškė nelenkiškoji spauda. 

Matome, koks tai buvo tas „Viduriniosios Lietuvos 
seimas“. Vis delto Lenkija visur rėmėsi to „seimo“ nu- 
tarimu, kaip gyventojų valios reiškimu. Jis buvo Lenkijos 
pakištas ir Ambasadorių Konierencijai, kuri 1923 m. kovo 
15 dieną nusprendė panaikinti neutralinę juostą ir pakeisti 
demarkacinę liniją tarp Nepriklausomos Lietuvos ir Lenkijos 
okupuotos jos srities laikinąja siena, lenkų laikoma tikrąja 
valstybine siena... Vadinasi, visokiais būdais stengtasi įtikinti 
visą pasaulį, kad tokia ešanti vietinių gyventojų valia ir noras. 

Tuo tarpu, kaip jau matėme, pagrindinė ir didžiausioji 
okupuoto krašto gyventojų dauguma, lietuviai ir gudai, 
tuomet buvo ir dabar yra griežčiausiai nusistatę prieš Len- 
kijos viešpatavimą aname krašte. Labai neigiamai nusistatę 
ir vietiniai žydai, nes, nekalbant jau apie neretai pasireiš- 
kiančius Lenkijoje antisemitiškus išsišokimus ir net žydų 
mušimus, vietinio ekonominio gyvenimo sąlygos pasidarė 
ypač jiems nepakenčiamos: pramonė sustojo, vietinė pre- 
kyba apmirė ir Varšavos konkurencijos pribaigta, ateities 
perspektyvos neaiškios, nes kraštas alinamas, o santykių 
pagerėjimo su Lietuva ir Rusija negalima tikėtis. 

Trumpai sakant, kaip ano garsiojo „seimo“ rinki- 
mų metu, taip ir dabar žymios gyventojų nelenkiš- 
kosios daugumos nusiteikimas Lenkijos atžvilgiu yra visiškai 
neigiamas. + . 

Bet ir vietinės lenkiškosios visuomenės nusiteikimas 
dabar yra visiškai kitas. 1920—1922 metais ji buvo Lenkijos 
liūliuojama ir masinama visokiais būdais. Ji buvo virtusi 
„valdančiąja“ visuomene, su jos valia labai skaitytasi. 
Vietiniai lenkiškieji inteligentai buvo įtraukti krašto valdymo 
ir administravimo darban, tad jautėsi gana gerai būdami 
privilegijuoti. Nepaprastai išpūstas administracinis aparatas 

atrodė, tarsi, koks: milžiniškas rezervuaras, iš kurio tie 
inteligentai amžinai sems sau peną. 

Bet laikai gana greitai pasikeitė. Kaip tik Lenkija gavo 
iš paminėto lenkiškojo „seimo“ Vilniaus krašto prijungimo“ 
pripažinimą, atkrito jai reikalas skaitytis su vietine ir len- 
kiškąja visuomene. Antra vertus, noras kiek tik galima ir 
kur tik galima tvirtinti lenkiškąjį gaivalą Vilniaus krašte 
verčia Lenkiją stumti antron eilėn vietinius lenkus, 0 jų 
vieton visur sodinti tikruosius lenkus, atgabentus iš Varšavos, 
Galicijos, Poznaniaus. To vaisiai: vietiniai lenkai inteli- 
gentai pasijuto esą apvilti, nuskriausti, šonan nustumti. 
Lenkai miestelėnai lygiai su kitais miestų gyventojais pajuto 
ir kenčia didelį vargą, pareinantį nuo nenormalaus krašto 
politinio padėjimo: Ir lenkiškai kalbą valstiečiai priversti 
vilkti sunkią didžiausių mokesčių ir ekonominio gyvenimo 
apmirimo naštą.  Uždarbių trūkumas neduoda sodžiaus 
gyventojų pertekliui įsitaisyti be žemės ūkio. Laisvesnių 
žemių dalinimas atgabentiems iš Lenkijos kolonistams 
nediūoda vietiniams valstiečiams vilties pagerinti savo būvį 
žemės reformos keliu. Tad ir tuose žmonėse, kad ir len- 
kiškai kalbančiuose, susikaupė didelis nusivylimo ir nepasi- 
tenkinimo jausmas, kurio nieku būdu negali atsverti nerealios 
privilegijos, kurios jiems teikiamos kalbos vartojimo atžvilgiu 
kitaip kalbančiųjų gyventojų tarpe. Nepasitenkinimas ir 
tuose žmonėse auga drauge su lūkesčiu, kad pagaliau ateis 
Lietuva ir įstums ekonominį krašto gyvenimą į normalias 
vėžes, kaip tai yra atsitikę Nepriklausomoje Lietuvoje, apie 
kurią vietiniai žmonės su dideliu smalsumu gėrėdamiesi 
pasakoja. j 

Bendrai, tenka pasakyti, kad daugumos Vilniaus krašto 
gyventojų noras susijungti su . Nepriklausomąja Lietuva ne 
tik nėra sumažėjęs Lenkijos okupacijoje, bet žymiai sustip- 
rėjęs. O ir lenkiškai kalbančiųjų, sudarančių "tame krašte 
mažumą, nusiteikimas Lietuvos link auksčiau kalbamų prie- 
žasčių dėka pasidarė kur kas prielankesnis. Todel drąsiai 
galime sakyti, kad atėjus tinkamai valandai, kai kraštas 
galės laisviau pareikšti savo valią, jis nesvyruodamas susijungs 

su dabartine Nepriklausomąja Lietuva vienan kūnan. Tik 
neturime sėdėti sudėję rankas ir pasyviškai laukti tos laimingos 
valandos: turime daryti visa, kad ilgokai okupuojamų Lietuvos 
Rytų gyventojai nepasijustų svetimi mums ir Lietuvos vals- 
tybei. Kaip to pasiekti, bus kalbama kiek vėliau. 

Skaitydami veiksnius, galinčius turėti įtakos Vilniaus 
klausimui išspręsti, paminėjome mūsų artimuosius suin- 
teresuotus tuo reikalu kaimynus. Turėjome 
galvoje Rusiją ir Vokietiją, tad norėtume paliesti ir 
jų vaidmenį mūsų byloje su Lenkija. 

Amžių eigoje Rusijos ir Lenkijos kivirčai ėjo vis smarkyn 
ir smarkyn. Priežasčių tam niekuomet nestigo. Viena svar- 
biausių gal buvo ta, kad kiekviena tų slaviškųjų valstybių 
norėjo pasavinti  vadovaujamąjį vaidmenį rytų slavėnų 
tarpe. Ir Rusija ir Lenkija, siekdamos to vyriausio tikslo, 
dėjosi esančios gynėjos ir globėjos gyvenusio tarp tų vals- 
tybių branduolių neganėtinai apsisprendusio tautiškai ir nesu- 
siorganizavusio valstybiškai slaviškojo gaivalo—gudų ir ukrai- 
niečių. Vienai pavykdavo pavergti tuos kraštus kita tuojau 
skubėdavo „vaduoti“, o iš tikrųjų paskiau savo valstybėje 
dar sunkesnėn vergovėn juos įstumdavo. Kovos tęsėsi 
amžiais, dažnai įgydamos žiauriausių formų, ir buvo pada- 
riusios tai, kad Lenkija ne tik buvo nustojusi gudiškųjų ir 
ukrainiškųjų kraštų, bet daugiau kaip šimtą metų jos vals- 
tybės branduolys buvo Rusijos pagrobtas, o kiti grynai 
lenkiški kraštai, Rusijai pritariant ir padedant, buvo prievarta 
atiduoti Vokietijai ir Austrijai. Labai natūralu, kad visos 
tos priežastys sukaupė lenkų ir rusų tautose tiek neapy- 
kantos viena kitai, kad apie jų gerą draugišką sugyvenimą 
negali būti nė kalbos. 

Prieš kelioliką metų Lenkija turėjo visai teisingų prie- 
žasčių neapkęsti Rusijos kaip grobikės, žiaurią leteną uždė- 
jusios ant Lenkijos laisvės ir nepriklausomybės ir purvina. 
ranka naikinusios visa, kas tik buvo lenkų tautai brangiausia, 
švenčiausia. Ir lenkai neapkentė rusų taip, kaip tik gali 
tauta tautos neapkęsti. Rusai, žinoma, stengėsi skolingi už 
tai lenkams nepasilikti. 

Dabar vaidmenys žymiai pasikeitė. Pasaulinio karo 
pabaigoje Lenkija ne tik atgavo savo nepriklausomybę, bet 
pasinaudodama Rusijos nusilpimu del vidujinių jos kovų, 
pritariama Vakarų Europos valstybių, ypač Prancūzijos, 
prisigrobstė daug slaviškų, nesuskubusių valstybiškai susior- 
ganizuoti kraštų, kuriuos Rusija norėtų ir (jei jau kalbėti 
apie bent kokius pagrindus tokioms pretenzijoms) daugiau 
nė Lenkija turėtų pagrindo laikyti savaisiais. Rusija priversta 
buvo pasirašyti Rygos traktatą, formališkai pripažinusį 
pagrobimą, bet su pagieža laukia progos, kad visa tai su 
kaupu galėtų atsiimti iš Lenkijos. Be labai natūralaus noro 
atgauti kraštus, kuriuos ji laiko savais ir tikisi paversti visai 
rusiškais, Rusija. vykdo čia nuo amžių besireiškiantį jos 
instinktą pasistūmėti kiek tik galima į vakarus. Visa tai 
sudaro, kad kiekvienas rusas, ar jis bus „baltas“ ar „rau- 
donas“ ar dar kaip kitaip nudažytas, neapkenčia Lenkijos 
ir laiko savo tautinės ir valstybinės garbės pagrindiniu 
dalyku —atkeršyti Lenkijai ir priversti ją išsižadėti pagrob- 
tųjų žemių. Karas su Lenkija būtų Rusijoje labai populiarus 
ir, dalykų žinovų nuomone, sutrauktų daugumą rusiškos 
prieškomunistiškos emigracijos net po raudonomisvėliavomis, 
kad tik prieš Lenkiją. Jei tas karas lig šiol nėra kilęs, tai 
tik del to, kad Rusija dar ne visai atsigavo nuo vidujinių 
kovų ir jaučiasi šiandien per silpna kovoti su Lenkija, 
nes žino, kad už šios pečių tuo tarpu gali atsistoti Vakarų 
Europos didelės valstybės. 

Karo dar nėra, bet jam pasiruošimai labai įtemptai 
daromi militarinėje srity, tarptautinėje ir vidujinėje politikoje: 
ne veltui Rusija daro gana rizikingus jos vieningumui 
žingsnius, kaip štai Gudijos ir Ukrainos respublikų įkūrimas 
ir jungiamas su tuo gudų ir ukrainiečių tautinės sąmonės 
kėlimas, kad ir po raudonojo internacionalo skraiste. Tos 
respublikos kiekvienu momentu gali gauti geros progos 
užstoti Lenkijos skriaudžiamus gudus ir ukrainiečius, ir 
"pasaulis jas del to pateisins, o visa Rusija jas tuojau parems. 


Esant tokiems santykiams Rusija negali ramiai žiūrėti 
į Vilniaus krašto okupaciją, su kuria yra susijęs Lenkijos 

siekimas vedžioti pavadžiu visas Pabaltijo mažesnes vals- 
tybes ir jomis Rusijai grasyti. Rusija visuomet velys, kad 
jeigu jau ji pati negali vėl pasavinti Vilniaus, tai kad geriau 
Jis priklausytų nedidelei ramiai valstybėi Lietuvai, nekaip 
amžinam Rusijos priešui, neramiai imperialistiškai Lenkijai. 
Tokių pavyzdžių turime ir iš labai netolimos praeities 
paimsime kad ir šį. Galingajai Vokietijai labai užstojo kelią 
į jūres nedidelės silpnos pakraštinės valstybės— Olandija ir 
Belgija. Tačiau, bijodama didelių tarptautinių komplikacijų, 
Vokietija ir didžiojo karo metu gerbė neutralios Olandijos 
neliečiamybę, bet jau prieš karą negalėjo ramiai žiūrėti I 
tai, kad Belgija buvo labai artima Prancūzijai. Ir jei, pavyz- 
džiui, tarp Belgijos ir Olandijos iškiltų ginčas, kuriai, būtent, 
turėtų priklausyti Antverpenas ar kitas koks svarbus miestas 
iš anksto galima pasakyti, jog Vokietija visomis keturiomis 
paremtų Olandiją. 

Ne kitokiais sumetimais Rusija ne kartą yra dariusi 
pareiškimus, kad ji pripažįsta Vilnių Lietuvai, bet ne Lenkijai, 
ir taip daug svarbos dėjo nepuolimo sutarčiai su Lietuva. 
Mes neturime pagrindo abejoti del Rusijos nuoširdumo šiuo 
atveju. Ir kai Lenkija buvo perdaug pradėjusi kardu barš- 
kinti prieš Lietuvą, Rusija gana nedviprasmiškai rengėsi 
užstoti Lietuvą: tai būtų gera proga atkeršyti Lenkijai, 
atsiimti jos pagrobtąsias žemes ir drauge su tuo viso pa- 
saulio akyse įgyti silpnesniųjų gynėjos vardą, 0 tai būtų 
Rusijai labai didelis moralinis pliusas. . 

Mums yra. aišku, kodel Lenkija kaip tik dabar, kol 
Rusija neatsigavusi ir nedalyvauja Tautų Sąjungoje, sukruto 
kuo greičiausiai „baigti“ Vilniaus bylą, t. y., priversti Lie- 
tuvą pripažinti padaryto smurto rezultatus ir atsisakyti nuo 
savo senosios sostinės: ji gerai supranta, kad kai Rusija 
sustiprės ir sutvarkys savo tarptautinius santykius, ji tars 
Tautų Sąjungoje ir visur kitur savo galingą žodį Lenkijos 
nenaudai, 0 jei žodžio nepakaks, padės ant svarstyklių ir 
savo sunkų kardą. 


Nesame vaikai, kad nesuprastumėme, sub toks sunkus 
kardas gali Vilnių nusverti ir ne mūsų pusėn... "Manome, 

kad ir Lenkija tai supranta ir pavojui užėjus velys, kad 
mes atsiimtumėm Vilnių,negu kad jis tektų Rusijai. Kaip 
jau sakyta, taip ir buvo 1920 metų liepos mėnesį, kai Len- 
kija, matydama neišvengiamą ;pavojų Vilniui, pasiūlė jį Lie- 
tuvai užimti. Gaila tiktai, kad padaryta tai buvo per vėlai 
ir kad Lenkijos interesams pasitaisius, ji neištesėjo to savo 
nusistatymo ir net savo iškilmingai pasirašytą Suvalkuose 
sutartį su Lietuva brutališkai sulaužė. 

Negalima aplenkti nepaminėjus dar vieno galingo Len- 
kijos ir Lietuvos kaimyno, kuris kad ir nesiekdamas ne- 
tarpiškai ir gal nemanydamas net ateity siekti Vilniaus, 
tačiau gali turėti ir, matyt, turi didelių kombinacijų, surištų 
su Lietuvos Rytų klausimu. 

Kalbame apie Vokietiją. o 

Vokietija, nugalėjusi 1871 m. Prancūziją, buvo tapusi 
galingiausia vakarinės ir centrinės Europos valstybe, sie- 
kusia paveržti iš Anglijos jos vadovaujamą pasaulio vaidmenį. 

Eiti prie to Vokietija manė per Rytus ir todel buvo 
išplėtusi ta linkme nepaprastai energišką veikimą „Drang 
nach Osten“ šūkiu. 

Su tais politiškais Vokietijos siekimais žingsnis žingsnin, 
0 gal net ir prieky jų, ėjo jos ekonomiškieji interesai. 

Vokiečių tautos sumanumas, taupumas ir nepaprastai 
pakilusi energija labai aukštai iškėlė Vokietijos pramonę 
ir prekybą. Vokietija, laimėjusi 1871 m. karą su Prancū- 
zija, be milžiniškos kontribucijos, pasiėmė iš Prancūzijos 
didžiules, turtingas geležimi ir anglimi provincijas Elzasą ir 
Lotaringiją. Iš čia ji turėjo progos nepaprastai išplėsti 
savo pramonę, pradėjusią tiekti vertybių kur kas daugiau, 
nekaip valstybė galėjo suvartoti namie. Ieškodama savo 
vis didėjančiam gaminių kiekiui naujų pardavimo rinkų, 
Vokietija susidūrė su atsparumu ir konkurencija ekono- 
miškai. labai galingų kraštų: Anglijos, Prancūzijos ir kitų 
'pramoningų valstybių. Kovodama su jomis, Vokietija drauge 
su tuo labiau akis nukreipė į Rytus, kur pramonė buvo 
„abai mažai išsiplėtojusi ir konkurencija su kitomis valsty- 
-bėmis buvo jai lengvesnė del jos patogesnės geogratiškos 

padėties. Del to jos „Drang nach Osten“ įgijo tiesiog gai- 
vališko pobūdžio. | 

Pralaimėtas didysis karas suardė Vokietijos didžiuosius 
sumanymus. Tačiau Vokietija nenusiminė ir, matyt, galu- 
tinai neatsisakė nuo savo didelių siekimų. Savo energijos 
ir disciplinos dėka vokiečių tauta atsigavo po gauto baisaus 
smūgio ir ištikusio po to vidujinio krizio ir, ekonomiškai 
sustiprėjusi, vėl atgauna savo pozicijas tarptautinėje eko- 
nomikoje. Jos pramonėje pastebimas vėl didelis gyvumas, 
nedarbas žingsnis po žingsnio mažėja ir dabar yra ma- 
žesnis, nekaip dvigubai laimėjusioje karą Anglijoje. Tokio- 
mis sąlygomis Vokietijos akys vėl nukrypsta į Rytus, kur 
atsidaro gal netolimoje ateity plačiausios pardavimo rinkos. 
Kai vis dar milžiniška, iš prigimties turtinga Rusija šiek 
tiek susitvarkys ekonomiškai, ji ilgą laiką bus labai reika- 
linga didelio pramonės gaminių įvežimo, nes sparčiai pra- 
dėjusi augti prieš karą, bet dar nesustiprėjusi jos pramonė 
naminio karo metu labai nukentėjo, galima sakyti, visiškai 
susmuko. Rusijos rinkų atgavimas Vokietijai turi. dideliau- 
sios svarbos, delto ji deda visas pastangas su Rusija, vis tiek 
kokia ji būtų savo vidaus tvarkos atžvilgiu, palaikyti kuo 
geriausius santykius. 

Visais tais sumetimais Vokietija norėtų tiesiog susi- 
siekti su Rusija ir, be abejo, mielai matytų Lietuvos ir Len- 
kijos valstybes nušluotas nuo žemės paviršiaus net ir tuo- 
met, jei šios tiesiog ir neužgautų josios tautinės savimylos 
ir valstybinių ekonominių interesų, kas dabar faktiškai yra 
įvykę sąryšy su sudarymu vadinamojo Lenkų koridorio, 
išvesto per žemes, vokiečių laikomas vokiškomis. Tačiau, 
kadangi šių valstybių buvimas yra pasidaręs Europoje po- 
litinės pusiausvyros ir taikos būtinoji sąlyga, Vokietija, lygiai 
kaip ir Rusija, neišdrįstų lengva širdimi pakelti rankos nei 
prieš Lenkiją nei prieš Lietuvą. Vis delto Vokietija visuo- 
met velys, kad jos susisiekimas su Rusija nepareitų vien 
nuo imperialistiškosios Lenkijos, siekiančios visur pakenkti 
jai ir Rusijai, bet kad jos galėtų susisiekti per neutralią, 
jokių imperialistiškų tikslų nesiekiančią, iš prigimties tai- 

kingą Lietuvos valstybę*). O tai gali įvykti tik tada, kai 
Vilnius ir visa dabar okupuotoji Lietuva susijungs vienon 
nepriklausomon valstybėu. 

Vokietijai, žinoma, nėra paslaptis tie dideli Lenkijos 
planai, kuriuos ji riša su Vilniaus laikymu savo valdžioje: 
Lietuvos pagrobimas ir po to Rytprūsių likvidavimas. Šiai 
lenkų svajonei įsikūnijus, Vokietija ne tik netektų savo ne- 
mažos provincijos (apie 1!/2 milijono gyventojų), bet būtų 
priversta atsisakyti nuo savo didelių siekimų ir vilties Rytų 
atžvilgiu. Žinoma, nestinga Vokietijai priešų, kurie mielu 
noru paremtų ir dabar remia tokius Lenkijos apetitus, vis 
delto jie gerai supranta, kad tokių planų įvykdymas vėl 
sukeltų pasaulinį karą, nes Vokietija čia visą savo likimą 
padėtų ant istorijos svarstyklių. Kad tai neatsitiktų, Vokie- 
čių tauta visuomet parems mūsų teisingus reikalavimus 
Vilniaus atžvilgiu, 0 su jos vėl sustiprėjusiu balsu ima da- 
bar labai ir labai skaitytis visos pasaulio valstybės. 

Tiesa, kartas nuo karto pasigirsta užsienio spaudoje 
balsų, esą kai kas siūlo Vokietijai sutikti, kad Lenkija oku- 
puotų Lietuvą, o už tai žadama grąžinti vokiečiams lenkų 
koridorį su Dancigo miestu. Tačiau Vokietija nėra linkusi 
tokiai kombinacijai, nes ji moka atsisakyti nuo tam tikrų 
mažų šios dienos laimėjimų vardan didelių ateities interesų. 
Sutikdama, kad jos susisiekimas su Rusija ir bendrai su 
Rytais pareitų vien nuo Lenkijos malonės, Vokietija išsta- 
tytų dideliausiam pavojui visą savo ekonominę ateitį. Aišku 
todel, kad niekas nepajėgs sugundyti Vokietijos tokiems su- 
manymams pritarti, ypač kai visi vokiečiai yra giliausiai 
įsitikinę, jog Dancigo koridoris vis delto jiems grįš, o tik 
turės būti garantuotas lenkams tranzitinis susisiekimas su 
Baltijos jūrėmis per Dancigą. To nė patys vokiečiai nesi- 
purto, nes jiems iš tranzito gali būti tik naudos. 


*) Tą Vokietijos ir Rusijos nusistatymą gerai formulavo šiomis 
dienomis (1928 m. rugp. mėn. 26 d.) vienas didelis vokiečių laikraštis 
sakydamas; „Vokietija ir Rusija niekuomet neleis, kad ant tilto, jun- 
giančio jas, jų susisiekimą kontroliuotų Lenkijos ginkluoti kareiviai“ 
(„Kėonigsb. Hartungsche Zeitung“), 

Žodžiu sakant, Vokietija kaip vienas veiksnių Vilniaus 
byloje yra ir bus visuomet prielankesnė mums, nekaip Len- 
kijai, ir galutinai klausimą sprendžiant parems mus, o 
ne lenkus. 

„Lieka paskutinis, siais mums rūpimas veiksnys 
Vilniaus likimo klausime, būtent, mes patys, Lietuva. 

Būdama nedidelė valstybė Lietuva kai kam gali pasiro- 
dyti maža sveriančiu veiksniu (faktorium) byloje, kurion, 
kaip matome, subėga daugelio net labai galingų valstybių 
interesai. Tačiau Lietuvos svarumas čia yra labai didelis. 
- Tai rodo ir ligšiolinis didžiųjų valstybių elgesys mūsų by- 
loje su lenkais: galingos valstybės, kurios su didesnėmis ir 
stipresnėmis už Lietuvą valstybėmis nedarė ceremonijų, at- 
plėšė joms kolonijas, ištisas provincijas, kaip štai, pav., 
buvo padaryta su Vokietija, ir privertė nuskriaustąsias visa 
tai pripažinti ir respektuoti, Vilniaus byloje, kad ir kaip 
kartais norėdamos išspausti iš Lietuvos + Vilniaus atsižadė- 
jimą, vis delto ištisą eilę metų tenkinasi patarimais, įkalbi- 
nėjimais, morališku spaudimu. Net padarytasis 1923 metais 
Ambasadorių Konferencijos (Aukščiausios laimėjusių vals- 
tybių tarybos) nutarimas apie Vilniaus priskyrimą Lenkijai 
lig šiol nėra Lietuvos pripažintas ir tik visokiais būdais no- 
rima iš jos pripažinimas išgauti. 

„Priežastys tokio, palyginti, švelnaus pasaulio galiūnų 
elgesio su Lietuva glūdi jos moralinėje pajėgoje. 

Moralinė Lietuvos stiprybė paremta yra tomis švento- 
mis Lietuvos teisėmis į Vilnių, kurių niekas nepajėgia su- 
griauti. Kiekviena valstybė gerai supranta, jog tas miestas 
yra išaugęs iš Lietuvos kūno ir kraujo, jog yra tapęs jos 
valstybiniu, ekonominiu, dvasiniu ir tautiniu centru, nuo 
amžių rengtu viso krašto didėliausiomis pastangomis tam 
dideliam vaidmeniui. Visi gerai supranta ir tai, kad naujai 
atgijusi Lietuvos nepriklausomoji valstybė be Vilniaus ne- 
galėtų normališkai plėtotis, nes būtų visose savo gyvenimo 
srityse suvaržyta ir iš Lenkijos pusės amžinai pavojumi 
grumojama. Niekas negali paneigti, kad iš visų valstybių, 
tam tikrais atžvilgiais suinteresuotų . Vilniaus likimu, visų 

yra aišku, įog Lietuva faktiškai niekuomet nei ėš savo 
teisių, pranešančių bet kurios kitos valstybės teises į mūsų 
seną sostinę, kad del to negalima yra laukti tikrai gero 
kaimyniško Lietuvos sugyvenimo su Lenkija ir ta prasme— 
tvirtos taikos toje Europos vietoje, kur, kaip matėme, su- 
krauta labai daug sprogstamosios medžiagos, galinčios su- 
drebinti visą Europą. 


Kai kas gali paabejoti, ar moralinės vertybės ir šventos 
tautų bei valstybių teisės gali kiek sverti tarptautiniuose 
santykiuose ir kombinacijose, kur rodos vien ekonominiai 
ir politiniai galiūnų interesai sprendžiamąjį vaidmenį vaidina. 


Netolimos praeities faktai rodo, kad ir tarptautinėje 
politikoje su moralinėmis vertybėmis labai ir labai skaito- 
masi. Paimsime, kad ir visiems žinomą Belgijos pavyzdį. 
Pasiryžusi žaibo greitumu sutriuškinti Prancūziją, galingoji 
Vokietija didžiojo karo pradžioje sumindė kojomis šventas 
Belgijos teises ir puolė Prancūziją per Belgų teritoriją. 
Nurodyman, kad šios mažos valstybės neutralumas yra 
apsaugotas tarptautiniu ir Vokietijos pasirašytu traktatu, 
kaizeris Vilhelmas pasityčiodamas atsakė, jog toks traktatas 
yra jam tik popieriaus gabalėlis. Tačiau galingasis kaizeris 
labai greitai įsitikino, kad Belgijos skriauda atnešė skriau- 
dėjams skaudžiausią bausmę: Didžioji Britanija užstojo įžeistą 
Belgiją ir savo visą galybę padėjo ant karo svarstyklių, 
kurios gavo pasvirti ne Vokietijos pusėn. Žinoma, Anglija 
ir be to tur būt būtų stojusi karan, kad nusilpnintų savo 
pavojingiausią visais atžvilgiais konkurentą, tačiau kilnus 
silpnesnės valstybės teisių gynimo šūkis uždengė jos egois- 
tiškus siekimus ir nukreipė jos pusėn viso kultūringojo 
pasaulio simpatijas. Susidaręs pasauly labai neprielankus 
kaizeriškai Vokietijai ūpasš nedavė galimumo stoti Vokietijos 
pusėje nei Italijai nei Rumunijai, kurios buvo anksčiau 
susirišusios su Vokietija sutartimis ir privalėjo. stoti karan 
josios pusėje. 

Kai pajutusi baisų pavojų iš Anglijos pusės Vokietija 
pradėjo žiauriausią kovą ne tik su kariniu, bet ir su 
prekybiniu anglų laivynu ir ėmė be atodairos skandinti 
ir visus pasitaikančius jūroje laivus, palaikančius susisiekimą 
su Vokietijos priešais, Jungtinės Amerikos Valstybės pakėlė 
savo galingą balsą ir tarptautinės teisės bei žmoniškumo 
vardan paskelbė Vokietijai karą. Ir vėl tuo būdu dar viena 
galingiausių valstybių stojo karan moralinių vertybių ginti. 
Be abejo, ir čia materialistiškiausioji pasaulio valstybė susi- 
laukė geros progos sutriuškinti nepageidaujamą konkurentą 
pasaulio rinkoje ir politikoje ir tinkamai tą progą išnaudojo. 
Tačiau oficiališkai paskelbtos karan įsikišimo priežastys nu- 
kreipė pasaulio simpatijas Amerikos pusėn, o jos piliečiuose 
sukėlė entuziazmą ir pasiryžimą kovoti už teisę ir žmo- 
niškumą. 

Po tokių skaudžių jauniausios istorijos pamokymų 
nedaug tesiras norinčių laikyti tarptautinės garantijas ir 
sutartis popieriaus gabaiiukais, kuriuos galima koja sutrypti. 
Tiesa, atsirado Vilhelmo pėdais einančių: p. Pilsudskis pa- 
spyrė koja mūsų sutartį su Lenkija ir dabar nori to pėdsa- 
kus nutrinti... Bet, kaip anuo laiku be galo nuskriaustieji 
ir pavergtieji belgai, taip dabar mes, lietuviai, galime drąsiai 
žiūrėti ateitin: aukščiausias istorijos teisingumas, nubaudęs 
Vokietiją, neaplenks ir Lenkijos... 

Ne silpnesnė yra mūsų pozicija ir formalinės teisės 
atžvilgiu, ir štai del kurių priežasčių: 

1918 metų vasario mėnesio 16 dieną valstybės taryba 
paskelbė, jog yra atstatoma nepriklausoma suvereniška 
Lietuvos valstybė „su senąja sostine Vilniumi. Kitos valsty- 
bės netrukus pripažino Lietuvos valstybę, sukurtą anuo 
manifestu, vadinasi, tuo jos priėmė ir 16 vasario aktą, 
kitaip prieš pripažindamos Lietuvą, būtų pareikalavusios 
išbraukti tą paskelbimo vietą, kur kalbama apie Vilnių. 

Toliau. Prieš karą suvereniškoji mūsų krašto valdžia 
priklausė Rusijos imperijai, kurios teisių ir prievolių vie- 
nintelė paveldėtoja yra sovietinė Rusija. Ji 1920 m. liepos m. 
12 dieną laisva valia pasirašė su Lietuva sutartį, kuria išsiža- 

dėjo suvereniškų Rusijos teisių į Lietuvą ir pripažino jai 
Vilnių. Vėliau pasirašytąja Rygoje su Lenkija sutartimi, 
kaip jau sakyta, Rusija paliko Lenkijai ir Lietuvai geruoju 
susitarti del savitarpio sienų, vadinasi, ir del Vilniaus. Tąja 
sutartimi Lietuvos suvereniškoji teisė ir pripažinta jai teri- 
torija nė kiek neįžeidžiamos, nes ir savaime suprantama, jog 
atidavusi suverenišką teisę Lietuvai, Rusija tuo patim pripa- 
žino ir jos galią perduoti tą teisę ir bet kam kitam. 

Be to, Lietuva turi sutartį ir su pačia Lenkija, pasira- 
šytą 1920 m. spalių mėn. 7 dieną Suvalkuose ir palie- 
kančią Lietuvai Vilnių. Tiesa, toji sutartis rytojaus dieną 
buvo Lenkijos veidmainingai sulaužyta, tačiau formališkai 
ji ir dabar galioja, nes nėra i pakeista jokia kita Lietuvos 
sutartimi su Lenkija. 

Pagaliau, Lietuva nėra pasirašiusi nė vienos alis M 
sutarties, kur būtų išsižadėjusi tik jos vienos gautų iš Rusi- 
jos suvereniškų teisių į Vilniaus kraštą. 

-Kaip kiti skaitosi su mūsų pozicija, stipria moralės, 
teisės ir tarptautinių kombinacijų atžvilgiu, rodo ir sovie- 
tiškosios Rusijos elgesys. Ši valstybė, šiaip ne labai linkusi 
skaitytis su daugeliu tarptautinių - sutarčių, yra laisvu noru 
kelis kartus oficiališkai pareiškusi, jog ji respektuoja mūsų 
sutartį su jąja, pasirašytą 1920 m. liepos m. 12 dieną ir 
pripažįsta Vilnių mums. Ji gana aiškiai davė Lenkijai su- 
prasti, kad jei ši pasikėsintų ant Lietuvos nepriklausomybės, 
gautų susidurti su Rusija. Neabejojame, kad tai nėra tušti 
žodžiai: Rusija noriai parems juos ir įtikinančiais veiksmais... 
Galima lengvai išpranašauti, kad jeigu Rusija stotų karan 
su Lenkija šiai puolus Lietuvą, kultūringojo pasaulio 
simpatijos labai pakryptų Rusijos pusėn. Maža to, Lenkijos 
globėjos vargiai ar galėtų suteikti jai bent kokią militarišką 
pagalbą, nes kiekviena jų susilauktų iš savo visuomenės 
kairesniojo sparno griežčiausio organizuoto pasipriešinimo 
pagalbai imperialistiškajai Lenkijai. 

Matyt, tokiais sumetimais ir atsižiūrėdama į savo aukš- 
čiau minėtus politinius ir ekonominius reikalus, Rusija ne- 
kartą patvirtino, jog laiko Vilniaus likimą neišspręstą. For- 

mališkai ji taip pat turi teisės interesuotis tuo klausimu, nes 
jos sutarty su Lenkija aiškiai pasakyta, kad sienas tarp 
Lietuvos ir Lenkijos buvusiose Rusijos imperijos teritorijose 
nustatys tos valstybės pačios geruoju susitarusios. Vadinasi, 
Rusija turi teisėtą pagrindą nesiskaityti su vienašališku ginčo 
sprendimu Lenkijos naudai arba jos padarytais žygiais. O 
kadangi ne tik Lietuvos gražios akutės, bet ir svarbūs po- 
litinio, ekonominio ir moralinio pobūdžio motyvai jai tatai 
diktuoja, Rusija, be abejo, visuomet parems Lietuvos teises 
į Vilnių visokiose tarptautinėse konferencijose ir derybose, 
kaip tik jos balsas ten bus girdimas. Del to balso svarumo 
ir reikšmės tarptautiniuose ateities santykiuose netenka 
abejoti. i 

Iš pasakyto aišku, kad Vilniaus byloje Lietuva įgyja 
labai didelės reikšmės ne tik del moralinio ir teisinio po- 
būdžio motyvų, bet kad ji virsta vis svaresniu veiksniu del 
susidėjusių politinių aplinkybių, tad jos šansai atgauti Vilnių 
neturi pagrindo mažėti. 

Savaime aišku, jog mūsų visuomenė neturi teisės nu- 
siraminti ir pasitenkinti viena viltimi, kad Vilnius vis delto 
grįš Lietuvai. Ji turi žadinti savyje didžiausią veiklumą tąja 
linkme ir dėti visas pastangas Vilniaus atvadavimo momen- 
tui priartinti. Visas pasaulis, matydamas tokį mūsų aktin- 
gumą ims labiau skaitytis su mūsų teisėmis ir mūsų valsty- 
bės bei tautos gyvybės reikalais. 

Visiems mums privalu atminti, jog Vilnius nėra kaž- 
koks vaisius, kuris prinokęs savaime nukris nuo medžio 
mūsų rankosna: jo reikia patvariai siekti ir nusiraškyti, nes 
jeigu, audrai ištikus, jis pats kris nuo Lenkijos medžio, ku- 
riamė jis dabar dirbtinai yra pakabintas, tai gali sudužti 
arba svetimon sterblėn patekti... 

Toliau kaip tik ir norime panagrinėti klausimą, kaip 
mes turime Vilniaus siekti. 


V. Mūsų ruošimasis Vilniui vaduoti. 
1. Mūsų veikimas Nepriklausomojoį Lietuvoj. 


Kiekvieno, kad ir mažiausio, tikslo siekiant reikia iš. 
anksto išaiškinti ir prieš akis turėti visas veikimo planas. 
Juo labiau ir rimčiau turime apgalvoti kiekvieną mūsų ruo- 
šimosi ir veikimo žingsnį Vilniaus byloje, kuri kaip matėme, 
yra šiuo momentu virtusi vienu labai sunkiai SsprsŲ 
pasaulinės politikos uždavinių. 

Ruošimasis turi būti įtemptai vykdomas įvairiose, saky- 
čiau—visose mūsų viešojo gyvenimo srityse: a) mūsų dip- 
lomatijoje; b) mūsų kariuomenės ir bendrai kariškos pajė- 
gos organizavimo srity; c) krašto ekonomikoje, susisiekime; 
d) tautiškų visuomeniškų idėjų srity ir mūsų valstybiniame 
gyvenime ir darbe. 

Turime iš anksto pasisakyti, kad Kaibėsiias tik apie 
tautišką visuomenišką ruošimąsi, palikdami nuošaliai tas sri- 
tis, kurios yra mums svetimos (kaip štai: kariuomenė) arba 
perdaug specialios ir mažiau pažįstamos (krašto ekonomika, 
susisiekimas ir tolygios). 

Tinkamas mūsų pasiruošimas rūpimu mums čia atžvilgiu. 
galėtų būti šiaip suformuluotas: Lietuvių tauta ir visa 
Lietuvos visuomenė turi nuolatos budėti Vil- 
niaus sargyboje turi būti pasiryžusi dėti Vil- 
niaus vadavimo reikalui visas aukas, kokių 
tik pareikalaus istorijos įvykiai, ir būti pasi- 
rengusi idėjiškai ir valstybiškai sutapti su 
Vilniaus krašto a yr akojeie, kada 15 bus. 
atvaduoti. 

Nuolatinis susidomėjimas Vilniaus likimu tada tik gali- 
mas visuose Lietuvos piliečiuose sukelti, kai kiekvienas, pra- 

dedant pirmiausiu šviesuoliu ir baigiant mažu piemenėliu, jam 
įmanoma forma ir pasiekiamu laipsniu supras ir įvertins, 
ką reiškia mums Vilnius, ko netenkame jo tuo tarpu netu- 
rėdami ir kokiam padėjime atsidurtume jo išsižadėję. Kiek- 
vieno susipratusio tėvynės sūnaus yra švenčiausia pareiga 
pačiam tai suprasti, rimtai įvertinti ir kitiems aiškinti, gal- 
von ir sielon dėti. Tuo būdu visų Lietuvos piliečių jungtinė 
valia ir pasiryžimas nuolat tvirtės, pasauliui reikšis ir šis 
turės vis labiau su tuo skaitytis. 

Ką reiškia ir nedidelės tautos tvirtas pasiryžimas ir są- 
moningas tikslo siekimas, rodo mums šimtai pavyzdžių iš 
senosios ir naujosios istorijos. Paimsime šiuos pavyzdžius. 
Milžiniškai Persijos imperijai panorėjus uždėti savo leteną 
ant Graikijos laisvės ir nepriklausomybės, graikų saujelė 
ryžosi stoti žūtbūtinėn kovon su beveik šimteriopai galin- 
gesne persų kariuomene ir nugalėjo. Kiek vėliau, toji pati 
Graikija, pakrikusi ir savitarpy susivaidijusi, galima sakyti, 
be jokio pasipriešinimo pateko Romos imperijos nelaisvėn. 
Naujesniais laikais ištisa eilė nedidelių tautų ryžosi stot 
kovon su galingais pavergėjais ir juos nugalėjo, kaip antai: 
šveicarai, belgai, olandai, graikai ir kit. Labai ryškų pa- 
vyzdį mums rodo ir lenkų tautos istorija. Kai lenkai, turė- 
dami savo valstybę, išnaudojo ją ir jos pavergtąsias tautas, 
buvo labai sudemoralizuoti ir tarp savęs susivaidiję, jų vals- 
tybė buvo žlugusi. Lenkų tauta pusantro šimto metų nešė 
sunkų svetimųjų jungą, bet per tą laiką vėl pradėjo savy 
ugdyti griežtą ryžimąsi nepriklausomybei atgauti. Jai teko 
kovoti su dešimteriopai galingesnėmis rusų ir vokiečių tau- 
tomis, naudojusiomis prieš lenkus ne tik savo kiekybinę 
persvarą, bet ir galingiausias valstybinio aparato ir kapi- 
talo priemones. Vis delto lenkų tauta laimėjo ir atgavo 
nepriklausomybę. Išsivadavimo momento atėjimą pagreitino 
karas, bet visiems buvo aišku, kad ir be to lenkai turėjo 
būti nepriklausomi: tiek jau buvo tam pribrendę. Ki- 
tas, žinoma, yra klausimas, ar eidami tuo keliu, kaip lig 
šiol kad eina, nepraras kartais ir vėl savo nepriklauso- 
mybės. 

Ryškų pavyzdį to, ką reiškia tautos pasiryžimas, duoda 
mums ir mūsų pačių tautos istorija. Kai prieš nepilnus pen- 
kiasdęšimt metų susipratusių energingų lietuvių saujelė ry- 
žosi kelti letarge laikytą lietuvių tautą, mažai kam pirmųjų 
veikėjų galėjo ateiti galvon drąsi mintis, kad jie dar savo 
akimis pamatys nepriklausomą lietuvių tautą. Tačiau tai 
įvyko. Drąsuolių ir pasiaukojėlių idėjos atatiko tautos gi- 
lius paslėptus troškimus, rado joje atgarsį. Tauta pabudo, 
susiprato kuo buvusi ir turinti būti, ir vos keliolikai metų 
praslinkus, jau 1905 metais per savo greitomis susirinkusį 
Vilniuje Didįjį Lietuvos Seimą griežtai pareiškė, jog siekia 
laisvės. Tuoj po to gaivališkai pasireiškusia kova su senąja 
Rusijos tvarka tauta įrodė, jog jos atstovų priimtosios re- 
zoliucijos nėra tušti žodžiai. 1905 metų ivykiai turėjo įti- 
kinti kiekvieną, kas tik davėsi įtikinamas, jog maža, bet 
tvirta savo pasiryžimu lietuvių tauta ar vėliau ar anksčiau 
tikrai iškovos sau laisvę ir nepriklausomybę, kaip teisingai 
yra pasakęs mūsų dainius-pranašas: „BDEUSNĖASI upės 
bėgimo, nebsulaikysi tautos kilimo“. 

Trumpai suglaudus, kiekvienas ūsi turi gerai atminti, 
jog jei mūsų tauta sugebėjo šimtus metų atlaikyti šimteriopai 
didesnių valstybių, Rusijos ir Vokietijos, tautines, politines, 
kultūrines ir ekonomines atakas, ir tai tuo patim metu, kai 
viduje ji buvo lenkų įtakos silpninama, tai, be abejo, ir da- 
bar laimės šventąją kovą del savo senos sostinės ir pa- 
vergtojo krašto laisvės. Reikia tik gerai įvertinti siekiamo 
tikslo svarbumas ir ugdyti savy pasiryžimas jo siekti. 

Bet kaip nepriklausomybę atkovoję galime ją ir vėl 
prarasti, jei nemokėsime jąja naudotis, taip ir Vilnių atgavę 
galėtume vėl jo netekti, jei nemokėsime tinkamai su juo 
elgtis, kaip reikia jį išsaugoti. Todel antras mūsų pasiruo- 
šimo žingsnis turi būti — kuo geriausias, visapu- 
siškas Vilniaus krašto pažinimas. 

Jau anksčiau buvo kalbama, kad per pusantro šimto 
metų Vilniaus miestas ir kraštas yra įgiję tam tikrų kul- 
tūrinių tautinių savybių, sudarančių jų savotišką individua- 
lybę, kiek skirtingą, palyginti su grynai etnograiiškais Lie- 

tuvos kraštais. Su tomis savybėmis turėtų skaitytis kiek- 
viena valstybė, kuri tuo arba kitu titulu gautų valdyti Vil- 
niaus kraštą. Juo labiau turi su tuo skaitytis Lietuva, kuri 
nemano siekti savo sostinės tais sumetimais, kad tik kuo 
daugiausia galėtų ją išnaudoti ir po kurio laiko paversti 
politiškųjų spekuliacijų, mainykavimo priemone. Lietuva sie- 
kia Vilniaus krašto tam, kad amžinai sutaptų su juo, sau 
ir jam šviesesnę ateitį garantuotų. Lietuva labiau už viso- 
kius laikinus okupantus turi būti susirūpinusi Lietuvos Rytų 
individualybės pažinimu, jos saugojimu ir įstatymu norma- 
lian kelian, nes tik tuo būdu bus patikrinta tam nelaimin- 
gam lig šiol kraštui laimė ateičiai. 


Ar mūsų visuomenė gerai ir teisingai pažįsta Vilniaus 
kraštą? Sunku būtų visu griežtumu pasakyti taip arba ne, Iš 
vienos pusės— dar valstybės tarybos, vėliau kelių vyriau- 
sybių ir steigiamojo seimo deklaracijos Vilniaus krašto rei- 
kalais rodo, kad Lietuvos atsakingieji žmonės nuo pat pir- 
mųjų valstybės kūrimosi laikų pripažįsta ir pasiryžę yra 
respektuoti Lietuvos Rytų savitumą, kaip kad dabar, pa- 
vyzdžiui, respektuojama Klaipėdos krašto savitumai. Iš 
antros pusės — kai kurių mūsų valdininkų, užėmusių 1920 
metais Vilniaus krašte gana svarbias pozicijas, elgesys rodė, 
kad ne visi mūsų ir inteligentai pakankamai pažįsta dabar 
okupuotąjį kraštą ir moka jam prisitaikyti. Greta žmonių, 
pažinusių vietinių gyventojų dvasią, ją pagerbusių ir jon 
taiką nešusių, buvo ir žmonių, gerokai sukiršinusių gyven- 
tojų dalį prieš Lietuvos valstybę. 


Jei kai kurie mūsų inteligentų 1920 metais blogai tega- 
lėjo susigaudyti Vilniaus krašto reikaluose ir gyventojų nuo- 
taikoje, tai tiems žmonėms ir dabar būtų pravartu pastudi- 
juoti okupuotąjį kraštą, kuris per aštuonerius okupacijos 
metus, be abejo, yra įgavęs dar ir naujų kad ir pereinamų 
savitumų. Pravartu tai pažinti ir platesnei mūsų visuomenei, 
kurią mes norime matyti sąmoningai siekiančią Vilniaus. 
Vilniaus kraštą geriau pažinusi, ji geriau mokės ir savo 
veiksmus šiapus demarkacinės linijos taip tvarkyti, kad kar- 

tais kokiais išsišokimais nestumtų okupuoto krašto gyven- 
tojų tolyn nuo mūsų. 

Jei geras, visapusiškas Vilniaus krašto pažinimas bus 
mums labai reikalingas ir pajėga tą kraštą grąžinus Lie+ 
tuvai, tai ypač. reikalingas ir neišvengiamas . jis bus tuo 
atveju, jei Vilniaus klausimo sprendimas stos ilgesnės evo- 
liucijos kelian, t. y., jei bus sprendžiamas palaipsniui: pa- 
liekant „Vilnių kurį laiką. laisvuoju miestu, arba pavedant 
jį bendrai valdyti Lietuvai ir Lenkijai (kondominiumas) ar 
sudarant iš jo kokį atskirą kantoną. Geresnis ar blogesnis 
Vilniaus krašto gyventojų pažinimas ir jų simpatijų mūsų 
pusėn kreipimas gali įgyti tokiu atveju lemiamos reikšmės. 
Todel greta pastangų geriausiai pažinti Vilniaus srities gy- 
ventojus, turime + dėti visas pastangas jiems su- 
pažinti su Nepriklausomos Lietuvos gyvęe- 
nimu ir gyventojais, nes tuo būdu galima sužadinti 
juose daugiau pasiryžimo siekti susijungimo su visa Lietuva. 

Nemanome čia dėstyti žinių apie Vilniaus krašto sa- 
vybes, kad tuo būdu supažintume su juo mūsų visuomenę: 
tai turi daryti atskirų gyvenimo sričių žinovai. Mūsų užda- 
vinys šiuo kartu yra tik kreipti skaitytojo akis į tai, kas 
yra mums studijuotina ir pažintina okupuotame krašte. 

Gyventojų sudėtis kalbos atžvilgiu, kaip jau sakyta, 
yra Vilniaus krašte labai mišri. Nė viena vietinių tautų 
nesudaro daugumos. Tiesa, gyventojų dauguma yra, be 
abejo, lietuviškos kilties, tačiau nemažos jų grupės kalbos 
atžvilgiu yra nutolusios nuo lietuvių ir priskiria save kitoms 
tautybėms arba dažniau — sudaro neapsisprendusią tautiniu 
atžvilgiu masę, vadinančią save „čionykščiais“, „katalikais“. 
Mes neturime teisės prievarta primesti jiems lietuvybės, bet 
+turime rimtai, ramiai pažinti tų grupių savybes, psichiką, 
kad galėtume jas labiau patraukti savo pusėn ir gerai su 
jomis ateity sugyventi. 

Vilniaus krašto gyventojus, kalbančius lietuviškai, 
mes, ypač vilniškiai, gana gerai pažįstame. Žinome, kad jie 
1920 metais širdingai džiaugėsi mus sulaukę, kad jie ir da- 
bar yra mūsų. išsiilgę, trokšta susijungti su Nepriklauso- | 

mąja Lietuva. Bet jau ir anais 1920 metais radosi tarp 
mūsų ir jų kai kurių skirtumų nuomonėse apie mūsų po- 
litiką ir elgesį aname krašte. Dabar, aštuoneriems metams 
nuo to laiko praėjus, nuomonių skirtumai galėjo dar šiek 
tiek padidėti. Ar mes neturime tai sekti ir žinoti? Aišku, 
kad labai ir labai turime, n<s kompetentingi Vilniaus krašto 
lietuvių nurodymai, išdygę iš prielankių mums širdžių, turi 
būti mums keliarodžiu į visų kitų krašto gyventojų širdis. 

Kur kas mažiau mes pažįstame Vilniaus krašto gyven- 
tojus, kalbančius lenkiškai ir dauguma vadinančius save 
lenkais. Tuo tarpu ši krašto gyventojų grupė, kad ir 
nesudarydama krašto piliečių daugumos, betgi būdama su- 
sibūrusi daugiausia miestuose ir turėdama gausiai inteli- 
gentų, yra labai judri ir įtakinga, ypač dabartiniu metu, 
kai ji yra vienintelė tarp visų kitų tautinių grupių, kurios 
kultūrinius ir iš dalies ekonominius bei politinius reikalus 
okupantų valdžia bent kiek palaiko. 

Ši krašto gyventojų grupė turi savo skirtingų įpročių, 
simpatijų ir bendrai — savitų dvasinių reikalų. Ji ir ypač 
jos vadovaujamieji sluoksniai yra prisisunkę senesniųjų len- 
kiškų lietuviškų kultūrinių ir valstybinių tradicijų. Iš esmės 
šis gaivalas dauguma nėra priešingas Lietuvos valstybinei 
idėjai. Jame dar rusena paslėpta Lietuvos meilės žiežirba 
ir gali būti iš jos sužiebta didelė ugnis. Tik reikia mums 
tuos žmones ir jų psichiką pažinti ir pažinus juos veikti. Pa- 
veikti gi galima, nes dirva yra iš prigimties tam prielanki, 
o šiuo metu gal dar prielankesnė, nes rūpimoji čia mums 
gyventojų grupė yra nusivylusi Lenkijos viešpatavimu Vil- 
niaus krašte ir dezorientuota politiškai. Ne veltui Varšava 
didžiausias pastangas daro, kad tą visuomenę galutinai pa- 
imtų savo įtakon: leidžia jai nemaža didelių laikraščių, visur 
spraudžia savo agitatorius, atgabentus iš Lenkijos, kur tik 
galima materiališkai ją paremia ir t. t. Jeigu Lenkija būtų 
visai įsitikinusi to lenkiško gaivalo ištikimybe, nedarytų to- 
kių brangių išlaidų, 0 nukreiptų jas veikimui lietuvių ir gudų 
tarpe. Pagaliau, mažą lenkiškojo Vilniaus krašto gaivalo 
ištikimybę Lenkijai rodo ir plačiai žinomas, aukščiau kal- 

bamas faktas, kad Lenkija vengia skirti okupuotame krašte 
vietinius lenkus atsakingoms administracinėms ir bendrai. 
valstybinėms pareigoms: nepasitiki jais. Mums pravartu visa 
tai sekti ir žinoti. 

Labai svarią Vilniaus krašto gyventojų grupę SU- 
daro gudų. tautybės piliečiai. Iš etnografinės medžiagos 
lenkų ir rusų tautoms didėti, kaip. juos neprašytieji globėjai 
laikė, gudai virsta susipratusia tauta, griežtai kovojančia del 
savo teisių ir siekiančia nepriklausomos valstybinės buities. 

Su jais lietuviai šimtus metų gražiuoju sugyveno. Esame 
įsitikinę, kad ir ateity gražiai sugyvens, kad ir tektų pasi- 
ginčyti del vieno kito teritorijos gabalėlio, kai Gudija su- 
kurs savo nepriklausomą valstybę. Dabar jų ir mūsų yra 
bendras reikalas — išstumti Lenkiją iš Lietuvos Rytų, to- 
del mes šiuo laiku esame natūralūs sąjungininkai. Tame 
siekime jie rodo daug veiklumo. Apie jų kovas su oku- 
pantais mirgėte mirga įvairių suinteresuotų kraštų spauda. 
Tuo jie stiprina savo pozicijas Lenkijos okupuotuose kraš- 
tuose. Su tuo turės skaitytis kiekviena valstybė, kuri gaus 
tuos kraštus ta ar kita teise valdyti. 

Lietuvai labai svarbu gerai pažinti šį sąjungininką ir jo 
tautines bei valstybines aspiracijas ir stengtis iš anksto iš- 
aiškinti visus nesusipratimus ir ginčus, kurių gali atsirasti 
akivaizdoje kalbamo gudų veiklumo. Laiku neišaiškintieji 
klausimai ir netikėtai, svarbiu sprendžiamuoju momentu 
iškilę ginčai, gali duoti labai mums nepageidaujamų ir skau- 
džių vaisių. 

Vilniaus krašto žydai sudaro gana žymų gyventojų 
nuošimtį, o miestuose — apie pusę. Apie jų svarbų vaid- 
menį ekonominiame, politiniame ir kultūriniame krašto gy- 
venime netenka daug aiškinti. Mums čia daugiau rūpi jų 
ūpas ir nusistatymas Lietuvos valstybės atžvilgiu. 

Su Lietuva Vilniaus krašto žydai yra labiau organiška 
suaugę, nekaip su daugeliu kitų kraštų, kur ir gerokai senai 
yra apsigyvenę. Lietuvos didieji kunigaikščiai noriai leido 
juos Lietuvon kaip žmones, sugebėjusius kelti krašto pre- 
kybą ir pramonę. Lietuvoje jie buvo įstatymų saugojami, 

kaip ir kiti valstybės gyventojai, su kuriais jie labai taikiai 
sugyveno. Lietuviai rodė žydams nepaprastą anais laikais 
apykantą; apie kokius žydų persekiojimus, pogromus, ne- 
tenka girdėti. Labai ryškų lietuvių tikybinės ir tautinės tole- 
rancijos pavyzdį iš Vytauto laikų Lietuvos žydai dažnai ir 
dabar mini: kuomet tais laikais daugely Europos kraštų ėjo 
dideli žydų persekiojimai ir masiniai žudymai, kaip kerštas 
už jų esą vartojamą tikybinėse apeigose krikščionių kraują, 
Vytautas yra išleidęs įsakymą, kuriuo buvo grasoma 
mirties bausme kiekvienam, kas skleis apie žydus to- 
kius šmeižtus, galinčius sukiršinti vienus valstybės piliečius 
prieš kitus. 


Visos šios taikaus sugyvenimo su lietuviais aplinkybės 
sudarė tai, kad Vilniaus krašto žydai, be suprantamo ir na- 
tūralaus ekonominio intereso, turi ir įgimtų simpatijos jausmų 
Lietuvai. Tatai jie įrodė 1920 metais labai prielankiu Lietu- 
vos valstybei elgesiu, o 1921 m. svarbiu mums politiniu 
aktu, už kurį gavo patirti nuo okupantų daug skaudžių ne- 
smagumų. Vilniaus žydų organizuotoji visuomenė, kaip ži- 
nome, nedalyvavo rinkimuose suklastoton krašto atstovy- 
bėn, vadinaman „Viduriniosios Lietuvos seiman“. Žydų ne- 
dalyvavimą rinkimuose prielanki jiems spauda visame pa- 
sauly aiškino kaip protestą prieš neteisėtą okupaciją ir kaip 
įrodymą, kad Vilniaus kraštas turi priklausyti Lietuvai, pa- 
galiau, tai oficiališkai skelbė ir jų organizacijos. Kiekvienas 
mūsų turi sutikti su tuo, kad toks organizuotos žydų visuo- 
menės nusistatymas buvo Lietuvai be galo svarbus. Nėra 
pagrindo abejoti, kad ir dabar žydų nusistatymas Lietuvos 
valstybės link yra prielankus ir įėję Vilniaus kraštan jos 
organai visuomet ras žydų visuomenėje prielankumą ir pa- 
galbą. Vis delto toji visuomenė norėtų turėti garantijų, jog 
ji nebus skriaudžiama už tai, kad del ne nuo jos pareinančių 
priežasčių ji yra prisisunkusi svetimos kultūros įtakos. 


Reikia. dar ir tai atminti, kad Vilnius ir Nepriklauso- 
mos Lietuvos žydams turi dideliausios reikšmės kaip tradi- 
cinis jų kultūros ir tikybos centras, jų vadinamas Lietuvos 

Jėruzale. Pažinti tos Jėruzalės gynėjus ir saugotojus svarbu 
mums ir žymios dalies mūsų tėvyniečių atžvilgiu. 

Yra Vilniaus krašte nemaža ir rusų, apsigyvenusių 
nuo senesnių laikų; yra totorių ir karaimų salelės, 
susidariusios dar nuo Vytauto laikų. Visus šiuos buvusius 
ir būsimus Lietuvos valstybės piliečius pravartu būtų mums 
pažinti ir juos kiek galint veikti. 

Geriau pažinę Vilniaus krašto dabartinį gyvenimą ir 
gyventojus su jų savotiškomis tautinėmis bei kultūrinėmis 
tradicijomis ir su jų troškimais, be abejo, pajusime daugiau 
simpatijos, meilės ir gilios užuojautos nelaimingam kraštui, 
atplėštam nuo jo prigimtinio kūno, vargstančiam nenorma- 
liškose ekonominėse sąlygose, okupantų išnaudojamam ir 
su baime žiūrinčiam į juodą rytojų, pilną visokių pavojų 
ir tarptautinių kivirčų, net neišvengiamų ginkluotų kovų. 
Broliškoji meilė nelaimingiems okupacijoje vargstantiems 
mūsų piliečiams ir karštas noras eiti jiems pagalbon su- 
teiks mūsų vedamai kovai už pamintas Lietuvos teises dau- 
giau dvasinio, kilnesnio pobūdžio ir mūsų priešas negalės 
skleisti okupuotame krašte mums priekaištų, esą mes no- 
rime atgauti Vilniaus kraštą grynai egoistiškais, savinaudos 
sumetimais, nė kiek nesirūpindami apie jo gyventojų reikalus. 

Skaitytojui, ypač jei jis gyvena provincijoje, gali kilti 
visiškai pagrįstas klausimas, kuriuo gi būdu jis gali kuo 
geriausiai pažinti dabartinį Vilniaus kraštą, kada jis yra 
atskirtas nuo Nepriklausomosios Lietuvos stropiai iš abiejų 
šonų saugoma demarkacine linija? 

Atsakyti tan klausiman yra gana lengva. Bet kurį 
kraštą ir jo gyventojus galima pusėtinai gerai pažinti ir neap- 
silankius jame. Tam tikslui gerai gali patarnauti knygos, 
laikraščiai ir kitos tokios priemonės. Apie Vilniaus kraštą 
pas mus dažnai ir daug kalbama, rašoma, ypač paskutiniais 
laikais, kai Vilniaus klausimas visu jo rimtumu iškyla tarp- 
tautinėje dirvoje. Reikia tad kiekvienam mūsų piliečiui ne- 
praleisti nė mažiausios progos sužinoti bent ką apie Vilnių. 

Kiekvieną knygą arba straipsnį, kur tik kalbama apie 
Vilnių, reikia atsidėjus, visu rimtumu paskaityti, apgalvoti, 

su kaimynais ir pažįstamais pasvarstyti. Nevalia praleisti 
laikraščiuose nė mažiausios žinutės, kurioje minimas Vil- 
nius. Laikraščių skyriai apie okupuotąją Lietuvą, apie Vil- 
niaus kraštą, turi būti mūsų skaitomi nuo pradžios ligi galo, 
nepraleidžiant nė vienos raidės. 

Kiekvienas susipratęs pilietis turi laikyti savo pirmiausia 
pareiga įsigyti ir savo bibliotekoje laikyti kiekvieną knygą 
ar brošiūrą apie Vilnių. 

Kiekvieną paskaitą apie Vilnių, laikomą kokiam susi- 
rinkime ar per radio, kad ir kaip speciali ar net ir silpnoka 
ji būtų, reikia kantriai išklausyti, apgalvoti, su kitais aptarti. 
Dažnai lyg ir mažas minties sužadinimas, gautas paskaitoje 
ar dispute-ginče, išjudina mūsų protą, priverčia jį įtemptai 
veikti ir veda kartais prie labai rimtų rezultatų. i 
| Privalome laikyti savo pareiga dalyvauti kiekvienoje 
draugijoje arba sąjungoje, kuri turi tikslo Vilnių pažinti, 
jos gyventojus remti arba vaduoti. Dalyvaudami tokiose 
organizacijose lengviau galėsime pažinti Lietuvos Rytus ir 
palaikyti savo ir kitų susidomėjimą tuo taip svarbiu mūsų 
visų ateičiai kraštu. 

Turime gaivinti ir maitinti Vilniumi ne tik mūsų šaltą 
protą ir valią, bet ir jausmus. Tegul nė viena mūsų va- 
karų, balių programa neapsieina be veikalų-veikalėlių apie 
Vilnių. Tebūnie didžiausias mūsų butų ir viešųjų įstaigų pa- 
puošimas paveikslai, atvaizduoją brangius mums visiems 
Vilniaus ir jo krašto reginius, kurie savo nepaprastu, kilniu 
gražumu gali lenktyniuoti su išgarsėjusių gražumu pasaulio 
vietų reginiais. 

Trumpai sakant, nepraleiskime progos panaudoti Vil- 
niaus pažinimo reikalui visa, kas tik daroma tuo tikslu Ne- 
priklausomoje Lietuvoje. 


Bet ir to negana. Užmegzkime tiesioginius santykius 
su Vilniaus krašto gyventojais, kad taip sakant iš jų pačių 
lūpų išgirstume apie jų dabartinį padėjimą, vargus ir viltį. 
Išsirašinėkimz ir skaitykime Vilniaus laik- 
raščius ir kitus spaudinius, kurie tik nėra Varša- 
vos pinigais leidžiami: šie pastarieji siekia specialinių tikslų— 

varvinti okupuoto krašto visuomenėn neapykantos Lietuvai 
nuodus ir melaginga, Varšavai pageidaujama šviesa nušviesti 
visą krašto padėjimą. 

Skaitykime Vilniaus lietuvių laikraščius; nepraleiskime 
progos, kas tik gali, skaityti ir gudų, lenkų, žydų ir rusų 
kalba leidžiamus Vilniuje nepriklausomus (leidžiamus ne 
Varšavos pinigais) laikraščius: Jei kiekvienas mūsų nepajėgia 
parsisiųsdinti tų visų laikraščių, reikalaukime, kad prenume- 
ruotų juos viešosios bibliotekos ir skaityklos, arba po kelis 
susidėję išsirašykime. Tuo būdu ir Vilniaus kraštą geriau 
pažinsime, vargstančią jo spaudą paremsime ir palaikysime 
gyvesnius dvasinius santykius su okupuoto krašto piliečiais. 

Kaip techniškai įvykdyti laikraščių išsirašymą atsižiū- 
rint į nesamus tiesioginius santykius su Lenkija ir jos oku- 
puotu kraštu, tatai paaiškins ir įvykdys spaudos agentūros. 
Mielu noru patarpininkaus šiuo atžvilgiu if organizacijos, 
kurios rūpinasi Vilniumi. Laikraščiai ir knygos, kas tik nėra 
nukreipta prieš Lietuvos valstybę ir jos nepriklausomybę, 
gana reguliariškai gaunama per Latviją ir kitus kraštus, kas 
visai nėra paslaptis: gana pažiūrėti į knygų krautuves Kau- 
ne, viešai laikančias knygas, išleistas Lenkijoje ir jos oku- 
puotuose kraštuose. 

Tais keliais eidami tikrai vis geriau ir geriau pažinsimė 
Vilnių, labiau jį ir jo gyventojus pamilsime ir dvasiškai su 
jais susiartinsime. 


2. Mūsų veikimas Vilniaus krašte. 


Tik ką plačiau kalbėjome apie būtiną reikalą mūsų 
visuomenei kuo geriausiai pažinti Vilniaus kraštą ir dvasiš- 
kai susiartinti su jo gyventojais. Bet susiartinimas turi būti 
abipusis: svarbu, kad ir to krašto gyventojai, prievarta pa- 
tekę svetimon įtakon ir visaip nuo mūsų skiriami ir toli- 
nami, taip pat galėtų geriau pažinti Lietuvos visuomenę, 
esančią šiapus demarkacinės linijos, ir kiek galėdami labiau 
su jąja susiartintų. , 

Toji susiartinimo su Nepriklausomąja Lietuva propa- 
ganda Vilniaus krašte turi būti vedama tokiais keliais, kaip 

ką tik buvo aprašyti. Skirtumas yra tas, kad kai mes čia, 
Nepriklausomoje Lietuvoje, laisvai galime rašyti apie Vilniaus 
kraštą, tuo patim metu jos gyventojai negali laisvai išgirsti 
visa, ką prielankūs mums žmonės norėtų pasakyti apie 
mūsų valstybę, jos gyvenimą, pažangą. Taip pat negalima 
viešai skelbti, aiškinti gyventojams apie tai, kad jie iš esmės 
yra ir kad turi būti ne Lenkijos vergai, bet sujungtos Lie- 
tuvos pilnateisiai piliečiai ir šeimininkai. Žodžiu sakant, ir 
nekalčiausioji Nepriklausomosios Lietuvos pažinimo propa- 
ganda sutinka Vilniaus krašte didelių kliūčių. 


Vis delto ta prasme daug kas galima ir ten padaryti. 
Daug kas ir dabar daroma be mūsų įsikišimo. Vietinė lie- 
tuvių spauda, nežiūrėdama visokių varžymų ir persekiojimų, 
nemaža teisingų žinių paduoda vietinei lietuvių visuomenei 
apie Nepriklausomosios Lietuvos gyvenimą, padarytą ir da- 
romą didelę pažangą krašto ekonomikos, kultūros ir vidu- 
jinės organizacijos srity. Ko toji spauda negali pasakyti, 
įgudę skaitytojai moka ir eilučių protarpiuose išskaityti. 
Tad tenykštė lietuvių visuomenė yra kad ir ne visai, vis 
delto gana teisingai informuojama apie mūsų gyvenimą. 
Padeda tam ir tas faktas, kad okupantams lig šiol nepa- 
vyko sukurti nė vieno pastovesnio laikraščio, kuris Varša- 
vos pinigais leidžiamas galėtų rimtai klaidinti lietuvius. Se- 
niau ir nesenai darytos ta linkme pastangos nuėjo niekais, 
nes lietuviai ten tiek yra susipratę ir tiek gerai pažįsta oku- 
pantus ir jų dvasią, kad kiekvieno tokio laikraštėlio kilimą 
iš kvapo pažįsta ir tinkamai prieš juos reaguoja: panieka 
ir boikotu. 

Nepalyginamai blogiau yra su vietine lenkiškąja, gudų, 
žydų ir rusų spauda. 

Lenkiškoji spauda yra daugiausia Varšavos rankose ir 
jos pinigais leidžiama. Didžiuliai, labai nuostolingi piniginiu 
atžvilgiu laikraščiai, vieni labai atvirai ir brutališkai skleidžia 
šmeižtus apie Lietuvą ir lietuvius ir kursto prieš juos Vil- 
niaus krašto lenkiškai kalbančius piliečius, kiti daro tai at- 
sargiau, dangstydamiesi visokiomis demokratybėmis ir libe- 
ralizmais. Tad lenkiškojon krašto visuomenėn gana gausiai 

skiepijami nuodai prieš Lietuvą; gera dar, kad tos visuo-+ 
menės organizmas rodo nemažo atsparumo. 

Nepriklausomoji lenkiškoji spauda užguita, aprėkta. 
Jos idėjinis nusistatymas ir politiniai idealai labai gražiai 
ir rimtai dėstomi „krajowcų“ organe “Przegląd Wileūski“, 
iš kurio matyti, kad susigtupavusi aplink tą organą lenkiš- 
koji visuomenė visai tvirtai laikosi to nusistatymo, jog, 
Vilniaus krašto atplėšimas nuo Lietuvos valstybės yra prie- 
šingas sveikam protui ir gyviausiems krašto interesams, ir 
kaip toks negali ilgai tverti. Šis laikraštis, kiek tik sąlygos. 
leidžia gana atvirai skelbia, jog Vilniaus kraštas turi grįžti 
Lietuvos valstybei, tik ji, iš savo pusės, turinti laiduoti to 
krašto piliečiams jų kalbos vartojimo, ekininų laisvę ir 
pilietinę lygybę. 

Žinoma, vilniškė lenkiškoji spauda, Lenkijos pinigais 
leidžiamoji, piestu stoja prieš „Przegląd Wilenski“ ir kaltina 
jį esant leidžiamą „Kauno pinigais“ (gaudomas vagis. 
paprastai rodo į pasitaikiusį nekaltą pilietį ir šaukia: „Gau- 
dykit, štai vagis!“).: Sąmoningai nutylimas tas faktas, kad 
„Przegląd Wilenski“ buvo leidžiamas jau 1906 metais, kada 
negalėjo būti nė kalbos apie „Kauno pinigus“. Jis ir tada 
skelbė lygiai tokias pačias politines idėjas, kaip ir dabar, 
tik tada jam teko ginti krašto laisvė ir kultūrinės savybės 
nuo Rusijos cariško despotizmo ir lenkų endekų šovinizmo, o 
"dabar — nuo Lenkijos imperializmo. Tokį spaudos organą, 
lygiai kaip ir kiekvieną žmogų, kuris gynė savo kraštą ir 
jo laisvę anais priespaudos laikais ir nebuvo jo išsižadėjęs 
del pinigų, del karjeros arba kuriais kitais sumetimais 
"(spaudos organai, pav., del. minios prielankumo), susipra+ 
tusioji visuomenė privalėtų gerbti ir visaip paremti, nes jis 
yra tikras idealų saugotojas, bet ne persimetėlis, parsidavėlis. 

Mūsų visuomenė, kuri nori pažinti tikrą rimtos Vilniaus 
krašto lenkų grupės ūpą, turėtų labai atidžiai aikiss 

„Przegląd'o Wilenski'o“ balsui. ) 

Bet ir to per maža. Lenkiškosios visuomenės daugu- 
ma, kaip jau sakyta, maitinama užnuodytu dvasios penu.' 
Jai kalama galvon nebūtos baisybės apie Nepriklausomąją 

Lietuvą, ypač tautinių santykių atžvilgiu. Patikėti tiems 
laikraštpalaikiams, tai pasirodys, kad pas mus nesiliauja 
žydų pogromai, o jau tie piliečiai, kurie lenkiškai prakalba, 
tiesiog gatvėse žudomi, šaudomi arba bent mušami ir kan- 
kinami. Lenkiškosios mokyklos, esą, uždaromos, mo- 
kytojai koncentracinėse stovykldse laikomi ir t. t. ir t. t. 
Iš tikrųjų gi dalykai visai kitaip atrodo: garsusis Panevėžio 
žydų „pogromas“, apie kurį stambiomis raidėmis pernai 
skelbė varšaviškė Vilniaus spauda, tai buvo ne kas kita, 
kaip keleto girtų jaunuolių peštynės su keliais Panevėžio 
žydais, pasibaigusios tuo, kad visi buvo policijos nuvesti 
nuovadon ir kaltininkai gavo po keletą dienų šaltojoje 
pasėdėti. Skelbimai apie lenkų ir jų mokyklų „pogromus“ 
dažnai net ir tokio pagrindo neturėjo. Tiesa, 1927 m. 
rudenį becenziai lenkiškųjų mokyklų mokytojai, kuriems 
buvo leista mokyti tam tikrą laiką tąja sąlyga, kad įgys 
reikiamą cenzą, bet jo neįsigiję, pernai rudenį buvo atleisti 
taip pat, kaip 300 lietuvių mokytojų buvo nutarta atleisti 
dar 1926 metų pavasarį. Čia tenka pridurti, kad apie 30 
atleistųjų becenzių mokytojų, kurie parodė bent mažų 
mažiausios pažangos, išlaikydami bent pusę egzamino (ne 
egzaminų!), gavo iš švietimo ministerijos leidimą ir toliau 
mokyti tomis pačiomis, kaip ir anksčiau, sąlygomis. 


* 


Lenkiškos mokyklos nebuvo uždarytos, o kurių mo- 


kytojai turi reikiamą cenzą ir mokinių skaičius atatinka 
bendras taisykles, ne tik gali laisvai veikti, bet gauna iš 
valdžios bendrąja tvarka lėšas algoms mokėti. Apie tai 
Vilniaus lenkiškieji parsidavėliai laikraščiai, žinoma, nieko 
nerašo. Lygiai nerašoma ir apie tai, kad Nepriklausomoje 
Lietuvoje lenkiškai kalbantiems piliečiams yra įsteigtos net 
trys gimnazijos, kurių viena yra faktiškai valstybės lėšomis 
laikoma, viena gavo subsidijas ir visos turi teises, nors 
mokytojų dauguma yra be cenzo, kad tas gimnazijas baigę 
yra priimami universitetan pilnateisiais studentais ir t. t. 
“Visa tai daroma Nepriklausomoje ' Lietuvoje tuo metu: 
kai lietuvių mokyklos Vilniaus krašte priverstos slaptai 
veikti už tai, kad jų mokytojai yra baigę „beteisę“ lietuvių 

seminariją Vilniuje, kai pagaliau ir toji seminarija, įrodžiusi 
galinti paruošti ir lenkiškai cenzuotų mokytojų, uždaroma 
tuo tikslu, kad negalėtų daugiau jų ruošti; kai Vytauto 
Didžiojo lietuvių gimnazija buvo laikoma beteise, jos mo- 
kiniai kariuomenėn imami, o baigę ją įsileidžiami Vilniaus 
universitetan tik laisvaisiais klausytojais ir t. t. ir t. t. 

Ir tokiam Vilniaus lietuvių padėjimui esant, lenkiškasis. 
gaivalas, kaip matome, nėra taip skriaudžiamas Nepriklau- 
somoje Lietuvoje, kaip apie tai dažnai rašo lenkų naciona- 
listiškoji spauda. Jis laisvai gali saugoti ir auklėti valstybės. 
globoje ir jai remiant savo kultūrines savybes dargi tuo. 
tarpu, kai daugelis lietuvių įtaria jį esant Lenkijos palaiko- 
mą ir solidarizuojant su jos nešvariais tikslais Lietuvos 
atžvilgiu. Vilniškiams lenkams turėtų būti aišku, kad Lie- 
tuvai atgavus Vilniaus kraštą ir tuo būdu „lenkiškajam gai- 
valui valstybėje žymiai padidėjus, jo padėjimas Lietuvoje 
pasidarys svaresnis ir su juo turės daugiau skaitytis net ir 
tais,kas šiaip gal ir mažiau būtų linkęs tai daryti. 

Būtų be galo svarbu, kad' mes galėtume turėti Vilniaus. 
krašte spaudos organą lenkų ' kalba, kuris kuo plačiausiai 
ir visai teisingai informuotų vietinę lenkiškąją visuomenę 
apie Nepriklausomąją Lietuvą, jos gyvenimą; nušviestų 
tikrąja šviesa įvairius įvykius, apie kuriuos Varšavos papirk- 
toji spauda nebūtus dalykus pasakoja ir t. tt Suprantama, 
kad del kariškosios okupacijos sąlygų mes, šiapus demar- 
kacinės linijos gyveną lietuviai, negalime tokio laikraščio 
Vilniuje leisti. Bet mes galime ir privalėtume suteikti Vil- 
niaus lietuviams galimumą leisti tokį laikraštį ir tuo būdu 
informuoti vietinę lenkiškai kalbančią visuomenę taip, kaip. 
kad lietuviškoji informuojama jos leidžiamais lietuviškais. 
laikraščiais. Jeigu nebūtų galima leisti tokį didelį, „rimtą 
laikraštį, turėtų būti lietuviams „suteiktas galimumas leisti 
lenkų kalba informacinio bei moksliško turinio knygų apie: 
Lietuvą, kurios kad ir iš dalies, bet sėkmingai galėtų atstoti 
periodinį laikraštį. Tenka „pripažinti, kad savo laiku: tai 
buvo plačiau daroma. + Dabar, kai Vilniaus klausimas nori- 
ma. spręsti tarptautinėse institucijose: galutinai, vienu dabar 

žeidžiamu lenkų kalba savaitiniu laikraštėliu, skiriamu dau- 
giausia liaudžiai, neturėtų būti pasitenkinta. Mūsų reikalas 
būtų padėti dabar Vilniaus lietuviams šiame darbe aukomis 
ir darbu: informacijomis, straipsniais, didesniais veikalais. 

Vilniaus gudai dar mažiau informuojami iš pirmųjų 
šaltinių apie Nepriklausomąją Lietuvą ir jos siekimus. Gudai, 
kaip sakyta, nuo senai yra prielankūs Lietuvos valstybei ir 
visomis savo pajėgomis kovoja su Lenkijos valstybiniu im- 
perialižmu ir tautiniu šovinizmu. Tačiau jie siekia savo 
galutinio tikslo—nepriklausomos Gudijos valstybės įkūrimo. 
Jų atsakingesniosios organizacijos, kaip žinoma, nekartą 
viešai skelbė ir sutartimis patvirtino, kad Vilnius turi pri- 
klausyti Lietuvai, tuo patim ir tam tikra Vilniaus krašto 
gyventojų gudų dalis įeis jos sudėtin. Mūsų uždavinys ir 
pareiga yra plačiai ir teisingai informuoti juos apie mūsų 
valstybės gyvenimą, plėtojimąsi ir jos ateities planus Vilniaus 
krašto atžvilgiu. Jiems pravartu žinoti, kokios teisės ir par- 
eigos jų laukia, kai Vilniaus kraštas susijungs su Lietuvos 
valstybe, 0 mūsų pareiga — juos apie tai visiškai atvi- 
rai informuoti. -Nieko nežinodami iš mūsų apie savo 
ateitį ir prisiklausę iš lenkiškos spaudos nebūtų dalykų apič 
mus, jie gali pradėti dvejoti del savo ateities ir lengvai 
patekti nepageidaujamon mums įtakon. Neturime teisės 
laukti, kad jie patys eitų į mus inftormuotis: kovodami del 
savo atgimstančios tautos kultūrinių ir politinių teisių, siek- 
dami atgauti priešo užimtąsias pozicijas, jie tikrai negali 
skirti kad ir dalį savo pajėgų bei laiko Lietuvai pažinti ir 
savo visuomenei apie ją informuoti. Mes patys turime tai 
vietoje jų daryti. Mes privalome gudų kalba leidžiamos 
spaudos pagalba teisingai informuoti gudiškąją Vilniaus 
krašto visuomenę apie mūsų darbus ir ateities planus, ypač 
kur jie liečia santykius su gudais. Ar bus tai padaryta pe- 
riodiškos ar neperiodiškos spaudos pagalba, vis tiek. Tai 
padaryti gali tik Vilniaus lietuviai, o mūsų pareiga jiems ir 
tuo reikalu visokeriopai padėti. 

Taip pat yra ir su žydų visuomenės informavimu. 
Lenkai labai gerai supranta žydų vaidmenį Vilniaus krašte 

ir tarptautinių santykių atžvilgiu ir todel visas pastangas 
daro juos prieš Lietuvą nustatyti. Tuo tikslu ir daroma tai, 
kad lenkų spauda mirga prasimanymais apie nuolatinius 
žydų pogromus Lietuvoje. 

Bendrai, samdytinė lenkų spauda stengiasi atvaizduotį 
Nepriklausomąją Lietuvą -kaip“kraštą, kuriame nelietuviškai 
kalbą piliečiai esą visai įstatymų nesaugomi ir daugiausia 
kalėjimuose gyveną. Vilniaus krašto gyventojai visaip bau- 
ginami, esą atėję Vilniun lietuviai. visus piliečius verstų 
tuojau išmokti sunkios lietuvių kalbos, visus nemokančius 
jos mokytojus, valdininkus tuojau iš tarnybos pašalintų ir 
t. t. Nutylima tai, kad ir dabartinėje Nepriklausomoje Lie- 
tuvoje daugybė valdininkų beveik dešimtį metų tarnavo 
valstybinėse įstaigose nemokėdami lietuvių kalbos nežiūrint 
to, kad kraštas šiapus demarkacinės linijos yra beveik per- 
dėm lietuviškas ir įstaigos aptarnauja visuomenę, kalbančią 
lietuviškai. Nėra jokio abejojimo, kad dar didesnė kalbų 
vartojimo laisvė bus palikta Vilniaus kraštui, kur tautinė 
gyventojų sudėtis yra tikrai mišresnė. Tai parodė ir 1920 
metų trumpa praktika: greta vieno kito valdininkų, nesu- 
siorientavusių vietinėse sąlygose ir daugiau reikalavusių 
kalbos atžvilgiu iš vietinių valdininkų ir net piliečių, 
visi kiti valdininkai elgėsi tuo atžvilgiu tolerantiškai, priimi- 
nėjo pareiškimus, skelbė įsakymus, davė interesantams paaiš- 
kinimų ir t. t. įvairiomis vietinėmis kalbomis. 


Tas valdininkų tolerantiškumas nebuvo atsitiktinis, 
atvirkščiai, atsitiktini buvo atskiri netaktai ir išsišokimai, 
nes tautinių santykių atžvilgiu atgijusi Lietuvos valstybė 
paveldėjo iš Didžiosios Lietuvos kunigaikštystės senas gra- 
žias tradicijas. Ištisa eilė deklaracijų, pareiškimų, oficiališkai 
skelbtų krašte ir užsieny dar Lietuvos valstybės tarybos ir 
laikinosios vyriausybės, rodė, kad nelietuviškai kalbančių 
piliečių teisės ir kultūriškosios tautiškosios savybės bus 
apsaugotos Lietuvoje. Geresniam jų apdraudimui, kaip. ži- 
nome, buvo įsteigtos net ministerijos tautinių mažumų rei- 
kalams (jau veikė ministerijos gudų ir žydų reikalams) 
tik dabartinės Lietuvos valstybės ribose tautinės mažumos 

tiek yra negausingos, kad specialinių ministerijų jų reika- 
lams tenkinti laikymas buvo pripažintas perdaug didelė našta | 
nedidelei valstybei. Bet ir ministerijoms susilikvidavus, tau- 
tiniai mažumų reikalai, kaip žinoma, nebuvo ignoruojami: 
jų mokyklos ir labdaringosios įstaigos ne tik nėra varžomos, 
bet valstybės dargi šelpiamos sulig išgalėmis taip, kaip ir 
lietuviškosios. 


Visiškai garantuojamos mažumų teisės ir Lietuvos 
konstitucijoje. Plačiausiai ir aiškiausiai jas išdėsto  dekla- 
racija Vilniaus krašto reikalais, kuri buvo Lietuvos Rytų 
komisijos paruošta, vyriausybės patiekta steigiamajam sei- 
mui ir jo priimta 1921 m. gruodžio 17 d. Ji yra svarbi 
ta prasme, kad visos lig šiol buvusios vyriausybės, prade- 
dant laikinąja ir baigiant dabartine, tas pačias, ką ir dekla- 
racija, mintis ir intencijas reiškia Vilniaus krašto sutvarky- 
mo klausimu. - Svarbu: būtų visa tai rimtos spaudos pagal- 
ba aiškinti Vilniaus krašto piliečiams. 


"Savaime suprantama, kad tas okupuoto krašto gyven- 
tojų supažinimas su Lietuvos valstybe turėtų būti daromas 
greta spausdinto ir gyvu žodžiu. Tam turėtų būti organi- 
zuojami kur tik galima pasikalbėjimai, pasitarimai su įvai- 
rių tautų atstovais, steigiamos susiartinimo draugijos, tarp- 
tautiniai klūbai, kuriuose lietuviai galėtų nuolatos susidurti 
"su kitų Vilniaus krašto tautų žmonėmis ir t. t. 


Nemanome, kad šiais posakiais skelbiame naują atras- 
tą Ameriką. Vilniaus lietuviai nuo senai tai darė ir daro 
kiek pajėgdami, tik žmonių, laiko ir ypač lėšų nuolatinis trūku- 
mas neduoda jierns progos išplėsti tą veikimą visu pagei- 
daujamu platumu ir gilumu. Šiuo atžvilgiu mes, kad ir 
atskirti būdami nuo jų, daug galėtume padaryti ir Vilniaus 
lietuviams padėti, duodami plačių, teisingų informacijų, teik- 
dami paramos ir t. t. Jei mes esame pasiryžę stengtis vi- 
somis pajėgomis Vilnių atgauti, ir reikalui atėjus net gyvy- 
bę už jį dėti, tad neturėtume dabar pasigailėti darbo ir cen- | 
tų, kad tam žygiui, Vilniaus krašto su visa Lietuva sujun- 
gimui, būtų kuo geriausiai paruoštas kelias. 

Pravartu kiekvienam mūsų at 
kaip mūsų pasiryžimas kovoti del 
jinius tautinius ir politinius partiniu 
somojoje Lietuvoje. 

Jau buvo plačiau kalbėta apie tai, ad dg 
Vilniaus yra mums, lietuviams, tautinės garbės, T rnvios 
ir gyvybės reikalas. Bet ir kitoms mūsų valstybės tautoms 
tai yra aukščiausios svarbos jų teisingai das tautinių 
reikalų. uždavinys. 

Lenkiškai kalbą Lietuvos piliečiai dažnai yra pas mus 
įtarinėjami, esą jie pritarią Lenkijos okupacijai Vilniaus 
krašte, laukią ir norį, kad Lenkija užgrobtų visą Lietuvą 
ir t. t. Įtarimus sustiprina ir buvę mūsų valstybės kūrimosi 
pradžioje neginčijami faktai, kad daugelis tos visuomenės na- 
rių gal ne tiek tautiniais, kiek Inominiais ir asmeniniais 
sumetimais yra parėmę nedraugingus Lenkijos žygius prieš 
Lietuvą. Nuo to laiko daug kas persimainė. Lietuvos vals- 
tybė, kuri daugeliui jos piliečių tuomet buvo stačiai neti- 
kėtinas dalykas, tapo kūnu ir krauju, tarptautiškai pripa- 
žintu juridiniu asmenimi. Esame įsitikinę, kad dabar nėra 
Nepriklausomoje Lietuvoje piliečių, kurie del to abejojimų 
turėtų ir labai maža atsiras tokių, kurie svetimos okupa- 
«cijos lauktų. Tačiau, praeities atsiminimai, 0 ypač Varša- 
vos dedamos pastangos kiršinti mūsų piliečius tarp savęs 
ir išnaudoti kiekvieną savaime iškylantį valstybėje ginčą 
tautinių santykių srity, lyg ir duoda pagrindo daugeliui 
karštesnių lietuvių ir toliau įtarinėti lenkiškai kalbančią vi- 
suomenę, esą ji norinti mūsų priešų užtarimo ir globos. 
Suprantama, kad jau vien tik toki įtarimai pasunkina mūsų 
santykius su lenkiškai kalbančiais piliečiais, daro juos ne 
visai atvirus ir tų piliečių, kurie yra ir visai ištikimi valstybei, 
padėjimas dažnai pasidaro moraliniu atžvilgiu sunkokas, o 
kai kurie jų interesai gali nukentėti. 

Vilnių atgavus, daug priežasčių įtarimams atkris, lenkiš- 
kai kalbą piliečiai sudarys valstybėje didesnę, kaip kad dabar 
sudaro, gyventojų grupę ir galės gyventi kur kas pilnesniu, 
platesniu gyvenimu. Tad ir jų teisingai suprasti tautiniai 

ir politiniai interesai verčia juos trokšti susijungimo su Vil- 
niumi ir del jo kovoti. 

Žydų tautos piliečiams taip pat yra svarbu atgauti jų 
tautines, kultūrines brangybes, amžiais sukauptas Vilniuje 
visų jų tautos vaikų, gyvenančių Lietuvoje, pastangomis. 
„Atgavus Lietuvos Jėruzalę ir žydai piliečiai pradės gyventi 
pilnesnį, normalesnį kultūrinį gyvenimą. Tą patį galima 
pasakyti ir apie negausingus dabartinės Lietuvos valstybės 
piliečius gudus ir rusus. Ir jiems svarbu yra susijungti su 
savo didesniais kultūriniais tautiniais centrais, susidariusiais. 
Vilniuje. 

Matome, kad visoms mūsų krašto tautoms Vilnius yra 
svarbu atgauti. Jos solidariškai kovos del mūsų sostinės, 
užtat mes, lietuviai, turime vardan Vilniaus susilaikyti nuo 
neatsargių, neapgalvotų žingsnių, kurie gali tą solidarumą 
silpninti ir net ardyti. Turime visada gerai atminti, kad 
kiekvienu klaidingu, neatsargiu žingsniu mūsų tautybinių 
santykių srity Varšava godžiai pasinaudos Vilniaus krašto 
gyventojų ūpui prieš mus kelti. O mums nedera silpninti 
savas ir stiprinti okupantų pozicijas Vilniaus krašte. - 


Vilnių atgauti svarbu ne vienai kuriai mūsų krašto 
partijai arba kitokiai politinei piliečių grupei. Visoms gru- 
pėms svarbu atgauti natūralinė Lietuvos sostinė ir išvesti 
valstybę plačian plėtojimosi kelian. Tad mūsų vidujiniai 
politiniai ginčai ir net kovos, kurių sunku gyvenime iš- 
vengti, įgaus rimtesnio pobūdžio, nes bus vedamos del di- 
desnių, svarbesnių tikslų, 0 ne del smulkių „parapinių“ 
reikalų reikalėlių. | 


Vardan to visos mūsų politinės grupės turi Vilniaus 
klausimu paskelbti pilietinę taiką, nes nėra abejo- 
jimų, jog visos jos lygiai siekia Vilniaus. Todel neturėtų 
būti tuo atžvilgiu įtarimų, priekaištų. Turėtume būti įsiti- 
kinę, jog ką darė arba daro Vilniaus atžvilgiu tos arba 
kitos politinės grupės arba vyriausybės, daroma tai bona 
fide, iš gilaus doro įsitikinimo ir rimto įvertinimo reaiiš- 
kų tarptautinių santykių, kurie nuošaliau nuo valstybės. 


123 


vairo stovintiems galėjo arba gali būti ir ne visai žinomi 
ir suprantami. 

Trumpai suglaudus, mes neturime velti Vilnių į mūsų 
vidujinius politinius ginčus. Vilnius turi būti mūsų tautai 
ir visai valstybiškai nusistačiusiai visuomenei tuo cementu, 
kuris jungia visus mus vienan kietan, patvarian ir atsparian 
visokioms pašalinėms įtakoms kūnan. S 

Vilnius turi būti tąja Betliejaus žvaigžde, kuri rodo visai 
mūsų tautai ir valstybei ne merdėjimo ir žlugimo, bet tik- 
ros gyvybės, aukštyn kilimo ir garbės kelią. 


0* 


vi. Lietupos Nepriklausomybės jubilie- 
jus ir mūsų pareigos Vilniaus atžvilgiu. 


Šiemet sukako 10 metų nuo to momento, kai 1918 mė: 
tais tautos taryba paskelbė Vilniuje, jog atstatoma nepriklau- 
soma Lietuvos valstybė su sostine Vilniumi. Lietuva iškil- 
mingai šventė to manifesto pirmos dalies įsikūnijimo jubi- 
liejų. Ta proga daryta platesnė apžvalga to, kas nuveikta 
per pirmąjį mūsų nepriklausomo gyvenimo dešimtmetį. 

Žinoma, kaip dažnai esti, taip ir šiuo kartu nestigo 
nusiminėlių, apkartėlių, linkusių manyti ir tvirtinti, kad esa- 
me labai maža nuveikę, menkai pažengę priekin, o kai 
kūriais atžvilgiais esą net esame atgal pašokę. Netenka abe- 
joti, kad toki žmonės pas mus sudaro nežymią mažumą, 
o dauguma sutinka su tuo, įog nuveikta daug, net labai 
daug. Mums, gyvenantiems ir veikiantiems to darbo sūkury, 
dažnai esti labai sunku tinkamai įvertinti visa, kas padaryta. 
Mes paprastai siekiame toliau, nekaip galime pasiekti, todel 
dažnai esame ir dideliais laimėjimais nepatenkinti. Nešališ- 
kas žmogus geriau visa įvertintų, bet atidžiai apsidairę ap- 
linkui mes ir patys daugiau pamatysime. 

Didžiausias, milžiniškas darbas nuveiktas ARA 
mybės atgavimo ir apsaugojimo srity. Iš nualinto, tam- 
sinto ir politiškai prispausto krašto, kurio šviesuomenė 
buvo visokiomis priemonėmis svetur gujama, kad tik ne- 
įstengtų organizuoti krašto pajėgų, Lietuva iškilo kaip ne- 
priklausoma suvereniška valstybė, suorganizavusi savo vals- 
tybinį aparatą ne tik ne blogiau, bet dargi geriau už kai 
kuriuos kitus kraštus, kurie ir savo didumu ir politiniu su- 
brendimu rodėsi geriau esą pasirengę nepriklausomam vals- 
tybiniam gyvenimui. 

„ Neturėdama nei ginklų, nei įgudusių karo žinovų nei 
reikiamų tam didelių pinigų, Lietuva suorganizavo ir ap- 
ginklavo savą kariuomenę, kuri išstūmė iš Lietuvos bolše- 
vikų kariuomenės pulkus, išsklaidė ir sunaikino stiprią va- 
dinamų bermontininkų armiją ir tuo patim metu sulaikė 
Lenkijos legijonininkų žygius mūsų krašto gilūmon. Visa 
tai padaryta esant labai mums neprielankioms tarptautinėms 
aplinkybėms, kai buvo mums duotas spręsti sunkus užda- 
vinys: ar geriau neva sava valia prisidėti prie Lenkijos ar laukti, 
kada ji mus prarys, Vakarų Europai laiminant. 

Iš nieko sudaryti valstybės finansai ir taip gerai jie su- 
tvarkyti, kad jų pastovumo rodiklis — litas yra kaip kieta 
uola išlaikęs didelius ekonominius ir politinius šturmus, 
nuo kurių ir didelių valstybių valiutos yra pasvirusios arba 
ir visiškai žlugo. » 

Mūsų viso ekonominio gyvenimo pagrindas — žemės 
ūkis didžiojo karo metu gavo baisiausią smūgį, galima sa- 
kyti, buvo visiškai sunaikintas. Kas buvo jau atstatyta ar 
išlikę nuo pasaulinio karo audrų, vėl gavo sunkiai nuken- 
tėti nuo bolševikų, bermontininkų, lenkų įsiveržimo ir nuo 
dviejų valiutų kritimo. Pagaliau, karo audroms praūžus, 
tas pats ūkis gavo ištverti gal neišvengiamą, bet labai sun- 
kią operaciją — žemės reformą, palietusią žymų Lietuvos že- 
mės plotą. Tačiau, jis greitai susitvarkė, tvirtai atsistojo Sa- 
vom's kojomis ir toli pralenkė prieškarinį ūkį: gyvulinin- 
kystė labai pažengė priekin ir racionališkiau vedama, pieni- 
ninkystė savo kokybe ir kiekybe keleriopai pranešė prieška- 
rinę; sodų vaisiai sunaudojami Kur kas pelningiau (vaisių 
džiovinimas, vyno gamyba ir t. t.). 

Bene daugiausia yra nuveikta kultūros srity. Mokyklų 
skaičius mūsų krašte niekad nebuvo toks didelis, kaip da- 
bar. Mokyklos ir mokytojai diena dienon tobulėja, gyveni- 
mo sąlygoms ir statomiems reikalavimams vis labiau prisi- 
„taiko. Dar taip nesenai laikytas tolimu visuotinio priversti- 
nio mokymo idealas ima kūnu virsti. Be didelio skaičiaus 
pradedamųjų ir aukštesniųjų mokyklų, suorganizuota ir 
aukštoji mokykla, universitetas, trumpu laiku ir nepaprastai 

sunkiomis sąlygomis (žmonių, mokslo priemonių, lėšų ir 
ypač bulų stoka) visai neblogai suorganizavęs mokomąją 
dalį ir daugely sričių rimtai įsitraukęs ir jaunuomenę įtrau- 
kęs grynojo mokslo darban, ypač moksliškan krašto gam- 
tos, žmonių, jų kalbos, praeities tyriman. Dailusis mūsų 
menas yra taip pat sparčiai pažengęs ir rodo pasauliui, jog 
mūsų tauta slepia savy daug kultūrinių brangybių, kurios 
dabar ima pamažėle išeiti aikštėn. 

Trumpai suglaudus tenka konstatuoti gryną faktą, kad 
mūsų tauta ir valstybė yra labai daug nuveikusios visose 
gyvenimo srityse ir daug kuo galime pasidžiaugti ir pasi- 
didžiuoti. | 

Deja, tenka konstatuoti ir liūdnas faktas, kad vienas 
svarbiausių mūsų tautinio valstybinio gyvenimo reikalų, 
galima drąsiai sakyti —visos mūsų ateities klausimas, mūsų, 
vilniečių manymu, per praėjusius 10 metų kaip ir ne gana 
įvertintas ir nepakankamai aprūpintas. 

Skaitytojas lengvai įspės, kad turime čia galvoje Vil- 
niaus ir jo krašto reikalus. 

Tiesa, mūsų visuomenė trokšta ir siekia Vilniaus. Vis 
delto turime padaryti jai priekaištą, kad faktiškai mažai 
juo rūpinasi. Mums, vilniečiams, rodosi, jog mažas 
rūpinimasis pareina nuo to, kad mūsų plačioji visuomenė 
nepakankamai pažįsta Vilnių, nepakankamai įvertina jo viso- 
keriopą svarbą Lietuvai ir ne visai aiškiai įsivaizduoja, kaip 
sunki turėtų būti Lietuvos ateitis, jei mūsų sostinė Vilnius 
amžinai pasiliktų svetimose rankose, kurios visą laiką iš ten 
tykotų ir visą Nepriklausomąją Lietuvą savo naguosna pa- 
grobti. Taip pat nepakankamai įsigilinama į tai, kaip didelę 
svarbą mūsų tautos bei valstybės ateičiai ir Vilniaus klau- 
simo sprendimui turi Vilniaus Krašto lietuvių ir kitų vietinių 
tautų prielankus nusistatymas Nepriklausomosios Lietuvos 
atžvilgiu. Todel mums nekartą tenka raginti visuomenė — 
stengtis kuo geriausiai pažinti visus Vilniaus krašto gyven- 
tojus ir dvasiškai su jais artintis. Pažinusi vargingas jų 
gyvenimo sąlygas ir matydama Lenkijos daromas pastangas 
prievarta nudilinti visas Vilniaus krašto savybes, skiriančias 

jį nuo Lenkijos, Nepriklausomosios Lietuvos visuomenė 
turėtų palaikyti pirmąja savo pareiga—visomis išgalė- 
mis remti kiekvieną Vilniaus kraštovisuo- 
meninį darbą arba sumanymą, siekiantį iš- 
laikyti savitą krašto kultūrą arba dvasinę 
savybę, nežiūrint to,kurios vietinėstautostoks 
darbas būtų varomas. Valstybės reikalų akimis žiū- 
rint, mums yra lygiai svarbu, kad to krašto lietuviai, lenkai, 
gudai ir žydai išsaugotų savo skirtingą būdą ir kultūrines 
savybes nuo varu okupantų jiems brukamos įtakos. 

Tačiau, ne tik mūsų, kaip lietuvių, tautiško artimumo 
jausmai, bet ir šalti nešališki svarstymai verčia pripažinti, kad 
mūsų moralinės ir materialinės paramos pirmiausia yra 
reikalingi Vilniaus krašto lietuviai. 

Lenkija, veidmainiškai skelbdama visam pasauliui apie 
savo tariamojo broliškumo jausmus lietuviams, tuo tarpu, 
kaip tik lietuvius labiausiai spaudžia okupuotame krašte. Jie, 
mat, yra tas krislas, kuris labiausiai duria jai akį Vilniaus 
valstybinės priklausomybės atžvilgiu. Jų buvimas ir platus 
veikimas Vilniaus krašte stiprina teises Lietuvos valstybės, 
atsistojusios skersai kelio pernelyg dideliam Lenkijos impe- 
rialistiškam užsimojimui: galutinai įsitvirtinti Lietuvoje, Gu- 
dijoje, per Lietuvos kūną pasiekti Baltijos jūrą, įsitvirtinti 
Liepojuje, uždėti neprašytą, bet griežtą globą visoms Pabal- 
tijo valstybėms, apsupti ir pagrobti Rytprūsius ir t. t. To- 
del okupantai daro visas pastangas nustelbti lietuvių tautinę 
sąmonę, 0 po to ir jų vardą ištrinti iš Vilniaus krašto gy- 
ventojų Sąrašo. Sumobilizuotos prieš lietuvius fizinės ir 
dvasinės galybės, vartojamas valstybės ir bažnyčios auto- 
ritetas, kad tik tų tikslų pasiektų. Lietuvių mokyklos be 
atodairos uždaromos, mokytojai išvaikomi, kalėjimuose lai- 
komi, iš krašto tremiami; o kad daugiau jų neatsirastų, — 
uždaryta mokytojų seminarija. Vieton uždaromų lietuviškų 
mokyklų gyventojams prievarta brukamos lenkiškos su 
atgabentiniais mokytojais, kurių svarbiausias uždavinys yra 
niekinti ir dildyti mokiniuose visa, kas tik juose yra lietu- 
viška. Veiklesnieji kunigai lietuviai sodinami kalėjimuosna, 

tremiami iš krašto arba bent vejami iš lietuviškų parapijų. 
Jų vieton, žinoma, atkeliami kunigai lenkai agitatoriai arba 
pasidavę .Jenkams lietuviai pataikūnai ir apsileidėliai. 

Vietiniai lietuviai neįsileidžiami tarnauti įokion valsty- 
„binėn įstaigon. Lietuvių gyvenamose vietose žemė dalinama 
„atgabentiems iš Lenkijos kolonistams ir t. t. Tokiomis prie- 
monėmis. lietuviai sistemingai nustumiami nuo bet kokių 
uždarbių ir verčiami gausingai emigruoti Amerikon ar kur kitur. 

Trumpai sakant, taikomos lietuviams nustelbti priemo- 
nės ne kuo skirias nuo tų, kurios. prieš 65 metus buvo 
Muravjovo-Koriko gudriai suplanuotos taip pat lietuviams 
ir tiems patiems lenkams mūsų krašte užgniaužti. 

Deja, tenka atvirai pripažinti, kad Vilniaus krašto lie- 
tuviams sunku prieš visa tai kovoti. Jie nėra tiek. žiaurūs, 
kad griebtųsi teroro prieš savo kasdieninius skriaudėjus, 
kaip tat dažnai atsitinka pavergtųjų tautų padėjime. . Jie 
nesudaro visose Lenkijos pagrobtose žemėse tokio didelio 
skaičiaus, kaip kad dauguma kitų aukščiau pasakytų Lenki- 
jos pavergtų tautų, o tai gerokai pasunkina gynimąsi. Paga- 
liau, nelaikydami savęs Lenkijos, piliečiais, lietuviai nedaly- 
vavo rinkimuose Lenkijos seiman, neturėjo jame nė vieno 
savo atstovo, kuris galėtų laikas nuo laiko kelti viešumon. 
lietuvių skriaudas, o tai irgi labai sunkino jų padėjimą. 

Susidariusio Vilniaus krašte padėjimo vaisiai yra toki, 
kad lietuviai yra visų daugiausia persekiojami ir skriaudžiami. 
Jų mokyklos uždaromos arba verčiamos skursti del lėšų 
stokos, nes prievarta surenkami iš tų pačių lietuvių mokes- 
čiai vartojami visų pirmiausia laikyti lenkiškoms mokykloms 
net ir ten, kur jų visiškai nereikia. Net žiauriausios kariš- 
kosios vokiečių okupacijos metu ir vėliau, bolševikams užė- 
jus, visų vietinių tautų mokyklos buvo laikomos surinktais. 
iš visų piliečių pinigais. Dabartiniams Vilniaus krašto oku- 
pantams tai nėra pavyzdys. Aišku, kad tokiomis sunkiomis 
aplinkybėmis Vilniaus krašto lietuvių kultūrinis darbas yra 
be galo suvaržytas, slopinamas. 

Lietuvos Respublikos vyriausybės kiek galėdamos a 
ir gins teises okupuoto krašto gyventojų, pirmiausia lietuvių, 


bo 


kaip labiausiai skriaudžiamų. Įvairiomis notomis ir protes- 
tais ir Tautų Sąjungos susirinkimuose daug kartų kreiptos 
viso kultūringojo pasaulio akys į "žiaurų. okupantų - elgesį 
su vietiniais žmonėmis. Tačiau „kultūringasis pasaulis“ 
dauguma lieka kurčias tiems visiems skundams ir, be vieno 
kito diplomato ar. šiaip įžymaus žmogaus jautresne sąžine, 
kurie kartkartėmis pakelia pasipiktinimo balsą, nieko 
nedaro skriaudoms pašalinti. Pasaulio galiūnai aukščiau 
kalbamais sumetimais nenori Lenkijos sudrausti: 

Lietuvos visuomenė gyvai jaučia skriaudžiamų vilniečių 
vargus ir pati morališkai labai kenčia, negalėdama skriau- 
džiamųjų tuojau atvaduoti. Ši morališka parama yra labai 
brangi Vilniaus krašto lietuviams ir jie tai kiekviena proga 
reiškia. Bet būkime atviri: jiems to yra per maža. Be mo- 
rališkos, jie yra labai reikalingi ir materiališkos 
paramos. "3 

Tiesa, ir šia linkme kai kas daroma. Kur. tik iškeliamas 
aikštėn klausimas apie reikalingumą paremti Vilniaus vada- 
vimo propaganda arba okupuoto krašto lietuvių kultūrinis 
darbas, visuomenė nepasilieka visiškai kurčia. Vis delto šiuo 
reikalu ji, mūsų manymu, neišugdo savy tokio nuolatinio 
veiklumo, kokio iš mūsų reikalauja Vilniaus ir jo krašto 
gyventojų, ypač lietuvių, nepaprastas svarbumas mūsų atgi- 
jusiai valstybei ir mūsų tautai. Nekartodami to, kas jau 
buvo pasakyta apie Vilniaus visokeriopą svarbą Lietuvai, 
atkreipsime. skaitytojų akis į vieną dalyką, pavyzdi, palisią 
iš mūsų tautos netolimos. praeities. 

Viena didesnė už mūsiškę ir dvi net labai didelės kai- 
myninės tautos: lenkai, rusai ir vokiečiai, visą laiką tyko- 
jusios praryti lietuvius, paskutiniais dešimtmečiais prieš karą 
pradėjo griežtas politiškas ekonomiškas, kultūriškas ir 
tautiškas atakas prieš nedidelę lietuvių tautą. Atakos tik 
del to savu laiku nepavyko, sugniužo, vos mažas pakraštines 
pozicijas užėmusios, kad lietuvių tauta išsiugdė kilnių sūnų, 
-idealistų būrelį, kurie nežiūrėdami gresusių jiems nuo to 
visokių gyvenimo nepatogumų ir pavojaus, nesigailėdami 
savo sveikatos ir net gyvybės, visomis savo jėgomis ėmėsi 

savo vargingųjų brolių švietimo ir tautiško jų sąmoninimo 
darbo, trokšdami sukurti lietuvių tautai ir visai Lietuvai 
šviesesnę ir geresnę ateitį. Nedidelis jų buvo būrelis: Jonas 
Basanavičius, Vincas Kudirka, Petras Vileišis ir dar keliolika, 
daugiausia gal kelios dešimtys jų bendradarbių ir bendra- 
minčių, kurių dalis dar ir dabar nenuilstamai dirba mūsų 
tarpe, savo energija, darbštumu ir karšta tėvynės meile dažnai 
pranešdami daugelį jaunesniųjų veikėjų. Tų žmonių didelis 
idealizmas ir pasiaukojimas tautos labui atgaivino ir mūsų 
valstybę. To būrelio žmonių dvasios kilnumas ir tėvynės 
meilė atsvėrė trūkusias mums dvasines ir materialines pa- 
jėgas, kuriomis galėjome atremti sakytas atakas, ir atstojo 
šimtus galingų kariuomenės pulkų, kurie vis tiek vargiai 
būtų atlaikę sprendžiamuoju momentu pozicijas prieš puo- 
lusius iš visų pusių lenkus, rusus, vokiečius. 

Tokios idealybės tautoje ugdymas ir tokių gražių tra- 
dicijų saugojimas turi būti vienas rimčiausių rūpesčių kiek- 
vieno mūsų tautos veikėjo ir išmintingo valstybės vyro. 

Prisižiūrėję mūsų  šiandieniniam viešajam gyvenimui, 
turėsime pripažinti, kad ta pirmykščia grynoji idealybė, toji 
tyroji tėvynės meilė, kuria gyveno ir degte degė mūsų 
„tautiškai susipratusių inteligentų vyresnioji karta, ima nykti. 
Žmonių šviesuolių pas mus atsiranda vis daugiau ir daugiau, 
bet jų tarpe jaučiamas vis mažesnis ir mažesnis nuošimtis 
sugebančių ir pasiryžusių dirbti tautos labui taip, kaip dirbo 
anie mūsų atgijimo pranašai. Visiškai nemanome čia plakti 
mūsų jaunesniąją šviesuomenę, nes neturime ir teisės tai daryti. 
Norime tik konstatuoti berods visų pripažįstamą faktą, jog 
iš pašaknų pasikeitęs visas mūsų gyvenimas paveikė ir 
daugumos mūsų visuomenės veikėjų sielą ir elgesį: jei ma- 
tome besikryžiuojantį (žinoma, žodžiais!) del tėvynės visuo- 
menės veikėją, tai dar negalime griežtai įtikėti, kad jis tai 
tikrai tėvynę mylėdamas daro... Trumpai, —Nepriklausomosios 
Lietuvos visuomenėje nyksta - pirmykščia grynoji: idealybė, 
ir mūsų tauta turi to labai gailėtis. 

Negalima to pasakyti apie Vilniaus krašto lietuvius. 
Jiems tenka atkakliai ir sunkiai kovoti del savo ir del visos 

lietuvių tautos teisių. Jie gali atsispirti prieš dideles pajėgas 
tik išugdę savy karščiausią tautos ir tėvynės meilę ir bran- 
dindami stiprią grynosios idealybės ir pasiaukojimo dvasią. 
Įsižiūrėję į dabartinį Vilniaus krašto lietuvių gyvenimą, turi- 
me džiaugdamiesi pripažinti, kad toji grynoji tėvynės meilės 
ugnelė juose karštai dega ir jos skaisti liepsna vis labiau ir 
labiau švies ir kitiems Lietuvos kraštams. Be abejo, gyven- 
dami kilniomis Basanavičiaus, Petro Vileišio, Kudirkos ir 
kitų mūsų atgijimo pranašų ir pirmųjų veikėjų tradicijomis, 
saugodami savo širdyse vyriausią tėvynės meilės Žinyčią ir 
užsigrūdinę kasdieninėse nepaliaujamose kovose del mūsų 
tautos idealų, Vilniaus krašto lietuviai išugdys Lietuvai ne 
vieną tautos Mesiją vieton nesenai Vilniuje mirusio amži- 
nos atminties J. Basanavičiaus. 

Nepriklausomoji Lietuva turi tinkamai įvertinti tas Vil- 
niaus krašto lietuvių būdo savybes bei vaidmenį mūsų tau- 
tiniam gyvenimui ir negailėti nieko, kas galėtų paremti tik- 
ruosius mūsų Vilniaus gynėjus ir mūsų tautinių šventybių 
saugotojus. Jiems tenka ginti drauge visas gyvenimo po- 
zicijas, okupantų puolamas didžiausiu atkaklumu ir įnirtimu, 
tad visur ir pagalbos reikia. Tačiau visų svarbiausios ir 
smarkiausios atakuojamos pozicijos yra šiuo metu jų švie- 
timo ir tautinės kultūros darbas. Ton pusėn 
turėtų būti šiuo metu nukreipta ir mūsų pagalba: 

Vilniaus lietuvių kultūros darbas labai kenčia ne vien 
nuo okupantų priespaudos, bet ir nuo nuolatinio medžia- 
ginio trūkumo, nes surenkamų pačiame okupuotame krašte, 
Nepriklausomoje Lietuvoje ir Amerikoje aukų vos šykščiai 
pakanka svarbiausioms-švietimo ir kultūros įstaigoms var- 
gais negalais laikyti. Nuo platesnių tautiškų kultūriškų užsi- 
mojimų ir darbų tenka vilniškiams tuo tarpu atsisakyti. Tos 
švietimo įstaigos vis delto negali normališkai veikti del sun- 
kių materiališkų sąlygų. Graudu prisipažinti, kad svarbiau- 
sios lietuvių švietimo įstaigos — Vytauto Didžiojo gimnazija 
ir mokytojų seminarija, nuo to laiko, kaip liko išmestos 
iš rūmų, viso krašto pastangomis statytų ir visam kraštui, 
o ne Lenkijos valdžiai priklausančių, lig šiol neturėjo nuo- 

latinės patalpos ir priverstos buvo čia vienus čia kitus pri- 
vatinius namus samdytis ir dirbti nepatogiose, gyvenamiems 
butams, bet ne mokyklai, skirtose patalpose... Del jų ankš- 
tumo ir ekonomijos sumetimais mokslas turėjo eiti ištisas 
dienas dviejomis ir net trimis pamainomis. - Vadinasi, susi- 
darė sąlygos labai neprielankios gyvam jaukiam mokinių 
ir mokytojų darbui. . Ir jei lietuviai vis delto eina tokion 
vargstančion ir beteisėn mokyklon, bet ne pilnateisėn, pui- 
kiausiuose rūmuose įrengton — ir gerai aprūpinton lenkiš- 
kon mokyklon, tai tik aukščiau kalbamais lietuvių būdo pri- 
valumais tegalima išaiškinti. Tačiau Nepriklausomosios Lie- 
tuvos visuomenė neturėtų leisti, kad Vilniaus lietuvių pasi- 
aukojimo dvasia ir toliau būtų paliekama tokiems mėgini- 
mams ir gundymams. 

Be galo didelį vaidmenį visam mūsų tautos kėlimo dar- 
bui suvaidino per paskutinį prieš Lietuvos valstybės atsta- 
tymą dešimtmetį Lietuvių Mokslo Draugija, Basanavičiaus 
įkurtoji 1907 metais ir jo visu tėvišku atsidėjimu . ugdytoji. 
Ji suspietė aplink save beveik visas mūsų (tuometines inte- 
ligentines pajėgas ir įtraukė jas rimtan mokslo ir tau- 
tinės lietuvių sąmonės kėlimo darban. Joje savo pirmus 
mokslo srity žingsnius žengė daugumas dabartinių mūsų 
mokslo veikėjų; joje visi mūsų valstybės kūrėjai ir organi- 
zatoriai išugdė ir užgrūdino savo tautišką ir valstybišką 
valią, o žaliasis tuomet jaunimas gavo sekti vyresniųjų vei- 
kėjų pėdais. Ir dabar Lietuvių Mokslo Draugija turi Vil- 
niaus krašto lietuviams tokios pat reikšmės, kaip kad pir- 
miau turėjo visai Lietuvai, ir aplink ją spiečiasi visa lietuvių 
vyresnioji ir priauganti šviesuomenė. Toje draugijoje, dau- 
giausia Basanavičiaus rūpesčiais, sukaupta turtingiausia me- 
džiaga Lietuvai, ypač jos istorijai tirti. Iš jos ir lietuviškai nu- 
sistačiusi ir dar svyruojanti tautybės atžvilgiu Vilniaus jau- 
nuomenė galėtų kasdieną gausiai semtis moksliškos tvirtos 
paramos savo. tautiškai ir valstybiškai minčiai ugdyti ir 
ginti nuo melagingų istorijų, kuriomis okupantai ir jų sam- 
dininkai stengiasi drumsti Vilniaus krašto gyventojų tau- 
tišką ir valstybišką sąmonę. pp 

"*i Tačiau ir čia turime kelti aikštėn liūdną faktą, kad Lie- 
tuvių Mokslo Draugija negali dabar suvaidinti tokio didelio 
vaidmens, kokiam yra visiškai subrendusi: trūksta lėšų. Jos 
nepaprastai brangi biblioteka ir turtingos. muziejinės kolek- 
cijos guli; dulkėja sukimštos privatiniame gyvenamame bute 
ir pelėja, genda jo 'rūsyse. To didžiulio turto net. negalima 
visai sutvarkyti“ if“ išdėstyti del buto ankštumo ir nepato- 
gūmo, tad AE = ss negali būti ir tinkamai  pa- 
naudotas. 
“Visiškai kas“ kita: būtų, jeigu visi Šie mo kalė brangu- 
mynai būtų padėti saugioje vietoje, erdvesniuose, tam tyčia 
pritaikytuose namuose, kur „būtų įrengta. skaityklai kad ir 
nedidelė salė: kiekvienas: lietuvis moksleivis godžiai lankytų 
tokią įstaigą, tvirtintų savo sieloje atsparumą svetimai kul- 
tūros įtakai,-0 ne vienas. riutolęs nuo bendro +tautiško ka- 
mieno studentas arba šiaip jaunuolis grįžtų prie jo.. 

Tokiomis medžiagiškomis sąlygomis veikia mūsų svar- 
biausios  kultūrinės- įstaigos: Vilniuje... Negeresnis yra ir 
kitų mūsų kultūrinių institucijų padėjimas Vilniuje, o dar 
blogesnis provincijoje. Skaudu darosi visa. tai žinančiam 
ir matančiam!.. ika 

Per pirmąjį savo nepriklausomo gyvenimo dešimtmetį 
Lietuvos valstybė, kaip jau aukščiau sakyta, labai pažengė 
priekin visomis gyvenimo sritimis. Net iš paviršiaus imant 
jos veidas žymiai pasikeitė. Vietoje senų sulūžusių ir karo 
laikais sudegintų pirkių, o tai ir ten, kur buvo tik tušti 
laukai, išdygo kelios dešimtys tūkstančių naujų gražių pa- 
togių namų namelių. Miesteliai padidėjo, susitvarkė, pasi- 
gražino. Kaune ir jo apylinkėse išaugo ne vienas tūkstantis 
gražių jaukių privatinių namų. Laikinojoje sostinėje ir 
kitose Lietuvos vietosė pastatyta nemaža didžiulių valdiškų 
trobesių ir gražių rūmų. Lietuvos valstybė net užsieny yra 
įsigijusi keletą namų savo atstovybėms. Valstybė yra išlei- 
dusi statybai kelias dešimtis milijonų litų, neskaitant to, kas 
išleista irgi statybai atskirų asmenų ir organizacijų. Žinome, 
kad del kai kurių trobesių statymo buvo daroma tai ar 
kitai vyriausybei priekaištų gal ir ne be pagrindo. Vis delto 

reikia pripažinti, kad plati statyba buvo neišvengiama, nes 
valstybinės įstaigos dar ir dabar yra Kaune taip susikimšu- 
sios, kad negali normališkai veikti. 

Vargais negalais mūsų valstybinės įstaigos ir daugelis 
mokyklų vis delto jau apsirūpino arba turi vilties greitai 
apsirūpinti bent pirmai pradžiai, kad ir ne visai patogiais. 
butais. Visiškai kitokis yra Vilniaus krašto lietuviškųjų 
mokyklų ir kitų kultūrinių įstaigų padėjimas. Valdiškų 
trobesių jos negauna; kurios buvo nuo karo laikų įsitai- 
siusios visam kraštui priklausančiuose trobesiuose, liko bruta- 
liškai iš ten išmestos. Dabar jos priverstos dirbti samdy- 
tuose privatiniuose namuose, dažnai labai nepatogiuose ir 
netinkamuose, o del to okupantų administracija ir visiškai 
uždarinėja tas įstaigas. 

Visa tai sudėjusi draugėn Nepriklausomosios Lietuvos. 
visuomenė turėtų paklausti savęs, ar dera leisti lietuvių. 
kultūrinėms įstaigoms skursti Vilniaus krašte be savų butų, 
be lėšų, kai šiapus demarkacinės linijos esame per dešimtį 
metų labai daug išleidę vien valstybinei statybai, ir kasmet 
nemaža milijonų leidžiama einamiesiems švietimo darbo 
reikalams? Atsakymas rodos turėtų būti aiškus: ne, mūsų 
visuomenė susirūpins ir neleis, kad taip būtų. 

Tiesa, lėšos apie kurias ką tik sakyta, buvo surinktos. 
ir dabar renkamos valstybinio aparato pagalba ir vyriausybių 
paliepimais buvo leidžiamos. Vilniuje mūsų vyriausybė, tuo 
tarpu, del okupacijos sąlygų, nieko negali daryti. Bet 
visuomenei nedraudžiama ir yra daug kelių teikti pagalba 
kultūrinėms vilniečių įstaigoms, kaip tai iš dalies daroma, 
ypač Amerikos lietuvių; tik reikia tuo susirūpinti ir būti 
tvirtai pasiryžusiems remti vargstančius brolius. Esant tokiam. 
visuomenės nusistatymui daug kas galima padaryti ir be 
didelių iš atskiro piliečio pusės aukų. Jei valstybinės sta- 
tybos reikalams esame sudėję kelias dešimtis milijonų litų 
ir vis delto nesubankrotavome, tai argi negalime laisva valia, 
niekieno neverčiami, per metus antrus sumesti Vilniaus 
krašto lietuvių kultūriniam darbui remti bent dešimtą arba 
dar mažesnę dalį tokios sumos? Galime ir turime tai pa- 

daryti!  Turėtume tai laikyti visų mūsų bendru tautinės ir 
pilietinės garbės tikslu. Juk su juo sutampa ir valstybinis 
mūsų reikalas. Ir jei esame pasiryžę valandai išmušus ir 
savo gyvybę už tą tikslą aukoti, tai dabar neprivalome 
pasigailėti bent lito kito tam pačiam reikalui. : 

Svarbiausias ir skubiausias reikalas Vilniaus lietuviams 
šiuo momentu, kaip minėjome, yra tinkamas aprūpinimas 
nuolatiniais butais bent svarbiausių mokymo ir mokslo 
įstaigų: Vytauto Didžiojo gimnazijos, mokytojų seminarijos 
(ji neabejotinai bus vėl atidaryta) ir Lietuvių Mokslo Drau- 
gijos. Šia linkme ir turėtų būti dabar visų pirma nukreiptos 
visos mūsų pastangos. Tikslas, kaip matome, yra visiškai 
aiškus ir gana lengvai pasiekiamas: atsižiūrėjus į namų ir 
statybinės medžiagos ir darbo pigumą dabartiniame vargin- 
game Vilniuje nereikės tam nė milijonų litų. 

Turėtume šiuo atžvilgiu pasekti kitų nedidelių ir net 
už mus mažesnių tautų pavyzdžiu. Gražiausias pavyzdys 
turėtų mums būti nedidelė, bet nepaprastai susipratusi ir 
kultūringa čekų tauta. Dar prieš šimtą metų ji buvo visai 
nustelbta vokiečių tautos ir kultūros, ypač kada buvo nete- 
kusi nepriklausomybės ir šimtus metų priklausė Austrijai, 
kur viešpatavo vokiečiai. Kaip ir mūsų, čekų bajorai 
buvo visiškai nutautę, suvokietėję; miestiečiai — taip pat. 
Galima buvo manyti, kad praeis kelios dešimtys metų ir 
čekų tautos neliks pasauly. Tačiau prieš šimtą metų čekų 
tauta pradėjo pabusti ir taip sparčiai ėmė žengti priekin, 
kad per kelias dešimtis metų nugalėjo vieną galingiausių 
pasauly vokiečių kultūrą ir tiek pašoko kultūroje, kad net su- 
silygino joje su vokiečiais. Tautiško susipratimo atžvil- 
giu čekai, tur būt, bus pranešę visas tautas pasauly. Tas su- 
sipratimas vertė juos nepaprastu. solidarumu veikti ten, kur 
buvo bendras tautos, reikalas. Kiekvienas čekas dėjo di- 
deles aukas, iš kurių išdygo šimtai puikių rūmų tautinėms 
ir kultūrinėms jų organizacijoms, išaugusioms ligi negirdėto 
pasauly laipsnio. O kai jų tautos aukomis pastatytas 
Prahoje teatras (Narodny Divadlo), dar nepradėjęs veikti, 
sudegė, visi susipratę čekai palaikė savo tautinės garbės 

reikalu kuo greičiausiai atstatyti savo svajotą teatrą. Pa- 
ties gaisro metu buvo paleistas susirinkusion nuliūdusion 
čekų minion šūkis, kad reikia tuojau pradėti rinkti aukas teatrui 
atstatyti ir išstatytan krepšin tuojau pasipylė moterų auksiniai- 
žiedai, deimantai, vyrų laikrodėliai ir kit. Paprasti darbininkai, 
susipratusios čekės tarnaitės aukojo tam reikalui savo pa- 
puošimus; ;mėnesinius uždarbius, nekalbant jau apie inteli- . 
gentus:—- ir „stebuklas įvyko : trumpu laiku suaukota (skai- 
tant mūsų pinigais).keletas milijonų litų ir teatras iškilo 
dar didesnis, dargražesnis. 

„Labai gražų-tautiško solidarumo pavyzdį sodo mums 
nedidelė, dusyk mažesnė už mus, - estų tauta. Jos kraštas 
yra kur kas mažesnis ir-vargingesnis už Lietuvą. Ji seniau 
buvo. švedų, vėliau vokiečių -baronų valdoma ir. nutautina- 
ma. Vėliau ėmė tą patį brutališkai daryti Rusija, stačiai 
prievarta krikštydama estus pravoslavais (ir dabar apie 250/o 
estų yra pravoslavų). Tačiau toji maža Rusijos valdinių 
saujelė susiprato tautiškai ir ne tik sėkmingai atrėmė to- 
lesnes rusų ir vokiečių atakas, bet pradėjo sparčiais žings- 
niais atgauti vieną po kitos anksčiau nustotąsias pozicijas. 
Estuose taip pat pasireiškė nepaprastai didelis tautiškas s0- 
lidarumas, vertęs juos būti duosniems ten, kur buvo. svar- 
bus tautinis kultūrinis reikalas. Visame krašte iš aukų iš- 
augo kelios dešimtys gražių namų ir didelių viešų rūmų: 
mokyklų, liaudies namų, teatrų ir kit. Jų dabartinėje sos- 
tinėje Taline buvo pastatyti jų kultūrinėms organizacijoms 
centraliniai rūmai „Esthonia“, kokių mes Kaune lig šio 
laiko neturime. Jie buvo baigti statyti 1912 m. ir atsiėjo 
tuomet 845.000 aukso rublių, kas mūsų dabartiniais pini- 
gais sudarytų nominališkai 4.225.000 litų, bet turint galvoje 
pinigo įperkamąją galią, dabar tai sudarytų bent 6 milijo- 
nus litų! 

Ne menkesnius tautiško susipratimo ir solidarumo pa- 
vyzdžius matome ir giminiojeę mums latvių tautoje ir 
draugiškoje mums nedidelėje suomių tautoje. Joms taip 
pat ilgą laiką teko varžytis su svetimomis galingomis įta- 
komis, su savo vaikų nutautimu ir t. t. Tačiau jos atko- 

vojo savo pozicijas ir savo tautišku susipratimu daug ste- 
buklų parodė. Jų organizuotumas, jų kultūrinių įstaigų 
palyginamas didumas, veiklumas ir turtingumas buvo stačiai 
nesuprantami tų kraštų buvusiems valdovams ir viešpačiams. 
Jei: tos tautos naujomis nepriklausomo gyvenimo sąlygomis 
nejunta daugelio tų sunkumų, kuriuos mes jaučiame, ta 
žymiai pareina nuo jų ankstyvesnio pasiruošimo, organi- 
zuotumo, įstaigų turtingumo. 


Ką suminėtosios tautos pergyveno pirmais savo atgi- 
jimo periodais, tą pergyvena Vilniaus krašto lietuviai šiuo 
laiku. Jiems taip pat tenka atkakliai kovoti su brukama 
jiems ir Lenkijos visaip remiama svetima tautine įtaka, ko- 
voti su savo brolių nutautimu ir. nutautinimu ir kit. Ir jie 
gali toje sunkioje kovoje nugalėti tik savo kultūrišku darbu 
ir tautišku susipratimu. Mūsų, Nepriklausomos Lietuvos 
piliečių, yra šventa pareiga jiems toje kovoje padėti. Pami- 
nėtieji pavyzdžiai tegu būna mums geru pamokymu, kaip 
galime ir turime pasielgti. 


Yra dar vienas momentas šiuo reikalu, kurį pravartu 
visiems mums atminti. 


Minėdami Lietuvos valstybės atstatymo 10 metų su- 
kaktuves, pristatėme arba suprojektavome visoje Nepriklau- 
somoje Lietuvoje daug visokių paminklų kovotojams už tau- 
tos laisvę. Beveik kiekvienas miestelis didesnį arba ma- 
žesni paminklėlį yra pasistatęs. Tūkstančiai atskirų ūkininkų 
taip pat pažymėjo šias atmintinas sukaktuves, pasistatydami 
jubiliejinius kryžius savo sodybose ir laukuose. Kaune ruo- 
šiamasi statyti didžiausias ir brangiausias paminklas — Pri- 
sikėlimo bažnyčia, kuriai aukos gausiai plaukia iš visos 
Lietuvos. Jų tikimasi surinkti net keletas milijonų litų, nes 
norima pastatyti bažnyčia, kuri savo pavidalu tautai gėdos 
nedarytų. 

Turime dabar paklausti savęs, argi nederėtų pastatyti 
Vilniuje toks paminklas, kuris vargstantiems mūsų bro- 
liams lietuviams amžinai primintų mūsų nepriklausomybės 
"atgavimo sukaktuves ir būtų jiems tikras įrodymas, kad 

Nepriklausomosios Lietuvos visuomenė jų neužmiršta, apie 
juos rūpinasi, stengiasi jiems padėti? 

Atsakymas tegali būti vienas: Nepriklausomosios Lie- 
tuvos visuomenei ne tik dera, bet yra šventa pareiga tai 
padaryti. Neabejojame, kad ji noriai ir dosniai aukos tam aiš- 
kiam kilniam reikalui, kaip kad yra gana trumpu laiku sudėjusi 
šimtus tūkstančių litų atskiroms kultūrinėms organizacijoms 
namams statyti ir kitokiam darbui dirbti (pav., ateitininkų, 
tautininkų zitiečių rūmams Kaune ir kit.). 

Tenka atkreipti akys dar į vieną dalyką. Nepriklausomy- 
bės atgavimo sukaktuvių atminimui, kaip sakyta, beveik visi 
Lietuvos kampeliai pasistatė paminklus kovotojams už lie- 
tuvių tautos laisvę ir valstybės nepriklausomybę. Tad argi 
nepriderėtų visų pirmiausia pastatyti paminklas 
mūsų tikroje, kad ir pavergtoje laikinai sos- 
tinėje Vilniuje mūsų atgijimo patriarchui 
Jonui Basanavičiui, kuris ligi paskutinės savo kil- 
naus gyvenimo valandos stovėjo mūsų Vilniaus sargyboje. 
Jis kaip tikras didvyris ir kankinys pakėlė visas patirtas 
Vilniuje nuo keleto okupacijų moralines, net fizines skriau- 
das, tuo tarpu, kai pasitraukęs Nepriklausomon Lietuvon 
jis būtų ramiai ir patogiai sau gyvenęs, visų gerbiamas, my- 
limas ir globojamas. Jam tad priklauso iš mūsų 
tautos laisvųjų vaikų pirmiausias ir gra- 
žiausias paminklas, pastatytas ne kur ki- 
tur, kaip tik Vilniuje. 

Del paminklo amžinos garbės Jonui Basanavičiui reikia 
pasakyti, kad jis neturi būti tuo gražiu, šliiuotu akmeniu, 
kuris sužavi trumpą laiką praeivio akį, bet dažnai „nepa- 
lieka žmogaus sieloje gilesnio atspindžio ir nesužadina joje 
visų kūrybinių pajėgų. Basanavičiaus paminklas turi būti 
šiuo metu toks, kad: iš jo, lyg iš kokio neišsenkančio gaivi- 
nančio šaltinio Vilniaus krašto lietuviai, drauge ir visa Lie- 
tuva, galėtų „semtis dvasinės stiprybės. Jis turi būti toks, 
kad lyg ir tęstų nepertraukiamai Basanavičiaus pradėtąjį darbą. 

Tokių savybių tegali turėti pastatytasis Vilniuje Basana- | 
vičiaus paminklas, turįs jo vardo įstaigos pavidalą, tokios 

įstaigos, kuri yra Vilniaus krašto lietuvių kultūriniam ir tau- 
tiniam darbui visų reikalingiausia ir kuri atatinka Basanavi- 
čiaus dirbtojo darbo pobūdžiui. Tokiam tikslui šiuo metu 
geriausia tinka Basanavičiaus vardo namai Vil- 
niuje, kuriuose galėtų pasidėti pirmiausia Basanavičiaus 
sukurtoji ir visu sielos atsidėjimu ir meile augintoji Lietuvių 
Mokslo Draugija, suvaidinusi ir dar galinti suvaidinti Vil- 
niuje mūsų tautinio darbo atžvilgiu dideliausią vaidmenį. 
Tuose namuose taip pat turėtų rasti sau patogią patalpą 
antra svarbi lietuvių kultūrinė įstaiga — Vytauto Didžiojo 
gimnazija ir tiek pat plačios reikšmės ir didelės svarbos tu- 
rinti lietuvių mokytojų seminarija, kuri vis delto ta ar kita 
forma pradės veikti. 

Turėdami tokius namus, Vilniaus lietuviai kur kas sėk- 
mingiau galės atsispirti pašėlusiai nutautinimo akcijai, kurią 
taip atkakliai ir visomis gyvenimo sritimis varo okupantai 
Lietuvos Rytuose. Lietuviai dviguba energija dirbs toliau didelį 
tautinį kultūrinį darbą, jausdami ir matydami apčiuopiamą 
mūsų visuomenės paramą, o kasdien tūkstančius kartų mi- 
nimas Basanavičiaus vardas padės jiems palaikyti šventą 
tautos ir tėvynės „meilės ugnelę, kurią iš po amžiais ją den- 
gusių pelenų vienas pirmųjų atkasė ir pvina tas mūsų 
atgijimo patriarchas. 

Tokią morališką ir materiališką pagalbą Vilniaus krašto 
lietuviams pasiryžęs yra nešti plačiai žinomas Lietuvoje Ba- 
sanavičiaus fondas, kurio rėmimas ir tinkamas padidinimas 
turėtų būti kiekvieno sąmoningo Lietuvos piliečio pirmiausia 
ir didžiausia visuomeniška pareiga. 

Kai kiekvienas tikras Lietuvos vaikas, ar jis gyventų 
nepriklausomoje jos daly, ar Amerikoje ar kur kitur, visa 
tai gerai supras ir dosnia ranka parodys, tai ne tik Basa- 
navičiaus namai Vilniuje greitu laiku išaugs, bet vargstan- 
čios lietuvių mokyklos išsikraustys iš dabartinių nepatogių 
ankštų svetimų namelių, dažnai sunykusių, surūkusių lūš- 
nelių gražiuosna namuosna. Atsipalaidoję nuo pirmiausio 
ir sunkiausio rūpesčio apie patalpas savo mokykloms, Vil- 
niaus krašto lietuviai visą savo didelę energiją ir mūsų mo- 

rališkos paramos pakeltą ūpą nukreips plačian kultūrinin 
ir tautinin veikiman visuose okupuoto krašto kampeliuose. 

Kokia iš to bus nauda visai mūsų ateičiai, nėra rei- 
kalo aiškinti: kiekvienas tatai gerai suprantame, tik turime 
visada atminti. 

